SunOnline: Raajje inn3chef aku hunaru dhakkaalan Asian Pastry Cup ah\nރާއްޖެއިން ތިން ޝެފަކު ހުނަރު ދައްކާލަން އޭޝިއަން ޕޭސްޓްރީ ކަޕަށް\nޖަޒްލާން މުހައްމަދު 17 Mar 2018, 18:04\nއޭޝިއަން ޕޭސްޓްރީ ކަޕްގައި ރާއްޖެ ތަމްސީލުކުރާ ތިން ޝެފުން -- ފޮޓޯ/ ބީބީއެމް\nއަންނަ މަހު ސިންގަޕޫރުގައި ފަށާ ސަރަހައްދީ ޕޭސްޓްރީ ކަޕްގައި ފުރަތަމަ ފަހަރަށް ރާއްޖޭގެ ފަރާތުން ވާދަކުރުމަށް ތިން ޝެފަކު ތައްޔާރުވެއްޖެއެވެ.\nސިންގަޕޫރުގައި އަންނަ މަހުގެ 25ގައި ފަށާ ފުޑް އެންޑް ހޮޓެލް އޭޝިއާ މުބާރާތުގައި ރާއްޖެ ތަމްސީލުކުރާނީ ކޮންރަޑް މޯލްޑިވްސް ރަންގަލި އައިލަންޑްގެ ޝެފް އާމިނަތު ހަމީދާއި، ސޮނެވާ ފުށީގެ ޝެފް އިބްރާހިމް ފަރީދުގެ އިތުރުން ހުޅުލެ އައިލަންޑް ހޮޓެލްގެ ޝެފް އިންދްރަ ކުމާރް ލިމްބޫއެވެ.\nމި ތިން ބައިވެރިންގެ ދަތުރު ސްޕޮންސާކުރަނީ ބެސްޓް ބައި މޯލްޑިވްސް (ބީބީއެމް) އާއި މޯލްޑިވްސް އެގްޒިބިޝަން އެންޑް ކޮންފަރެންސް ސާވިސް (އެމްއީސީއެސް) އިންނެވެ.\nޕޭސްޓްރީ ކަޕް އޭޝިއާ އަކީ ސަރަހައްދުގެ ހުރިހާ ގައުމަކުން ގިނަ އަދަދެއްގެ ޝެފުން ބައިވެރިވެގެން އެގްޒިބިޝަނަކާވެސް އެކު ކުރިއަށްގެންދާ މުބާރާތެކެވެ. އަދި އެ މުބާރާތުގައި މާކްސް ދިނުމުގައި ކެއްކުމުގެ ހުނަރުގެ އިތުރުން ޑިޒައިން ކުރުމާއި އެތުރުމުގެ ވައްޓަފާޅިއާއި ބާވަތް ހުށަހަޅައިދިނުމުގެ ވައްޓަފާޅިއަށް ބަލައި މާކްސް ދޭނެއެވެ.\nބީބީއެމުން ބުނީ ފުރަތަމަ ފަހަރަށް ރާއްޖެއިން މިފަދަ ސަރަހައްދީ މުބާރާތެއްގައި ބައިވެރިވާއިރު އެންމެ ބޮޑު އަމާޒަކީ މުބާރާތުގައި ވަރަށް ފުރިހަމައަށް ރާއްޖެ ތަމްސީލުކޮށް ޝަރަފުވެރި މަގާމެއް ހޯދުން ކަމަށެވެ. ތިން ޝެފުންވެސް އެކަމަށް ވާންޖެހޭ ތައްޔާރީތައް މިހާރު ފަށާފައިވާ ކަމަށްވެސް ބީބީއެމުން ބުންޏެވެ.\n"މިފަދަ ބައިނަލްއަގުވާމީ ޕްލެޓްފޯމެއްގައި މަސައްކަތްކުރުމުގެ ޗާންސް ލިބުމަކީ ރަނުގެ ފުރުސަތެއް. ވީމާ އުންމީދުކުރަނީ ރާއްޖެއަށް ފަހުރުވެރި ވަނައެއް ހޯދައި މިކަމުން ވަރަށް ގިނަ ހުނަރު އިތުރަށް ދަސްކުރުމަށް. މުބާރާތުގައި ބައިވެރިވުމަށް ބީބީއެމްއާއި އެމްއީސީއެސްއިން ދޭ އެއްބާރުލުން ފާހަގަކޮށް ޝުކުރު އަދާކުރަން،" ޝެފް އާމިނަތު ހަމީދު ވިދާޅުވިއެވެ.\nއޭޝިއަން ޕޭސްޓްރީ ކަޕަކީ ދުނިޔޭގެ އެންމެ ބޮޑު ޕޭސްޓްރީ މުބާރާތް ކަމަށްވާ ވޯލްޑް ޕޭސްޓްރީ ކަޕްއާ ވަރަށް އެއްގޮތް ކޮންސެޕްޓަކަށް ކުރިއަށްގެންދާ މުބާރާތެކެވެ. އަދި މިއީ ޕޭސްޓްރީ ޝެފުން އެންމެ އިންތިޒާރުކުރާ އެއް މުބާރާތްވެސް މެއެވެ.\n"އަޅުގަނޑުމެންގެ އަޒުމަކީ މުބާރާތުގައި ބައިވެރިވެ ރާއްޖެއަށް ޝަރަފެއް ހޯދައިދިނުން،" ޝެފް އިބްރާހިމް ފަރީދް ވިދާޅުވިއެވެ.\nރާއްޖެއަށް އުފަން ނުވި ނަމަވެސް މަސައްކަތްކުރާ ގައުމަށް ރީތި ނަމެއް ހޯދައިދިނުމަށް ޝެޕް އިންދްރާ އުންމީދުކުރައްވައެވެ. އޭނާ ވިދާޅުވީ ޕޭސްޓްރީ ކަޕް އޭޝިއާ އަކީ ދުނިޔޭގެ ފެންވަރުގެ ޝެފަކަށް ވުމަށް އޭނާ ކުރާ އުންމީދުގައި ކުލަޖައްސައިދޭނެ މުބާރާތެއް ކަމަށެވެ.\nއެ މުބާރާތުގައި ބައިވެރިވާ ޝެފުން މުބާރާތަށް މިހާރު ތައްޔާރުވަމުންދާއިރު ޝެފުންގެ ހުރިހާ ހަރަދެއް ހަމަޖައްސާނީ ބީބީއެމްއާއި އެމްއީސީއެސް އިންނެވެ. މި ދެ ކުންފުންޏަކީ ރާއްޖޭގައި ބާއްވާ އެންމެ ބޮޑެތި ކަލިނަރީ މުބާރާތްތައް އިންތިޒާމްކުރުމުގައި މީގެ ކުރިންވެސް އިސް ދައުރެއް އަދާކޮށްފައިވާ ދެ ކުންފުންޏެކެވެ.\nފޮނިތޮށިއާއެކު ގޭގައި ޕާން ފިހަން ދަސްކޮށްލަމާ\nކަލިނަރީ އޮލިމްޕިކްސްގައި އާރަށަށް ހަތަރު ރަން މެޑަލް


Meehaku hayyareh nukurey,9thaneh balai faaskoffi | Mihaaru\nފުލުހުން މިރޭ އޮޕަރޭޝަން ކުރިއަށް ގެންދަނީ\nމީހަކު ހައްޔަރެއް ނުކުރޭ،9ތަނެއް ފާސްކޮށްފި\n11 ސެޕްޓެމްބަރ 2019 - 10:17 15 comments\nގެއްލުވާލާފައިވާ މީހުންނާއި ގޮތްނޭނގޭ މަރުތަކުގެ މައްސަލަތައް ބެލުމަށް އުފައްދަވާފައިވާ ރިޔާސީ ކޮމިޝަންގެ ބޭނުމަށް ފުލުހުން ރޭ ހިންގި އޮޕަރޭޝަންގައި މާލެ އާއި އައްޑޫން ނުވަ ތަނެއް ބަލައި ފާސްކޮށްފައިވާ ކަމަށް ފުލުހުން މިއަދު ބުނެފި އެވެ.\nފުލުހުން ހިންގި އޮޕަރޭޝަންގައި މާލޭގެ އަށް ގެއަކާއި އައްޑޫން ގެއެއް ފާސްކުރި އެވެ. ފުލުހުން ބަލައި ފާސްކޮށްފައިވަނީ ގެއްލުވާލާފައިވާ ނޫސްވެރިޔާ އަހުމަދު ރިލްވާނާ ގުޅޭގޮތުން ރިޔާސީ ކޮމިޝަނުން ހިންގި ތަހުގީގަށް ފާހަގަ ކުރެވިފައިވާ ތަންތަނެވެ. އެ ރިޕޯޓުގައި ނަން ހާމަކޮށްފައިވާ ބައެއް މީހުންގެ ގެތައް ރޭގެ އޮޕަރޭޝަންގައި ފާސްކުރި އެވެ.\nUpdate: Faas kuranee5thaneh, Meehaku adhi hayyareh nukuran: Police\nރޭގައި ފުލުހުން ހިންގި އޮޕަރޭޝަންގައި ގެތައް ބަލައި ފާސްކުރުން---\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ވިދާޅުވީ އެތަންތަން ބަލައި ފާސްކުރި ނަމަވެސް މީހަކު ހައްޔަރު ނުކުރާ ކަމަށެވެ. އިތުރު ތަފްސީލެއް ނުދެއްވަ އެވެ.\nއެ އޮޕަރޭޝަން ހިންގުމަށް މާލެ އާއި އައްޑޫގެ ސަލާމަތީ ކަންކަން ވެސް ވަނީ ވަރުގަދަ ކޮށްފަ އެވެ. ހަތިޔާރާއެކު ސިފައިން ވެސް ރޭ އޮޕަރޭޝަނެއް ހިންގި އެވެ. ނަމަވެސް އެއްވެސް ތަފްސީލެއް ނުދެ އެވެ.\nރިޔާސީ ކޮމިޝަނުން އެކުލަވާލާފައިވާ ޑްރާފްޓް ރިޕޯޓްގައި ބުނެފައިވާ ގޮތުން ނޫސްވެރިޔާ ރިލްވާން ވަނީ މަރާލައިފަ އެވެ. ނަމަވެސް މަރެއް ސާބިތުކުރާ ވަރަށް އަދި ހެކި ނުލިބޭ ކަމަށް ވަނީ ފާހަގަކޮށްފަ އެވެ.\nރިލްވާން ވަގަށް ނަގައިގެން ގެންގޮސް ކަނޑު އުޅަނދަކަށް އަރުވައި އޭނާ މަރާލާފައިވަނީ ދީނީ ހަރުކަށި ވިސްނުމުގެ ދިވެހިންތަކެއް ކަމަށް ރިޕޯޓްގައި ބުނެ އެވެ. އަދި އެފަދަ ދީނީ ހަރުކަށި ވިސްނުމުގެ މީހުން ހަރަކާތްތެރިވާ ގޮތާއި އެމީހުން ކުރާ ވިޔަފާރިތައްވެސް ދެނެގަނެވިފައިވާ ކަމަށް ރިޔާސީ ކޮމިޝަންގެ ރިޕޯޓްގައި ބުނެ އެވެ.\nހޯމަ ދުވަހު ބޭއްވި ނޫސްވެރިންގެ ބައްދަލުވުމެއްގައި ރައީސް އިބްރާހިމް މުހައްމަދު ސޯލިހް ވިދާޅުވީ ފިޔަވަޅު އެޅުމުގައި ފަހަތަށް ޖެހިވަޑައިނުގަންނަވާނެ ކަމަށާއި އެކަމާ ގުޅިގެން އަޅާ ފިޔަވަޅުތައް ދެން ފެންނާނެ ކަމަށެވެ.\nމަރާލައިފައިވާ މީހުންނާއި ގެއްލިފައިވާ މީހުންގެ މައްސަލަތައް ބަލަން ރައީސް އުފެއްދެވި ރިޔާސީ ކޮމިޝަނުން ވަނީ ޑްރާފްޓު ދެ ރިޕޯޓެއް ތައްޔާރު ކުރުމަށް ފަހު، ރައީސާ ހަވާލުކޮށްފަ އެވެ.\nއިތުރު ލިޔުންތައް ކުށްކުރުން ފުލުހުން މީހުން މެރުން އެމްއެންޑީއެފް ހައްދުފަހަނައެޅުން އަހުމަދު ރިލުވާން\nއިންޓެލް ދެ ފުލުހުން ވަޒީފާއިން ވައްކެތް ނުކުރޭ:ޕޮލިސް


Covid-19: Singapore in 1 dhuvahun 942 meehun positive vejje, ginaee bidheysee masakkathu meehun | Mihaaru\nސިންގަޕޫރުގެ ޑޯމިޓަރީއެއްގެ ކައްކާ ސަރަހައްދުގައި ބިދޭސީ މަސައްކަތު މީހަކު. --ފޮޓޯ:އޭއެފްޕީ\nސިންގަޕޫރުން އެއް ދުވަހުން 942 މީހުން ޕޮޒިޓިވް، ގިނައީ ބިދޭސީ މަސައްކަތު މީހުން\n18 އެޕްރީލް 2020 - 18:03 1 comment\nސިންގަޕޫރު (އެޕްރީލް 18) - ސިންގަޕޫރުން މިއަދު އެކަނި 942 މީހުން ކޮރޯނާވައިރަހަށް ޕޮޒިޓިވްވެފައިވާ ކަމަށް އެ ގައުމުގެ ހެލްތު މިނިސްޓްރީން ބުނެފި އެވެ.\nމިއީ އެއް ދުވަސްތެރޭ ސިންގަޕޫރުން އެންމެ ގިނަ މީހުން ޕޮޒިޓިވްވި ދުވަހެވެ. މިއަދު ޕޮޒިޓިވްވި ގިނަ މީހުންނަކީ ބިދޭސީ މަސައްކަތު މީހުންނެވެ. ސިންގަޕޫރުގެ ރައްވެހިންގެ ތެރޭން މިއަދު ޕޮޒިޓިވްވީ 14 މީހުންނެވެ.\nވޭތުވެދިޔަ ދެތިން ދުވަސްތެރޭ ސިންގަޕޫރުގައި ޕޮޒިޓިވްވާ މީހުންގެ އަދަދު ވަނީ ބޮޑުތަނުން އިތުރުވާން ފަށައިފަ އެވެ. ހޯމަ ދުވަހު 386 މީހުން ޕޮޒިޓިވްވިއިރު އަންގާރަ ދުވަހު ވަނީ 334 މީހުން ޕޮޒިޓިވްވެފަ އެވެ. އަދި ބުދަ ދުވަހު ވަނީ 447 މީހުން ޕޮޒިޓިވްވެފަ އެވެ. ހެލްތު މިނިސްޓްރީން ބުނީ ބުރާސްފަތި ދުވަހު ވަނީ 728 މީހުން ޕޮޒިޓިވްވެފައި ކަމަށެވެ.\nރައްކާތެރިކަމުގެ ގޮތުން އަޅާ ފިޔަވަޅެއްގެ ގޮތުން ސިންގަޕޫރު މީހުން ބޭރަށް ދާނަމަ މާސްކް އެޅުން މަޖްބޫރުކޮށް މާސްކް ނާޅާ މީހުން 300 ސިންގަޕޫރު ޑޮލަރު (200 އެމެރިކާ ޑޮލަރު) އިން ޖޫރިމަނާކުރަން ވަނީ ނިންމައިފަ އެވެ.\nސިންގަޕޫރުން މިހާތަނަށް ވަނީ 5,992 މީހުން ޕޮޒިޓިވްވެ 11 މީހުން މަރުވެފަ އެވެ.


Champa ge 8 resort aai hotaleh bandhu kohfi\nޗަމްޕާގެ ހުރިހާ ރިސޯޓެއް ވަގުތީ ގޮތުން ބަންދު ކޮށްފި\nކުޑަދޫ ޕްރައިވެޓް އައިލެންޑް\nކޮވިޑް-19 އިގެ ސަބަބުން ލިބެމުންދާ ގެއްލުން ތަކުން އަރައި ގަތުމަށް ކުރާ މަސައްކަތުގައި ކްރައުން އެންޑް ޗަމްޕާ ކުންފުނީގެ އަށް ރިސޯޓާއި ހޮޓަލެއް ވަގުތީ ގޮތުން ބަންދު ކުރަން ނިންމައިފި އެވެ.\nކަރައުން އެންޑް ޗަމްޕާ ކުންފުނިން ނެރެފައިވާ ބަޔާނެއްގައި ބުނީ އެ ކުންފުނީގެ ހުރިހާ ރިސޯޓެއް ތިން މަސް ދުވަހަށް ބަންދު ކުރަން ނިންމާފައިވާ ކަމަށާއި ރިސޯޓުތައް ބަންދު ކުރަން ނިންމާފައި ވަނީ އަންނަ މަހުގެ އެއް ވަނަ ދުވަހުން ފެށިގެން ޖޫން 30 ގެ ނިޔަލަށް ކަމަށެވެ.\nއަދި ބުނެފައި ވަނީ ރިސޯޓުތަކުގެ އޮޕަރޭޝަން ވަގުތީ ގޮތުން ހުއްޓާލި ނަމަވެސް އެއްވެސް މުވައްޒަފަކު ވަޒީފާ އިން ވަކި ކޮށްފައި ނުވާނެ ކަމަށެވެ.\nޗަމްޕާ ކުންފުނިން ރާއްޖޭގައި ހިންގާ ރިސޯޓް ތަކަކީ ޅ. ހުރަވަޅި މޯލްޑިވްސް އާއި އިންނަހުރާ މޯލްޑިވްސް އާއި ކުރެއްދޫ އައިލެންޑް ރިސޯޓާއި ކޮމަންޑޫ އައިލެންޑް ރިސޯޓް އެންޑް ސްޕާ އާއި ކުޑަދޫ މޯލްޑިވްސް ޕްރައިވެޓް އަައިލެންޑާއި ވެލިގަނޑު ރިސޯޓާއި އދ. އަތޮޅުގައި ހިންގާ ވިލަމެންދޫ ރިސޯޓެވެ.\nމީގެ އިތުުރުން މާލެ އަތޮޅުގައި ހިންގާ މީރު އައިލެންޑް ރިސޯޓާއި އަދި އެ ކުންފުނިން ހިންގާ ހޮޓަލަކީ ޗަމްޕާ ސެންޓްރަލް ހޮޓާ ވެސް ބަންދު ކުރާނެ އެވެ.\nރާއްޖޭގައި ކޮވިޑް-19 ފުރަތަމަ ފެނިފައި ވަނީ ކުރެއްދޫ އައިލެންޑް ރިސޯޓަށް އައި ޓޫރިސްޓެއްގެ ގައިންނެވެ. މިހާތަނަށް ރާއްޖެއިން 13 މީހަކު މި ބައްޔަށް ޕޮޒިޓިވް ވެފައިވެ އެވެ. އޭގެ ތެރެއިން ފަސް މީހަކު ވަނީ ރަނގަޅުވެފަ އެވެ. އެ ހުރިހާ މީހުނަކީ ވެސް ބިދޭސީންނެވެ.\nޗަމްޕާގެ ރިސޯޓުތައް ބަންދު ކުރިއިރު މަޝްހޫރު ޓޫރިޒަމް ކުންފުނި ޔުނިވާސަލްގެ ރިސޯޓުތައް ވެސް ވަނީ ބަންދުކޮށްފަ އެވެ. އެހެންވެ ރާއްޖޭގެ ގިނަ ރިސޯޓުތަކެއްގެ ހިދުމަތް މިހާރު ވަނީ ހުއްޓިފަ އެވެ.\nޗަމްޕާ ހުސައިން އަފީފް ޗަމްޕާ މުހައްމަދު މޫސާ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް ޓޫރިޒަމް


Faas - vNews.mv\nއަންވަރު އިބްރާހީމް 20 November 2018, 15:20\nނުކިޔަވާ އުޅެވޭނެ ނަމަ ކިހައި ރަނގަޅު ހެއްޔެވެ؟ އޭރުން ކިޔަވާކަށް ނުޖެހޭނެއެވެ. އެ ކަމުގައި ވަގުތު ދުއްވާލާކަށް ވެސް ނުޖެހޭނެއެވެ. ފާސްނުވެގެން އުޅޭކަށް ވެސް ނުޖެހޭނެއެވެ. މަންމަމެން ހިތްހަމަ ނުޖެހިގެން ތިބޭކަށް ވެސް ނުޖެހޭނެއެވެ. އެކަމަކު އެކަން ނުކޮށް ވާކަށް ނެތެވެ.\nހަނދާން އެބަ ހުއްޓެވެ. އަހަރެން ފާސް ނުވާތީ މަންމަ ކުރި ޝަކުވާތައް މިހާރު ވެސް އައިސް ކަންފަތުގައި އެބަ ހިފައެވެ. އެ އަޑު އެބަ ގުގުމައެވެ.\n"ކީއްވެތަ ތިހެން ތި އުޅެނީ. ބަލަ ކިޔެވީމާ ފައިދާ ވާނީ ހަމަ ދަރިފުޅަކަށްނު. ކިޔެވުމަކީ ހަމައެކަނި ފޮތް ކިޔުމެއް ނޫން. އިތުރު ހަރަކާތްތަކުގައި ބައިވެރިވަނީކީ ވެސް ކިޔެވުން" އަހަރެންނަށް ވިސްނުވައި ދިނުމަށްޓަކައި މަންމަގެ ދުލުން އެންމެ ގިނައިން ބުނާ ޖުމުލައަކީ އެއީއެވެ. އެކަން އަހަރެންނަށް ވިސްނުނު ނަމަވެސް ކިޔެވުމާމެދު މާ ބޮޑު ޝައުގުވެރިކަމެއް އަހަރެންނެއް ނުހުރެއެވެ. އެކަމަށް މާ ބޮޑު ސަމާލުކަމެއް ނުދެވެއެވެ. ވަކި ޚާއްޞަކޮށް އިތުރު ހަރަކާތްތަކުގައި ބައިވެރި ވުމަކީ ފޫހި ކަމެކެވެ. އަހަރެންގެ ތައުލީމީ ފުރަތަމަ މަރުހަލާ ނިންމާލީ އެއްވެސް އިތުރު ހަރަކާތެއްގައި ބައިވެރި ނުވެއެވެ.\nއޯލެވެލް ނިންމި ދުވަހެވެ. ފަހު އިމްތިހާނު ހެދުމަށްފަހު ގެއަށް އައިސް ޔުނިފޯމު ވެސް ނުބާލައި ސައިބޯން އިނދެ މަންމައާ އަނގަތެޅީމެވެ.\n"ދެނެއް ނުކިޔަވާނަން. މި ހިސާބުން މި ނިމުނީ. އޯލެވެލް ނިމުމުން ހީވީ ބޮލުން ބައެއް ނެއްޓިގެން ދިޔަހެން. އެހައިވެސް ލުއިވެއްޖެ. މިއީ ކުރާވަރު ކަމެއް ނޫން" މަންމަ ގާތުގައި އަހަރެން ބުނީމެވެ.\n"ތިހާ ބުރަކޮށް ކުރިއްޔާ ހުރިހާ މާއްދާއަކުން ފާސްވާނެތާ" އަހަރެންގެ ވާހަކަތަކަށް މަންމަ ޖަވާބުދިނެވެ.\n"ކިޔަވާ ހިތްވާ މާއްދާތަކުން ފާސްވާނެ. ކިޔަވާ ހިތް ނުވާ މާއްދާތަކުން ވާނެ ގޮތެއް ބުނާކަށް ނޭނގެ" އަހަރެން ޖަވާބު ދިނީމެވެ.\n"ކޮންމެ މާއްދާއަކީ ވެސް ކިޔަވަން އުޅުނީމާ ކިޔަވާ ހިތްވާނެ މާއްދާއެއް. ކިޔަވާ ހިތްވާނީ ކުދިންނާ ގުޅުގެން އެކި ހަރަކާތްތަކުގައި ވެސް ބައިވެރިވެގެން. ތިގޮތަށް އެކަނި ގޭގައި އިންނަން ލޯބި ކުރަންޏާ ކިޔަވާ ހިތެއް ނުވާނެ. ކިޔެވުމަކީ ޖާދޫއެއް ނޫނިއްޔާ" މަންމަގެ ވާހަކަތަކުން ފާޑަކަށް އަހަރެންނަށް ކުރީ މަލާމާތެވެ.\n"ހިސާބަކީ އަހަރެން އެހައި ކިޔަވާ ހިތްވާ މާއްދާއެއް ނޫން. ކޮމާސް ދެކެ އަދި މާ ފޫހިވޭ. ކިޔަވާ ހިތްނުވަންޏާ ކިހިނެއް ކިޔަވާނީ. މަންމަ ބުނީތީ މި ކިޔެވީ ވެސް. އެހެން ނޫންނަމަ މި ކަމެއް ނުކުރީސް" އަހަރެން ކިޔެވި ސަބަބު މަންމަ ގާތުގައި ބުނީމެވެ. އެއީ އަބަދުވެސް ބުނާ ވާހަކައެކެވެ. އަހަރެން ކިޔެވީ ކިޔަވާ ހިތަކުންނެއް ނޫނެވެ. އެކަން ކުރަން މަޖުބޫރު ވުމުންނެވެ. އެ ނޫން ގޮތެއް ނެތުމުންނެވެ.\n"އަހަރެން ބުނެގެން ވެސް ކިޔެވިނަމަތާ؟ އެކަމެއް ވެސް ކޮށެއް ނުދެވުނެއްނު. ތިބުނީވިއްޔާ ފާހެއް ނުވާނޭ. ޔަގީން ކަމެއް ނެތޭ. ދެން ކޮބާ ކިޔެވިފައި؟" މަންމަގެ ހިތްހަމަ ނުޖެހުން މޫނުމަތިން ވެސް ފާޅުވިއެވެ.\n"ދެން މި ހިސާބުން މި ނިމުނީ. މަގޭ ކިޔެވުން ވެސް މި ނިމުނީ. ދެނެއް ނުކިޔަވާނަން" އަހަރެން ބުނީމެވެ.\n"ދެން ކޮން ކަމެއް ކުރާނީ؟" މަންމަ ސުވާލު ކުރިއެވެ.\n"ގޭގައި ހުންނާނީ" ވިސްނާލުމެއް ނެތި އަހަރެން ޖަވާބު ދިނީމެވެ.\n"ކާކު ޚަރަދުކުރާނީ؟ ކިހިނެއް އުޅޭނީ؟" މަންމަ ސުވާލުކުރިއެވެ.\n"އަހަރެން އަމިއްލައަށް ފައިސާ ހޯދާނީ" އަހަރެން ޖަވާބު ދިނީމެވެ.\n"ކިހިނެއް؟" މަންމަ އަނެއްކާ ވެސް ސުވާލުކުރިއެވެ.\n"ކޮންމެ ވެސް ތަނަކުން ވަޒީފާއެއް ހޯދާނީ" ކުޑަ އިރުކޮޅަކު ވިސްނަން ހުރެފައި އަހަރެން ޖަވާބުދިނީމެވެ.\n"ނުކިޔަވާ މީހުންނަކަށް ވަޒީފާއެއް ނުލިބޭނެ. އެހެންވީމާ ކިޔަވާށޭ މަންމަ ބުނަނީ. އެކަން ކުރަން މަންމަ އާދޭސްކުރީ ހަނާއަށް ޓަކައި. އެކަމަކު ހަނާއަކަށް އެކަމެއް ނުވި" އޯލެވެލް ނިންމި ދުވަހު މަންމައާ ކުރު ޒުވާބެއް ކުރެވުނު ނަމަވެސް އަހަރެންގެ ވިސްނުން ބަދަލެއް ނުވިއެވެ.


Tax Tribunal ge gaanoonee membarakah Munavvar\nޓެކްސް އެޕީލް ޓްރައިބިއުނަލުގެ ހުސްވެފައިވާ މަގާމަށް މުހައްމަދު މުނައްވަރު އައްޔަން ކުރަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nޓެކްސް އެޕީލް ޓްރައިބިއުނަލުގެ ގާނޫނީ ދާއިރާގެ މެންބަރުކަމުގެ މަގާމު ހުސްވެފައިވަނީ އެމަގާމުގައި ހުންނެވި އާއިޝަތު އަޒްފާ އަބުދުލްޣަފޫރު މިދިޔަ ޑިސެމްބަރު މަހުގެ ތެރޭގައި ސިވިލް ކޯޓުގެ ފަނޑިޔާރުކަމަށް އައްޔަނު ކުރެއްވުމުންނެވެ.\nއެ މަގާމަށް މެންބަރަކު އައްޔަންކުރެއްވުމަށްޓަކައި، ރައީސް އިބްރާހިމް މުހައްމަދު ސޯލިހު މަޖިލީހަށް ފޮނުއްވާފައިވަނީ އއ. މަތިވެރީ، ވެސްޓްބީޗް މުހައްމަދު މުނައްވަރާއި ގ. ނޫމަރާ ވިލާ ޝީރީން ނާހިދާ ލަތީފްގެ ނަމެވެ.\nމަޖިލީހުގެ ކޮމިޓީން ހުށަހަޅާ ތަރުތީބާ އެއްގޮތަށް އެންމެ ފުރަތަމަ ވޯޓަށް އަހާފައިވަނީ މުނައްވަރުގެ ނަމެވެ. އޭނާ ޓެކްސް އެޕީލް ޓްރައިބިއުނަލަށް އައްޔަނުކުރަން ފެންނަކަމަށް ވޯޓުގައި ބައިވެރިވެވަޑައިގެންނެވި 65 މެންބަރުން ވަނީ ވޯޓު ދެއްވައިފަ އެވެ.\nއެއާއެކު ޝީރީންގެ ނަން ވޯޓަށް ނާހައި، ޓެކްސް އެޕީލް ޓްރައިބިއުނަލުގެ ހުސްވެފައިވާ މަގާމަށް މުހައްމަދު މުނައްވަރު އައްޔަނުކުރަން ވަނީ ފާސްކޮށްފަ އެވެ.\nފަސް މެންބަރުންގެ މައްޗަށް އެކުލެވޭ ޓެކްސް އެޕީލް ޓްރައިބިއުނަލަކީ ޓެކްސްއާގުޅޭ މައްސަލަތައް ބެލުމަށް، ޓެކްސް ނެގުމާބެހޭ އިދާރީ ގާނޫނުގެ ދަށުން އުފައްދާފައިވާ މުއައްސަސާއެކެވެ.\nމީރާ ރައްޔިތުންގެ މަޖިލިސް ޓެކްސް އެޕީލް ޓްރައިބިއުނަލް + ޓެކްސް


SunOnline: MDP ge 10 candidacy form beyrukoh, 76 form balaigenfi\nއެމްޑީޕީ 10 ކެންޑިޑޭޓެއްގެ ފޯމު ބޭރުކޮށް، 76 ފޯމު ބަލައިގެންފި\nމުހައްމަދު މުޒައްޔިން ނާޒިމް 10 Feb 2019, 16:14\nމަޖިލިސް އިންތިހާބުގައި ވާދަ ކުރާ އެމްޑީޕީ ކެންޑިޑޭޓުންގެ ފޯމު އިސީ އަށް ހުށަހެޅުމަށް މިދިޔަ ބުދަ ދުވަހު ބޭއްވި ހިނގާލުމުގެ ތެރެއިން: އެ ޕާޓީގެ 76 ފޯމެއް އީސީ އިން ވަނީ ބަލައިގެންފައި --- ސަން ފޮޓޯ/ ފަޔާޒް މުސާ\nރައްޔިތުން މަޖިލިސް އިންތިހާބުގައި ވާދަ ކުރުމަށް ސަރުކާރު ހިންގާ މައި ޕާޓީ، އެމްޑީޕީގެ 10 ކެންޑިޑޭޓުންގެ ކެންޑިޑަސީ ފޯމު ބަލައި ނުގަނެ، 76 ކެންޑިޑޭޓުންގެ ފޯމު އިލެކްޝަންސް ކޮމިޝަނުން ބަލައިގެންފި އެވެ.\nމިދިޔަ ބުދަ ދުވަހު އެމްޑީޕީ އިން ވަނީ އެ ޕާޓީގެ ޓިކެޓްގައި 86 ދާއިރާއަކަށް ވާދަ ކުރާ ކެންޑިޑޭޓުންގެ ފޯމު އިލެކްޝަންސް ކޮމިޝަނަށް ހުށަހަޅައިފަ އެވެ.\nއިލެކްޝަންސް ކޮމިޝަންގެ ތަރުޖަމާނު އަދި އެ ކޮމިޝަންގެ މެމްބަރު އަހަމަދު އަކްރަމް މިއަދު "ސަން" އަށް ވިދާޅުވީ، ފޯމު ހުށަހެޅުއްވި 86 ކެންޑިޑޭޓުންގެ ތެރެއިން 76 ކެންޑިޑޭޓުންގެ ފޯމު ބަލައިގަނެ، އެޕާޓީ އަށް މިހާރު އަންގާފައިވާ ކަމަށެވެ. ބަކީ 10 ކެންޑިޑޭޓުންގެ ފޯމް މައުލޫމަތު ފުރިހަމަ ނުވާތީ ބަލައިގެންފައި ނުވާ ކަމަށް އޭނާ ވިދާޅުވި އެވެ.\n"އަޅުގަނޑުމެން 76 ފޯމު ބަލައިގަނެ، އެޕާޓީ އަށް މިހާރު ވަނީ އަންގާފައި. އަދި ބާކީ 10 ފޯމު މައުލޫމަތު ފުރިހަމަ ކުރުމަށް މީހަރު ވަނީ އަނބުރާ ފޮނުވާލައިފައި،" އަކްރަމް ވިދާޅުވި އެވެ.\nއަކްރަމް އިތުރަށް ވިދާޅުވީ، އެމްޑީޕީގެ އިތުރުން އަމިއްލަ ގޮތުން މަޖިލިސް އިންތިހާބުގައި ވާދަކުރާ ފަސް ކެންޑިޑޭޓަކު ވެސް ފޯމު ހުށަހަޅާފައިވާ ކަމަށެވެ. އޭގެ ތެރެއިން ތިން ފޯމެއް މިހާތަނަށް ބަލައިގެންފައިވާ ކަމަށް އަކްރަމް ވިދާޅުވި އެވެ.\nއެޕްރީލް ހަ ވަނަ ދުވަހު ބާއްވާ މަޖިލިސް އިންތިހާބަށް ކުރިމަތިލުމަށް އިލެކްޝަންސް ކޮމިޝަނުން ހުޅުވާލީ މި މަހުގެ 21 ވަނަ ދުވަހުގެ ނިޔަލަށެވެ.


ޑަބްލިއުއެޗްއޯ ގެ ރީޖަނަލް ޑިރެކްޓަރ ޑރ. ޕޫނަމް ކެތްރަޕާލް ސިންގް ރާއްޖެ ވަޑައިގެންފި | ޑަބްލިއުއެޗްއޯ ގެ ރީޖަނަލް ޑިރެކްޓަރ ޑރ. ޕޫނަމް ކެތްރަޕާލް ސިންގް ރާއްޖެ ވަޑައިގެންފި – Sarukaaruge Khabaru\nޑަބްލިއުއެޗްއޯ ގެ ރީޖަނަލް ޑިރެކްޓަރ ޑރ. ޕޫނަމް ކެތްރަޕާލް ސިންގް ރާއްޖެ ވަޑައިގެންފި\nވޯލްޑް ހެލްތް އޯގަނައިޒޭޝަން (ޑަބްލިއުއެޗްއޯ) ގެ ރީޖަނަލް ޑިރެކްޓަރ ޑރ. ޕޫނަމް ކެތްރަޕާލް ސިންގް ރާއްޖެ ވަޑައިގެންފިއެވެ.\nއެކަމަނާ ރާއްޖެ ވަޑައިގެންފައިވަނީ މިއަދު ހަވީރު 04:00 ހާއިރުއެވެ.\nއެކަމަނާގެ މި ދަތުރުފުޅަކީ، ދުނިޔޭގެ ޞިއްޙަތު ޖަމިއްޔާގެ ދެކުނު އިތުރުމަތީ އޭޝިއާ ސަރަޙައްދުގެ 70 ވަނަ ރީޖަނަލް ކޮމެޓީ ބައްދަލުވުމުގައި ބައިވެރިވެ ވަޑައިގަތުމަށް ކުރައްވާ ދަތުރުފުޅެކެވެ.\nދުނިޔޭގެ ޞިއްޙަތު ޖަމިއްޔާގެ ރީޖަނަލް ކޮމެޓީ ބައްދަލުވުމަކީ މި ސަރަހައްދުގެ ޞިއްޙަތާއި ބެހޭ ވަޒީރުންނާއި، ޞިއްޙީ ފަންނީ ބޭފުޅުން ހިމެނޭ ގޮތަށް މި ސަރަހައްދުގެ ރައްޔިތުންގެ ޞިއްޙަތާއި ބެހޭ މުހިއްމު ނިންމުންތައް ނިންމުމަށް އަހަރަކު އެއްފަހަރު ބާއްވަމުން އަންނަ ބައްދަލުވުމެކެވެ.\nމި އަހަރު މި ބައްދަލުވުން ބޭއްވުމަށްހަމަޖެހިފައިވަނީ މި މަހުގެ6އިން 10 ޕެރަޑައިސް އައިލެންޑް ރިސޯޓްގައެވެ.\nމި ބައްދަލުވުމުގައި ބައިވެރިވެވަޑައިގަތުމަށް ޕޫނަމް ރާއްޖެ ވަޑައިގެންފައިވާއިރު، މީގެ ކުރިން ވެސް އެކަމަނާ ވަނީ ރާއްޖެ ވަޑައިގެންފައެވެ.\nއެގޮތުން އެންމެ ފަހުން އެކަމަނާ ރާއްޖެ ވަޑައިގެންފައިވަނީ 2014 ވަ އަހަރުގައެވެ. އެ ދަތުރުފުޅުގައި ވެސް ރާއްޖޭގެ ސިއްޙީ ދާއިރާއަށް ކުރިމަތިވެފައި ހުރި މައްސަލަތައް އޮޅުން ފިލުއްވައި އެމައްސަލަތަކަށް ހައްލު ހޯދުމާއި ގުޅޭގޮތުން ސަރުކާރާއި އެކު މަޝްވަރާ ކުރެއްވިއެވެ.\nޑރ. ޕޫނަމް އަކީ ޞިއްޙީ ދާއިރާގެ އެކި ކަންކަމުގައި ވަރަށް ގިނަ ތަޖްރިބާ ލިބިފައިވާ ބޭފުޅެކެވެ. އެކަމަނާ ވަނީ ބައިނަލް އަޤްވާމީ ފެންވަރުގައާއި ޤައުމީ ފެންވަރުގައި ޞިއްޙީ ދާއިރާއަށް ވަރަށް ގިނަ ގުނަ އަގުހުރި ޚިދުމަތްތަކެއް ކޮށްދެއްވާފައެވެ.\nއެގޮތުން އިންޑިޔާގެ އެޑްމިނިސްޓްރޭޓިވް ސަރވިސަސްގައި ސީނިއަރ ސިވިލް މުވައްޒަފެއްގެ މަޤާމާއި، ޕަންޖާބް ސްޓޭޓުގެ ހެލްތު ސެކްރެޓަރީގެ މަޤާމްގެ އިތުރުން ވޯލްޑް ބޭންކްގެ ހެލްތު، ޕޮޕިއުލޭޝަން އެންޑް ނިއުޓްރިޝަން ޑިޕާޓްމަންޓްގައި ވެސް މަސައްކަތްކުރައްވާފައެވެ.\nއެއަށްފަހު 1998 އަހަރު ޑަބްލިޔު.އެޗް.އޯ އާ ގުޅިވަޑައިގެން އެއިދާރާގެ އެގްޒެކަޓިވް ޑައިރެކްޓަރ ސަސްޓެއިނަބަލް ޑިވެލޮޕްމަންޓް އެންޑް ހެލްތީ އެންވަރަމަންޓްގެ މަޤާމާއި، އެއިދާރާގެ ޑައިރެކްޓަރ ޖެނެރަލް ކެބިނެޓްގެ މެމްބަރުކަންވެސް ކުރައްވާފައިވެއެވެ.\nއަދި އެކަމަނާ ވަނީ ދެކުނު އިރުމަތީ އޭޝިޔާއަށް ޑަބްލިއު.އެޗް.އޯ އިން ކަނޑައަޅާފައިވާ ޑެޕިއުޓީ ރީޖަނަލް ޑައިރެކްޓަރގެ މަޤާމު 2000 ވަނަ އަހަރުން 2013 ވަނަ އަހަރަށް ފުރުއްވާފައެވެ. 2013 ވަނަ އަހަރު ފެބްރުއަރީ މަހު އިންޑިއާގެ މިނިސްޓްރީ އޮފް ހެލްތް އެންޑް ފެމެލީ ވެލްފެއަރ އާއި ގުޅިވަޑައިގެން އެތަނުގެ އެޑްވައިޒަރެއްގެ މަޤާމު ވެސް އެކަމަނާ ވަނީ އަދާކޮށްފައެވެ.


އައްޑޫއަށް ކޮވިޑުގެ ބިރު ބޮޑު، ކޮންޓެކްޓު ޓްރޭސިންއަށް އެއްބާރުލުމެެއް ނުލިބޭ! - Voice of Meedhoo\nއައްޑޫއަށް ކޮވިޑުގެ ބިރު ބޮޑު، ކޮންޓެކްޓު ...\nހިތަދޫގައި ހޯމް ކަރަންޓީނުހުރި މީހަކު އުސޫލާއި ހިލާފަށް ބޭރަށް ނިކުމެ އުޅެފައިވަނިކޮށް އެމީހާ ކޮވިޑު-19 އަށް ޕޮޒިޓިވްވެއްޖެކަމަށާ އެހެންނަމަވެސް އޭނާގެ ފަރާތުން ކޮންޓެކްޓު ޓްރޭސިންއަށް ފުރިހަމަ އެއްބާރުލުމެއް ނުލިބޭކަމަށް އައްޑޫ އިކުއިޓޯރިއަލް ހޮސްޕިޓަލާއި ހަވާލާދީ އައްޑޫ ލައިވްއިން ހާމަކޮށްފިއެވެ.\nއައްޑޫލައިވުން ގެނެސްދީފައިވާ މިޚަބަރުގައި ހާމަކޮށްފައިވާގޮތުން ހޯމް ކަރަންޓީނު ފުރިހަމަ ކުރުމަށްފަހު ނެގި ސާމްޕަލްގެ ނަތީޖާ ނުލިބެނީސް ހިތަދޫގައި ކަރަންޓީނުގައި ހުރިމީހަކު ރަށުތެރެއަށް ނިކުމެ ފުޓްބޯޅަ ޕްރެކްޓިސް މެޗުތަކެއް ވަނީ ކުޅެފައެވެ. އޭނާ ކޮވިޑަށް ޕޮޒިޓިވްވިކަން އެނގިފައިވަނީ ޕްރެކްޓިސް މެޗެއް ކުޅެން ހުއްޓާކަމަށްވެސް އައްޑޫލައިވުން ގެނެސްދީފައިވާ ޚަބަރުގައި ހާމަކޮށްފައިވާއިރު އެހިސާބުން އެކަން ވަނީ ކަމާއި ބެހޭ ފަރާތްތަކަށް ނާންގައި އޮޅުވާލާފައިކަމަށްވެސް އައްޑޫ ލައިވްގެ ޚަބަރުގައި ބުނެފައިވެއެވެ.\nއޭއީއެޗްއިން ހަވާލާދީ އައްޑޫލައިވު ގައި ހާމަކޮށްފައިވާގޮތުން މިހާތަނަށް އެމީހާ އާއި ކޮންޓެކްޓުވީ ކަމަށް ދެމީހަކު ހޮސްޕިޓަލަށް ގޮސް މައުލޫމާތު ދީފައިވާ ކަމަށެވެ.\nއައްޑޫ ސިޓީގެ މޭޔަރ އަބްދުﷲ ސޯދިގު (ސޯބެ) މިކަމާ ބެހޭގޮތުން އައްޑޫ ލައިވްއަށް މައުލޫމާތު ދެއްވަމުން ވިދާޅުވީ ކޮވިޑަށް ޕޮޒިޓިވްވި ކުޅުންތެރިޔާ ކުޅޭ ޓީމުގެ ކޯޗަކީ ހިތަދޫ ޕޮލިސް ސްޓޭޝަންގައި މަސައްކަތް ކުރާ ފުލުހެއް ކަމަށެވެ. އަދި3ދުވަސްވެގެން ދިޔަ އިރު އެކަން ކަމާއި ބެހޭ ފަރާތްތަކަށް ނާންގައި ސިއްރު ކުރުމަކީ ކަންބޮޑުވާ ކަމެއް ކަމަށްވެސް ސޯބެ ވިދާޅުވިއެވެ.\nސޯބެ ވިދާޅުވީ މިހާރު ކަންތަށް ގޮސްފައިވާ ގޮތުން ކޮވިޑުގެ ބިރު އަނެއްކާވެސް އައްޑޫއަށް އެބައޮތް ކަމަށެވެ. އަދި ބަލި އޮތީ ކިހާ ވަރަކަށްކަން ބުނަން ނޭގޭ ކަމަށްވެސް ސޯބެ ވިދާޅުވިއެވެ.\nމައުލޫމާތު ލިބިފައިވާގޮތުގައި ކޮވިޑަށް ޕޮޒިޓިވްވިކުޅުންތެރިޔާ ކުޅުނު ޓީމުގައި ސަރުކާރު ކުންފުނިތަކުގެ މުވައްޒަފުން ވެސް ހިމެނެއެވެ. އެ މުވައްޒަފުން ވެސް ވަނީ ކަމާއި ބެހޭ ފަރާތްތަކަށް މައުލޫމާތު ހިއްސާ ނުކޮށް ވަޒީފާތަކަށް ނިކުމެފައެވެ.\n” މިއީ ސީރިއަސް މައްސަލައެއް، މި މައުލޫމާތު ހިއްސާ ނުކޮށް ތިބުމަކީ،ކޮވިޑުގެ ނުރައްކާ އައްޑުއަތޮޅަށް އަނެއްކާވެސް ފެތުރިގެން ދިއުމަށް މެދުވެރިވާފަދަ އަމަލެ ” ސޯބެ ވިދާޅުވިއެވެ.\nމިހާރު މުޅި ރާއްޖޭގައި އެއް ދުވަހުން އަނެއް ދުވަހަށް ކޮވިޑަށް ޕޮޒިޓިވްވާ މީހުން ދަނީ އިތުރުވަމުންނެވެ.\nކޮވިޑް-19 އިން ރައްކާތެރިވުމަށް އެޗްޕީއޭއިން މީގެ ކުރީން އެކުލަވާލާފައިވާ ގައިޑްލައިނަށް ބޮޑެތި ބަދަލުތަކެއް ގެނައުމަށް ނިންމައިފިއެވެ. އެޗްޕީއޭއިން ނެރުނު ...


ރައްޔިތުން އިހުތިޖާޖުކުރުމަކީ ޓެރަރިޒަމްގެ ކުށަކަށް ވެގެން ނުވާނެ: ޢަބްދުލްޣަފޫރު\nރަށެއްގައި ސަރުކާރުން މަޝްރޫއެއް ހިންގަމުންދާއިރު މަޝްރޫއުގެ މަސައްކަތްތައް ރައްޔިތުން ޤަބޫލުކުރާ ފެންވަރަށް ނުކުރާތީ ރައްޔިތުން ނުކުމެ އިހްތިޖާޖުކޮށް ހިންގާ އަމަލުތަކަކީ ޓެރަރިޒަމްގެ ކުށެއް ކަމަށް ކަނޑައެޅުމަކީ ބަލައިގަނެވޭނެ ކަމެއް ނޫން ކަމަށް ކުޅުދުއްފުށީ އުތުރު ދާއިރާގެ މެންބަރު ޢަބްދުލްޣަފޫރު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން ޢަބްދުލްޣަފޫރު ވިދާޅުވީ ރައްޔިތުން ޤަބޫލު ނުކުރާ ފެންވަރުގައި ކަންކަން ކުރާނަމަ ރައްޔިތުން ނުކުމެ ދެކޮޅު ހަދާނެ ކަމަށެވެ. ކަންކަން ހުއްޓުވާނެ ކަަމަށެވެ. ނަމަވެސް އެއީ ޓެރަރިޒަމްގެ އަމަލުތައް ނޫން ކަމަށެވެ. "ސްކޫލްތައްވެސް ބަންދުކުރާނެ. މަޝްރޫއުތައްވެސް ހުއްޓުވާނެ. އެއީ ޓެރަރިޒަމްގެ ކުށެއް ނޫން."\nޢަބްދުލްޣަފޫރު ވިދާޅުވީ ޓެރަރިޒަމްގެ ނަމުގައި ޝަރީއަތްތައް ކުރާއިރު އިންސާފުވެރިވާންޖެހޭނެ ކަމަށާއި ރައީސް މުޙައްމަދު ނަޝީދުގެ މައްޗަށް ޝަރީއަތްކޮށްފައިވަނީ އިންސާފުން ނޫންކަމަށެވެ.\nޢަބްދުލްޣަފޫރު ވިދާޅުވީ ޢަބްދުﷲ ޣާޒީ ހައްޔަރުކުމަކީ ޓެރަރިޒަމްގެ ކުށެއްނަމަ އެކަން ތަންފީޒުކުރި ސިފައިންގެ މައްޗަށް ވެސް ދައުވާ ކުރެވި ކުށް ސާބިތު ކުރެވެންޖެހޭނެ ކަމަށެވެ. އަދަބުވެސް ދެވެންޖެހޭނެ ކަަމށެވެ. ހަމައެކަނި ސިފައިންގެ އެންމެ މަތީ ވެރިޔާކަމަށްވުމުން އަދަބު ދިނުމަކީ އިންސާފެއް ނޫން ކަމަށެވެ.


ޤުރުއާން ކިޔަވާ މީހާ ބަސްމަލާ (ބިސްމި) ކިޔުން އޮތީ ސޫރަތެއް ކިޔަން ފަށާހިނދުގައި އެކަނި ތޯ ނުވަތަ އާޔަތެއް ކިޔަން ފަށާހިނދުގައިވެސް ތޯއެވެ؟ - Albayaan\nޤުރުއާން ކިޔަވާ މީހާ ބަސްމަލާ (ބިސްމި) ކިޔުން އޮތީ ސޫރަތެއް ކިޔަން ފަށާހިނދުގައި އެކަނި ތޯ ނުވަތަ އާޔަތެއް ކިޔަން ފަށާހިނދުގައިވެސް ތޯއެވެ؟\n25 February 2022 البَيَان ޤުރުއާން 0\nސުވާލުގެ ޖަވާބުގައި ބުނަމެވެ. ޤުރުއާނުގެ ސޫރަތެއް ފަށާ މީހާވެސް އަދި އާޔަތެއް ކިޔަވަން ފަށާ މީހާވެސް ބަސްމަލާ ކިޔުން މުސްތަޙައްބުވެގެންވެއެވެ. މާނައަކީ: ޚަތިމް ނަގައިގެން ކިޔަވަން ފެށީ ސޫރަތެއް ފަށައިގެންނެވެ. ނުވަތަ އެއްސޫރަތް ނިމި އަނެއް ސޫރަތް ފެށީއެވެ. މި ދެޙާލަތުގައި ބަސްމަލާ ކިޔުންވެއެވެ. ދަންނައެވެ. التوبة ސޫރަތް ފިޔަވައި ކޮންމެ ސޫރަތެއް ފެށުމުގެ ކުރިން ބިސްމި ކިޔުންވެއެވެ.\nމިސާލަކަށް ކިޔެވީ ސޫރަތެއްގެ މެދުތެރޭގައިވާ ހިސާބަކުންނެވެ. ފަހެ، މި ޙާލަތުގައި ޢިލްމުވެރިންގެ ބަސްފުޅުތަކަށް ބަލާހިނދު، ބަސްމަލާ ކިޔުމަށް އަދި ބަސްމަލާ ނުކިޔައި ހަމައެކަނީ އިސްތިޢާޛާ (އަޢޫޛު) ކިޔުމުން ފުދޭނެ ކަމުގައި ބައެއް ޢިލްމުވެރިން ދެކެވަޑައިގަންނަވައެވެ. މި ޚިލާފްއާ އެކު، އޭގެ ޢަދުލުވެރި ޤައުލެއްގައި ބަޔާން ކޮށްފައިވާ ޢިލްމުވެރިން އޭގެ ތެރޭގައި الإمام الشاطبي -رحمه الله- ފަދަ ޢިލްމުވެރިން ވިދާޅުވަނީ، ސޫރަތެއްގެ މެދު ތެރެއިން ކިޔަވާ މީހާ ބަސްމަލާ ކިޔުމުގައި އިޚްތިޔާރުވެއެވެ. ކިޔަވާ މީހާ އެދޭ ކަމުގައިވާނަމަ ކިޔެވުމުގައި މައްސަލައެއް ނެތެވެ. އަދި ދޫކޮށްލުމުގައިވެސް މައްސަލައެއް ނެތެވެ. ވުމުން މިކަމުގައި ތަނަވަސްކަން ވެއެވެ.\nސަޢުދީ ޢަރަބިއްޔާގެ ކުރީގެ މުފްތީ الإمام ابن بَاز -رحمه الله- ވިދާޅުވެފައިވެއެވެ. “ފަހެ، މުއުމިނު ފިރިހެނާ އަދި މުއުމިނު އަންހެނާއަށް ސުންނަތްވެގެންވަނީ ކޮންމެ ސޫރަތެއް ފެށުމުގެ ކުރިން ބަސްމަލާ ކިޔުމެވެ. އަދި ސޫރަތް ތަކުރާރު ކުރާހިނދު، ކޮންމެ ސޫރަތެއްގެ ކުރިން ބަސްމަލާ (بسم الله الرحمن الرحيم) ކިޔުމެވެ. ފަހެ، މާތް ނަބިއްޔާ -صلَّى اللَّهُ عليهِ وسلَّمَ-، ސޫރަތެއް ވިދާޅުވާން ފައްޓަވާހިނދުގައި ފައްޓަވަނީ بسم الله الرحمن الرحيم ވިދާޅުވެއެވެ.\nއަދި ހަމަކަށަވަރުން ކޮންމެ ސޫރަތެއް ފެށުމުގައި ﷲ ވަނީ ބަސްމަލާ ބާވައިލައްވާފައެވެ. ކޮންމެ ސޫރަތެއް ބާވައިލެއްވޭހިނދު، (بسم الله الرحمن الرحيم) އެ ސޫރަތާއި އެކުގައި ބާވައިލެއްވެއެވެ. براءة ސޫރަތް (ތަޥްބާ ސޫރަތް) ފިޔަވައެވެ. ފަހެ، ކަމަކަށަވަރުން عثمان އަދި ޞަހާބީން ކީރިތި ޤުރުއާން (ފޮތަކަށް) ޖަމަޢަ ކުރެއްވިހިނދު، އެ ސޫރަތަކީ ވަކި މުސްތަޤިއްލު ސޫރަތެއްތޯ ނުވަތަ އެއީ الأنفال ސޫރަތުގެ ބައެއްތޯ އެބޭކަލުން ހުއްޓިވަޑައިގެންނެވިއެވެ. އެހެން ވުމުން އެ ދެ ސޫރަތް ދެމެދުގައި ބަސްމަލާ ނުލިޔުއްވައެވެ. ދެންފަހެ، އެ ސޫރަތް ފިޔަވައި އެހެން ސޫރަތްތައް ފަށާހިނދު، ޤުރުއާން ކިޔަވާ މީހާއަށް ޝަރުޢުވެގެންވަނީ، ބަސްމަލާ ކިޔުމެވެ. އަދި ސޫރަތް ތަކުރާރުކުރާހިނދު ބަސްމަލާ ކިޔުންވެއެވެ.\nދެންފަހެ، ސޫރަތެއްގެ މެދުތެރެއިން ކިޔަވަން ފަށާހިނދުގައި، އޭނާއަށް އޮތީ އިސްތިޢާޛާ (އަޢޫޛު) أعوذ بالله من الشيطان الرجيم ކިޔައި އެ މިންވަރުން ފުއްދާލުމެވެ. އަދި ބަސްމަލާ ކިޔުމުގައި މައްސަލައެއްނެތެވެ. އެހެނަސް އިސްތިޢާޛާ ކިޔުމުން ފުދޭނެއެވެ. އެއީ ﷲ جل وعلا ބަސް ވަޙީ ކުރައްވާފައިވާ ފަދައިންނެވެ. (فَإِذَا قَرَأْتَ الْقُرْآنَ فَاسْتَعِذْ بِاللَّهِ مِنَ الشَّيْطَانِ الرَّجِيمِ) “ފަހެ،ނަބިއްޔާ ޤުރުއާން ކިޔަވާ ވިދާޅުވާނަމަ، ރަޙްމަތުން ބޭރުކުރައްވާފައިވާ ޝައިޠާނާގެ ކިބައިން ދުރުކުރެއްވުން އެދި الله ގެ ހަޟްރަތުން ރައްކާތެރިކަމަށް އެދި ދަންނަވާށެވެ.] ފަހެ، ސޫރަތެއްގެ މެދުތެރެއިން ކިޔަވާނަމަ، އިސްތިޢާޛާ ކިޔުމުން ފުދޭނެއެވެ.” (ފަތުވާ ނިމުނީއެވެ.)\nއިތުރު މަޢުލޫމާތުގެ ގޮތުގައި ބުނަމެވެ. ޤުރުއާން ކިޔަވަން ފަށަނީ ސޫރަތެއް ފަށައިގެން ކިޔާ ދަނޑިވަޅެއް ކަމުގައިވީނަމަވެސް އިސްތިޢާޛާ (އަޢޫޛު) ކިޔުން ހުއްޓެވެ. އެއީ ކީރިތި ޤުރުއާން ކިޔަވާ މީހާ، ޤުރުއާން ކިޔަވަން ފެށުމުގެ ކުރިން އަބަދުވެސް އިސްތިޢާޛާ ކިޔުމަށް ﷲ އަމުރުފުޅު ކުރައްވާފައި ވުމުންނެވެ. ﷲ ވަޙީ ކުރެއްވިއެވެ. (فَإِذَا قَرَأْتَ الْقُرْآنَ فَاسْتَعِذْ بِاللَّهِ مِنَ الشَّيْطَانِ الرَّجِيمِ) “ފަހެ، ނަބިއްޔާ ޤުރުއާން ކިޔަވާ ވިދާޅުވާނަމަ، ރަޙްމަތުން ބޭރުކުރައްވާފައިވާ ޝައިޠާނާގެ ކިބައިން ދުރުކުރެއްވުން އެދި الله ގެ ހަޟްރަތުން ރައްކާތެރިކަމަށް އެދި ދަންނަވާށެވެ.]\nނަމާދު ޖަމްޢު ކުރާއިރު ނިޔަތް ގަންނާނީ ކިހިނެއް ހެއްޔެވެ؟\nޖަމާޢަތުގައި ނަމާދު ކުރަނިކޮށް ނަމާދަށް ހުރި މީހަކު ޙަދަޘަވެރިވެ، ވުޟޫ ގެއްލިއްޖެ ހިނދު ޢަމަލު ކުރާނީ ކިހިނެއް ހެއްޔެވެ؟


BREAKING: Miadhuves record adhadhakah meehun Covid ah positive vejje, 156 meehun positive - One Online\n28 މެއި 2020، މާލެ، ކޮވިޑް 19 އަށް ޓެސްޓުކުރަން މީހެއްގެ ރެންޑަމް ސާމްޕަލްއެއް ނަގަނީ -- ވަން ފޮޓޯ: މުހައްމަދު ހައްޔާން\nމިއަދު ވެސް ރެކޯޑު އަދަދަކަށް މީހުން ކޮވިޑަށް ޕޮޒިޓިވްވެއްޖެ، 156 މީހުން ޕޮޒިޓިވް\nމިދިޔަ 24 ގަޑިއިރު ތެރޭ 156 މީހަކު ޕޮޒިޓިވްވެ، ރާއްޖޭގައި ކޮވިޑަށް ޕޮޒިޓިވްވީ މީހުންގެ ޖުމްލަ އަދަދު 3949 އަށް އަރައިފިއެވެ.\nމިއީ ރާއްޖޭގައި އެއް ދުވަހެއްގައި އެންމެ ގިނަ މީހުން ކޮވިޑަށް ޕޮޒިޓިވްވި ދުވަހެވެ. މިއަދު ޕޮޒިޓިވްވި މީހުންގެ ތެރޭގައި ވެސް ގިނައީ ދިވެހިންނެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ޕޮޒިޓިވްވި މީހުންގެ ތެރޭގައި ހިމެނެނީ 134 ދިވެއްސަކާއި ބަންގުލަދޭޝްގެ 20 މީހަކާއި އިންޑިއާގެ މީހަކާއި ސްރީލަންކާގެ މީހެއް ކަމަށެވެ.\nރާއްޖޭގައި ކޮވިޑަށް ފަރުވާ ހޯދަމުންދިޔަ މީހުންގެ ތެރެއިން މިދިޔަ 24 ގަޑިއިރުގެ ތެރޭގައި ބަލިން ރަނގަޅުވީ ހަ މީހެކެވެ. އެއާއެކު ބަލިން ފަސޭހަވީ މީހުންގެ އަދަދު 2613 އަށް އަރާފައިވާ އިރު، މިހާރު ރާއްޖޭގައި ބައްޔަށް ފަރުވާދެމުން އަންނަނީ 1305 މީހަކަށް ކަމަށް އެޗްޕީއޭ އިން ބުނެއެވެ.\nއެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު އައިސޮލޭޝަން ފެސިލިޓީތަކުގައި 815 މީހަކު އެބަ ތިއްބެވެ. އަދި ހޮސްޕިޓަލުތަކުގައި 72 މީހަކު އެބަ ތިއްބެވެ.\nމިމަހުގެ ތެރޭގައި ބައެއް ރަށްރަށުން ވެސް ވަނީ ކޮވިޑަށް ޕޮޒިޓިވް މީހުން ފެނިފަ އެވެ. ނަމަވެސް މީހުން ދިރިއުޅޭ ރަށްރަށުން ކޮވިޑަށް ޕޮޒިޓިވްވެފައިވަނީ މާލެއިން ގޮސް ކަރަންޓީނުގެ މުއްދަތު ފުރިހަމަކުރަމުންދިޔަ މީހުންނެވެ. މިހާރު އެކްޓިވްސް ކޭސްތައް ހުރި ރަށްރަށަކީ ހއ. ކެލާ، ހއ. އިހަވަންދޫ، ބ. އޭދަފުށި، ބ. ކަމަދޫ، ބ. ހިތާދޫ، އެ އަތޮޅު ސީސައިޑް ފިނޮޅު، ޅ. ކުރެންދޫ، ޅ. ހިންނަވަރު، ކ. މާފުށި އަދި ވ. ފުލިދޫއެވެ.\nރާއްޖޭގައި ކޮވިޑަށް ޕޮޒިޓިވްވި މީހުންގެ ތެރެއިން 16 މީހަކު ވަނީ މަރުވެފައެވެ. އެއީ 11 ދިވެއްސަކާއި ބަންގުލަދޭޝްގެ ހަތަރު މީހަކާއި ފިލިޕީންސްގެ މީހެކެވެ. އޭގެ ތެރޭގައި އުމުރުން ދުވަސްވީ ދިހަ ދިވެއްސަކު ހިމެނެއެވެ.\nފ. ނިލަންދޫން އިތުރު ދެ މީހަކު ކޮވިޑަށް ޕޮޒިޓިވް ވެ، އެރަށުން ޕޮޒިޓިވްވި އަދަދު ހަތަރަކަށް އަރައިފި\nއިތުރު 90 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 3010 އަށް\nމިދިޔަ 24 ގަޑިއިރު ތެރޭ ރާއްޖޭގައި ކޮވިޑަށް ޕޮޒިޓިވްވީ 78 މީހުން، 46 ދިވެހިން ހިމެނޭ


Nafrathun Vevunu Loabi -3| Vaahaka ނަފްރަތުން ވެވުނު ލޯބި –3– Vaahaka\n4k20\tMay 27, 2021\nހަސީނާ އާއި މާޝާ އުޅެނީ ރޭގަނޑުގެ ކެއުން ތައްޔާރު ކުރުމުގައެވެ. ކެއުން އިންސާފު ކުރަން ތިބި ޖައިލަމް، ހަސީނާ، މާޝާ އަދި މުހައްމަދުގެ ނަޒަރު ހުއްޓުނީ ގޭދޮރާއި ދިމާއަށެވެ. ޖައިލަމް ބޭއިޙްތިޔާރުގައި ކޮޅައްތެދުވިއެވެ. މި މަންޒަރު ބަލަން އިން މާޝާ ހިތުތެރޭގައި އެތައް ސުވާލުތަކެއް އެނބުރެމުން ދިޔައެވެ.\nއެހެން ނުވާންވީ ސަބަބެއްވެސް ނެތެވެ. ފައިހާ އަކީ ރޭނގަޑު ގަޑީގައި އެގެޔައް އައިސް އުޅޭ ކުއްޖެއް ނޫނެވެ. ޖައިލަމް ކޮޅައްތެދުވުމުން މާޝާ ކިހިނެއްވީތަ ސުވާލުކުރިއެވެ. "ކަމެއްނުވޭ" އެހެން ބުނެފައި ޖައިލަމް ކެއުމައިގެން ކުދިޔައް ދިޔައެވެ. ފައިހާ އަތުގަ ހިފައިގެން މާޝާ ގޮސް ކޮޓަރިއަށްވަނެވެ. މި މަންޒަރު ބަލަން ޖައިލަމް އިނީ ހައިރާން ވެފައެވެ. މީގެ ކުރިއަކުން ފައިހާ އާއި މާޝާ އަކީ ދެ އެކުވެރިން ކަމެއް ޖައިލަމް އަކައް އެނގިފައެއް ނެތެވެ. މާޝާ ކޮޓަރިއައް ވަދެފައި މިގަޑީ އައީ ކީއްކުރަންތޯ ސުވާލު ކުރިއެވެ. "މާޝާ! ކޮބާ އިނގިރޭ ޕްރޮޖެކްޓު. އަހަރެން އެބަޖެހޭ ކުޑަ އެއްޗެއް އެނގެން ޗޭންޖު ކޮއްލަން" ފައިހާ އެހެން ބުނުމުން މާޝާ ގޮސް ކަބަޑު ތެރެއިން ޕްރޮޖެކްޓް ހިފައިގެން އައިސް މާޝާ އަތައް ދިނެވެ. ގުރޫޕް ޕްރޮޖެކްޓް އަކައްވީމާ މާޝާ އާއި ފައިހާ ބޭނުންވީ ދެމީހުން ބަހާލައިގެން ޕްރޮޖެކްޓް ހަދާށެވެ. ފައިހާ ނުކުމެގެން ދާން އުޅުމުން ހަސީނާ ފައިހާ އައް ކަން އައުމައް ބުންޔެވެ. ނަމަވެސް މިއައީ ކައިގެން ކަމައް ބުނެ ހިނިތުންވެލަމުން ނުކުމެގެން ދިޔައެވެ.\nފައިހާ ގެއެއް ވަދެ ފޯނު ނަގައި ޖައިލަމް އައް މެސެޖު ކޮއްލިއެވެ. " ޖައި އުޅެނީ މާޝާ ގޭގަތަ. ބުނެވެސް ނުލާ ދޯ ރަށައް ތިއައީ" ފައިހާ ދެރަވެފައި ހުރެ މެސެޖް ސެންޑު ކޮއްލާފައި ގޮސް ޕްރޮޖެކްޓް ގައި ފައިހާ އައް ކުއް ހެދިފައިވާ ތަންތަން ރަނގަޅު ކޮއްލިއެވެ. އޭރުވެސް ފައިހާގެ މެސެޖް އަކައް ޖަވާބެއް ނުލިބެއެވެ. ނިދިއައިސް ފައި ހުރުމުން ނިދާ ހެދުން ލައިގެން ފައިހާ އޮށޯތީ ނިދާށެވެ. ނަމަވެސް ނުދޭ ގޮތެއް ނުވިއެވެ. ޖައިލަމްގެ ޖަވާބެއް ނުލިބުމުން ނެވެ.\nފައިހާ އެކި ކަންތައްތަކާއި ވިސްނަން އޮއްވާ ނިދުނު އިރެއްވެސް ނޭނގެއެވެ.\nޖައިލަމް ކޮޓަރިއައް ވަދެ ޗާޖަރައް ޖަހާފައި އޮތް ފޯނު ނަގައި ބަލާލިއެވެ. ފައިހާ ގެ މެސެޖެއް އިނުމުން އަވަހައް ފޯނު ހުޅުވާ މެސެޖް ކިޔާލީމެވެ. ފައިހާގެ މެސެޖައް ޖަވާބު ފޮނުވިއެވެ. " އަހަރެން ކުއްލިގޮތަކައް އަންނަން ޖެހުނީ ކުރީގަވެސް މާޝާ މެންގޭވަ ހުރީމަ އެގެ އެންމެ ފަސޭހައިން ކުއްޔައް ދޭގެއަކައް ހުރިކަން އިނގެނީ އެހެންވެ އެގޭގަ މަޑު ކުރީ ތިން ހަފްތާ ފަހުން ގުދަން މިއުޅެނީ" ފައިހާ އައް ހޭލެވުނީ ފޯނު ރިންގުވީ އަޑައްށެވެ. ޖައިލަމް ގުޅާތީ އަވަހައް ތެދުވެ ފޯނުނަގައި ވާހަކަ ދައްކަން ފެށީމެވެ. "ކަމެއްވިތަ މިހާ ދަންގަޑި އަކު ތިގުޅި" " ކަމެއް ނުވޭ. މިކޮޅަށް އައި ފަހުން އަދި ފައި އާ ޓޯކުވެސް ކޮއްނުލެވޭ. އެހެންވެ ގުޅާލީ. ބޭބީ ނިދާފަ އޮއްވަދޯ މި ގުޅުނީ. ސޮރީ" ޖައިލަމް ވާހަކަ ދެއްކީ ހެމުންނެވެ. ފައިހާ އައްވެސް ވެވުނެވެ. ޖައިލަމް އައް ނިދުނި ފައިހާ އައް ގުޅައިގެން އޮއްވައެވެ. ފައިހާއައް ޖައިލަމް ނިދީ ގުޅައިގެން އޮވެކަން ނޭނގުނީ ފައިހާއައްވެސް ނިދުނީ ޖައިލަމްއާ ވާހަކަދައްކަން އޮއްވާ ކަމުންނެވެ.\nހަސީނާ ތެދުވެ ސައި ހަދާ ޖައިލަމް ސައި ބޮއެގެން ދިއުމުން މާޝާ ކޮޓަރިއާ ދީމާއައް ބަލާލިއެވެ. 8 ގަޑި ބައި ވީ އިރު ވެސް މާޝާ ކޮޓަރިން ނުނިކުތީމައެވެ. އަދިވެސް މާޝާ ނިދަނީކަމައް ހީކޮއް އަޅާނުލާ ހުރީއެވެ. ކުއްލިއަކައް އިވުނީ މާޝާ ކޮޓަރި ތެރެއިން އެއްޗެއް ވެއްޓުނު އަޑެވެ. ސޯފާގައި ޓީވީ ބަލަން އިން ޖައިލަމް އައްވެސް ބޭއިޚްތިޔާރުގައި މާޝާގެ ކޮޓަރިއާ ދިމާއަށް ދުއްވައި ގަނެވުނެވެ. ހަސީނާ ވެސް ތެޅި ތެޅި އޮތް ގޮތަކާއި އެކީ މާޝާގެ ކޮޓަރިއާއި ދިމާއަށް ހިނގައިގަތެވެ. ހަސީނާ ދާންވާއިރައް ޖައިލަމް ހުރީ މާޝާ ކޮޓަރި ދޮރުމަތީގައެވެ. ޓަކި ޖަހާ ޖަހާވެސް ނުހުޅުވިއެވެ. ގޮވާ ގޮވާ އަނގައިންނެއް ނުބުންޔެވެ. "ދައްތާ! މާޝާ ކޮޓަރީގެ ޑަބަލް ކީ އޮތިއްޔާ ގެނެސްދީބަލަ" ޖައިލަމް ވެސް ހާސް ވެފައިހުރެ ހަސީނާ ކައިރީ ފެންނަންއޮތް އެންމެ ރަނގަޅު ގޮތް ބުންޔެވެ. ހަސީނާ ބޯޖަހާލާފައިގިސް ތަޅުދަނޑި ހިފައިގެން އައިސް ދޮރު ހުޅުވިއެވެ. ދޮރު ހުޅުވާ ބެލިއިރު މާޝާ ފެންނާކައް ނެތެވެ. ހަސީނާ ގޮސް ފާހަނގަ ދޮރު ހުޅުވާލިއެވެ. ހަސީނާ އައް ހީވީ ފައިދަށުން ބިންގަނޑުގަ ދެމިގެން ދިޔަހެނެވެ.\nAmeera Ali June 3, 2021\nތެންކިއު މަޔާން 😊


Messi Ah Badhunaseebu Match Eh, Beylumun Coach Aai Salaam Nukoh Bodaahaakaifi - Vaguthu\nމެސީ ދަނޑުން ބޭލުމުން ކޯޗަށް މޫނު ހަދާފައި\nފްރެންޗް ލީގުގައި ޕީއެސްޖީގެ ފުރަތަމަ އެގާރައިގައި ހިމެނިގެން ލިއޮނަލް މެސީ ކުޅުނު ފުރަތަމަ މެޗުގައި ލަނޑުޖަހާނެ ފުރުސަތުތައް ބޭކާރުވެ ދެވަނަ ހާފުގައި ބަދަލުކުރުމުން ކޯޗާއި މޫނުހަދާ ސަލާންކުރަން ބޮޑާހާކައިފި އެވެ.\nޕީއެސްޖީގެ ދަނޑުގައި ކުޅުނު މި މެޗުން އެ ޓީމު މޮޅުވީ ލީގުގެ ވަރުގަދަ އެއް ޓީމު ކަމަށްވާ އޮލިމްޕިކް ލިޔޯންއާއި ވާދަކޮށް 2-1 ގެ ނަތީޖާއަކުންނެވެ. މެޗުން ޕީއެސްޖީ މޮޅުވީ އެންމެ ފަހުވަގުތު ޖެހި ލަނޑުންނެވެ.\nމި މެޗު ޕީއެސްޖީން ފެށީ މެސީ، އެމްބާޕޭ، ނޭމާ އަދި ޑިމާރިއާ ހިމަނައިގެންނެވެ. ނަމަވެސް މި ހަތަރު ކުޅުންތެރިންގެ ކޮމްބިނޭޝަން ފެނުނީ އެންމެ ރަނގަޅަކަށް ނޫނެވެ. މެޗުގެ ދެވަނަ ހާފުގައި މެސީ ބަދަލުކުރިއެވެ. އެންމެ ފާހަގަވީ ބަދަލުކުރުމުން މެސީގެ މޫނުން ފެނުނު ހިތްހަމަނުޖެހުމެވެ. ކޯޗާއި ސަލާންނުކޮށް މެސީ ހެދީ މޫނެވެ. ޕީއެސްޖީއަށް ބަދަލުވެ މިހާތަނަށް މެސީ ކުޅުނު އެއްވެސް މެޗެއްގައި އަދި ލަނޑެއް ނުޖެހެއެވެ.\nމެސީއަށް ލަނޑުޖަހާނެ ރަނުގެ ފުރުސަތެއް މި މެޗުގައި ލިބިގެންދިޔަ އެވެ. އެއީ ލިބުނު ހިލޭޖެހުމަކުންނެވެ. އޭރިއާ ބޭރުން ފޮނުވާލި އެ ހަމަލާ އަމާޒުވީ ގޯލުގެ ދަނޑިއަށެވެ. ފުރަތަމަ ހާފުގައި ދެޓީމުންކުރެ ޓީމަކަށް ލަނޑެއް ކާމިޔާބުނުކުރެވެއެވެ.\nދެވަނަ ހާފުގެ ކުރީކޮޅު ލިޔޯން ލީޑުނެގިއެވެ. ދެވަނަ ހާފު ފަށައިގެން ނުވަވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ ލޫކަސް ޕަކޭޓާ އެވެ. އޭނާ މި ލަނޑު ޖެހީ ޓޯކޯ އެކަމްބީ ތަނަވަސްކޮށްދިން ފުރުސަތަކުންނެވެ.\nމި ލަނޑަށްފަހު ޕީއެސްޖީން ކުރި މަސައްކަތުން މެޗުގެ 66 ވަނަ މިނެޓުގައި ލިބުނު ޕެނަލްޓީއަކުން ނޭމާ ވަނީ ޕީއެސްޖީއަށް ނަތީޖާ އެއްވަރުކޮށްދީފައެވެ. މިއީ އޭރިއާ ތެރެއިން ނޭމާއަށް ލިޔޯނުގެ މަލޯ ގުސްޓޯ ކުރި ފައުލަކަށް ރެފުރީ ދިން ޕެނަލްޓީއެކެވެ. މެޗުން ޕީއެސްޖީ މޮޅުވި ލަނޑު ކާމިޔާބުކޮށްފައިވަނީ ޑީމާރިއާގެ ބަދަލުގައި ކުޅެން އެރި މައުރޯ އިކާޑީ އެވެ. މިއީ އެމްބާޕޭގެ ހުރަހަކުން ކާމިިޔާބުކުރި ލަނޑެކެވެ.\nމި ނަތީޖާއާއެކު ޕީއެސްޖީ ވަނީ ލީގުގައި އެ ޓީމު މިހާތަނަށް ކުޅުނު ހަ މެޗުންވެސް މޮޅުވެފައެވެ. މި ހަ މެޗުން ލިބުނު މޮޅާއެކު އެ ތީމު އޮތީ 18 ޕޮއިންޓާއެކު އެއްވަނައިގައެވެ.\nޕީއެސްޖީ ދޫކޮށްލަން ނިންމާފައިވާ ކަން އެމްބާޕޭ ރަސްމީކޮށް އިއުލާނުކޮށްފި\nސެޕްޓެމްބަރު 20, 2021 09:35\nޝާހު ތިބޭފުޅާ ކިތަންމެ މެސީ އާ ޖައްސާލާފަ ހުއްޓަސް މެސީ ކަހާތާ ހިރުވާވެސް ނުލާނެ.\nސެޕްޓެމްބަރު 20, 2021 10:21\nމމެސީއަށް ލަނޑު ޖަހަން ރަނުގެ ފުރުސަތުވެސް މިލިބެނީ ހިލޭ ޖެހުމުން.\nވަގުތު ނޫހުން މެސީ އަށް ތިޔަކުރާ ފުރައްސާރަ ހުއްޓާލުމަށް ގޮވާލަން\nސެޕްޓެމްބަރު 20, 2021 12:21\nރޮނާލްޑޯ ކުޅުނު3މެޗުން4ގޯލް. އެއީ ތަފާތު އެކި ތަންތަނުގަ ކުޅެން އިނގޭ މީހުން.\nސެޕްޓެމްބަރު 20, 2021 13:15\nހުސް ޓެފްއިން ޖެހީ\nސެޕްޓެމްބަރު 20, 2021 13:19\nޓެޕްއިން އޭ ކިއާ އަޑު އަހަންތަ ؟ ޢެ ގޯލް ޖަހާނެ އަޑުބަރޭ އެތާ ހުއްޓަސް\nސެޕްޓެމްބަރު 21, 2021 00:10\nރޮނާލްޑޯ އަށް ތަބަކޭ ކިޔާދޯ؟ ހުސް ގޯލަށް ބޯޅަ ވައްދާތީ ކިޔާ އެއްޗެއް ކަންނޭގެ\nސެޕްޓެމްބަރު 20, 2021 13:21\nއެއްވެސް ގޮތަލުން މެސީ އާ އަރާހަ ކޮއްލެވޭ މީހެއް މުޅި ދަނޑުގަވެސް ނެތް..\nޢެކަމް ބޭލީ އޭނަ، މަ ނަމަވެސް ބޮޑާ ހާކާނަން


18 ޖަނަވަރީ 2022 - 06:48 0\nޖެންޑާ މިނިސްޓަރު މަޖިލީހުގައި: އެ މިނިސްޓްރީން ބުނެފައި ވަނީ ކުޑަކުދިންގެ ހިޔާގެ އެންމެ އިސް ވެރިއަކީ މިނިސްޓަރު ކަމަށް -- ފޮޓޯ: ފައިލް\nވިލިމާލޭގައި ދައުލަތުން ހިންގި ކުޑަކުދިންގެ ހިޔާގައި ހިނގައިދިޔަ އަލިފާނުގެ ހާދިސާތަކާ ގުޅިގެން، އެތަނުގެ އިސް ވެރިން ޒިންމާ ކުރެވޭނެ ގޮތަކަށް ޖިނާއީ ތަހުގީގެއް ހިންގުމަށް ޗިލްރެންސް އޮމްބަޑްސްޕާސަންގެ އޮފީހުން އެދުނީ އިއްޔެ އެވެ.\nތަހުގީގު ހިންގުމަށް އެދުނީ މެއި 4، 2021 އަދި ޖޫން 6، 2021 ގައި ކުޑަކުދިންގެ ހިޔާގައި ހިނގި އަލިފާނުގެ ހާދިސާއާ ގުޅިގެންނެވެ.\nއޮމްބަޑްސްޕާސަންގެ އޮފީހުން އިއްޔެ ނެރުނު ބަޔާނެއްގައި ބުނެފައި ވަނީ ކުޑަކުދިންގެ ހިޔާ ޖެންޑާ މިނިސްޓްރީގެ ފަރާތުން ހިންގަމުންދިޔައީ އެތަނުގައި ކުދިން ނުބޭތިއްބުމަށް މެއި، 2021 ގައި އަންގާފައި އޮއްވާ ކަމަށެވެ.\nދައުލަތުގެ ބެލުމުގެ ދަށުގައި ތިބޭ ކުދިން ބަލަހައްޓާ ތަންތަނުގައި އަލިފާނުން ރައްކާތެރިވުމަށް ބޭނުންވާ ވަސީލަތްތައް ހުންނަންވާނެ ކަމަށް ގަވާއިދުގައި ބުނެފައި އޮތް ނަމަވެސް ކުޑަކުދިންގެ ހިޔާ ހިންގަމުންދިޔައީ އެފަދަ އެއްވެސް ރައްކާތެރިކަމުގެ ފިޔަވަޅެއް ނެތި ކަމަށް އޮމްބަޑްސްޕާސަންގެ އޮފީހުން ބުންޏެވެ.\n"މި ޢަމަލަކީ ކުޑަ ކުދިންގެ ހައްގުތައް ރައްކާތެރިކުރުމުގެ ގާނޫނުގެ ހަތް ވަނަ މާއްދާއިން ކުޑަކުދިންނަށް ކަށަވަރުކޮށްދީފައިވާ، ދިރިހުރުމުގެ ހައްގާއި އެ ގާނޫނުގެ އަށް ވަނަ މާއްދާއިން ކަށަވަރުކޮށްދީފައިވާ ކުދިންގެ މަޞްލަޙަތަށް އިސްކަންދީ މަޞްލަޙަތު ޙިމާޔަތްކުރުމުގެ ޙައްޤާއި، އެ ގާނޫނުގެ 10 ވަނަ މާއްދާއިން ކަށަވަރުކޮށްދޭ ހެދިބޮޑުވުމަށް ބޭނުންވާ ރައްކާތެރިކަން ލިބުމުގެ ހައްގަށް އުނިކަން އަންނާނެ ފަދަ އަމަލަކަށްވާތީ، ވިލިމާލޭގައި ހުންނަ ކުޑަކުދިންގެ ހިޔާގައި 2021 މޭ4ވީ އަންގާރަ ދުވަހާއި 2021 ޖޫން 06 ވީ އާދީއްތަ ދުވަހު ހިނގާފައިވާ އަލިފާނުގެ ހާދިސާތަކާ ގުޅިގެން، މަރުކަޒުގެ މަސްއޫލު މަގާމުތަކުގައި ތިބި މުވައްޒަފުން ޖަވާބުދާރީކުރުވޭނެހެން ޖިނާއީ ތަހުގީގެއް ހިންގައިދިނުމަށް، ދިވެހި ފުލުހުންގެ ހިދުމަތުގައި މި އޮފީހުންވާނީ އެދިފަ،" އެ ބަޔާނުގައި ބުނެފައިވެ އެވެ.\nއޮމްބަޑްސްޕާސަންގެ އޮފީހުން ބުނާ "މަރުކަޒުގެ މަސްއޫލު މަގާމުތަކުގައި" ތިބި މީހުންނަކީ ކޮބައިކަމެއް ނޭނގެ އެވެ. ނަމަވެސް ޖެންޑާ މިނިސްޓްރީގެ ވެބްސައިޓުގައި ޝާއިއުކޮށްފައިވާ ކުޑަކުދިންގެ ހިޔާގެ އޮނިގަނޑަށް ބަލާއިރު އެތަނުގެ އެންމެ އިސްވެރިއަކީ ސީދާ ޖެންޑާ މިނިސްޓަރެވެ. ދެ ވަނައަށް ހުންނަނީ މިނިސްޓްރީގެ ޕާމަނަންޓް ސެކްރެޓަރީ އެވެ.\nކުޑަކުދިންގެ ހިޔާގެ އޮނިގަނޑު: ތަނުގެ އެންމެ އިސް ފަރާތަކީ ޖެންޑާ މިނިސްޓަރު --\nކުޑަކުދިންގެ ހިޔާގައި ހިނގައިދިޔަ އަލިފާނުގެ ދެ ހާދިސާއަކާ ގުޅިގެން ތަހުގީގެއް ކުރުމަށް އެދުމަށްފަހު، ކުޑަކުދިންނާ ގުޅޭ ޒިންމާ އަދާކުރުމުގެ މަސްއޫލިއްޔަތާ ހަވާލުވުމަށްފަހު ޒިންމާ އަދާނުކުރާ މުވައްޒަފުންނަށް ފިޔަވަޅު އަޅާނެކަމުގެ އިންޒާރު ވެސް އޮމްބަޑްސްޕާސަންގެ އޮފީހުން ދިނެވެ.\n"ގާނޫނުތަކާއި ގަވާއިދުތަކުން ކަނޑައަޅާފައިވާ ގޮތުގެމަތިން [މަސްއޫލިއްޔަތު] އަދާނުކުރާ ނަމަ، އެކަމާ ގުޅިގެން އަޅަންޖެހޭ ފިޔަވަޅުތައް ޗިލްޑްރަންސް އޮމްބަޑްސްޕާސަންގެ އޮފީހަށް ގާނޫނުން ލިބިދީފައިވާ ދާއިރާގެ ތެރޭގައި ތަންދޭ އެންމެ ފުޅާ މިނެއްގައި އަޅަމުންގެންދާނެކަމުގެ ޔަގީންކަން އަރުވަން،" އެ ބަޔާނުގައިވެ އެވެ.\nކުޑަކުދިންގެ ހިޔާއިން ކުޑަކުދިން ހުސްކޮށް، އެ ކުދިން އެހެން މަރުކަޒުތަކަށް ބަދަލު ކުރީ މިދިޔަ ނޮވެމްބަރު މަހުގެ ތެރޭގަ އެވެ. އެތަނުގައި ތިބި ކުދިން ގެންދިޔައީ އެކި ރަށްރަށުގައި ބިނާކޮށް، "އަމާން ވެށި" ގެ ނަން ދީފައިވާ މަރުކަޒުތަކަކަށެވެ.\nކުޑަކުދިންގެ ހިޔާގެ ފެށުން\nކުޑަކުދިންގެ ހިޔާ ވިލިމާލޭގައި ހުޅުވީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަން ނިމުމާ ގާތްވެފައި އޮއްވައި، މީގެ 16 އަހަރު ކުރިން، މެއި 11، 2006 ގަ އެވެ. އޭގެ ކުރިން ކުޑަކުދިން ބަލަހައްޓާ ރަސްމީ މަރުކަޒެއް ރާއްޖެއަކު ނުހުރެ އެވެ. ނަމަވެސް އޭގެ ދެ އަހަރު ކުރިން ފެށިގެން ސަރުކާރުން އައި ކޮންމެވެސް ލެވެލްއެއްގައި ކުޑަކުދިން ބަލަހައްޓަމުންނެވެ.\nކުޑަކުދިންގެ ހިޔާ އިމާރާތަކީ ދިވެހިރާއްޖެއަށް ޓުއަރިޒަމް ތައާރަފް ކުރި ކްރައުން ކޮމްޕެނީގެ ފަރާތުން ސަރުކާރަށް ދިން ހަދިޔާއެކެވެ. ކުޑަކުދިންގެ ހިޔާ ރަސްމީކޮށް ހުޅުވުމުގެ ކުރިން އަދި ފަހުން ވެސް އެ ކުންފުނިން އެތަނަށް ފަންނީ އެހީތެރިކަން ވެސް ފޯރުކޮށްދިނެވެ.\nކުޑަކުދިންގެ ހިޔާ ރަސްމީކޮށް ހުޅުވައިދެއްވުމަށްފަހު، އެތަނުގައި ބައިތިއްބާ ކުޑަކުދިންނަށް ލޯތްބާއި އަޅާލުން ދިނުމަށް އެއިރުގެ ރައީސް، މައުމޫން އިލްތިމާސް ކުރެއްވި އެވެ. އޭރު ޖެންޑާ މިނިސްޓަރަކީ ވެސް އައިޝަތު މުހައްމަދު ދީދީ އެވެ.\n"އާދެ! މިއަދު މި ހުޅުވޭ ކުޑަކުދިންގެ ހިޔަލުގައި މިތިބީ، މައިންބަފައިން ނުވަތަ ޝަރުޢީ ބަލަދުވެރިން ނެތް އަދި އެކުދިން ބަލާނެ އެއްވެސް މީހަކު ނެތިގެން ނުވަތަ އެކިއެކި މައްސަލަތަކުގައި މައިންބަފައިން ބަންދުވެގެން ބެލޭނެ އެހެން ގޮތެއް ނެތިފައިވާ ކުދިން. އެހެންވީމާ، މާތްވެގެންވާ އިސްލާމްދީނުގެ ހަރުދަނާ ބިންގަލުގެ މަތީގައި، ފުރިހަމަ ލޯތްބާއި އޯގާތެރިކަމާއެކު، އެކުދިން ތަރުބިޔަތު ކުރައްވައި، މުޖުތަމަޢަށް ފައިދާހުރި ބަޔަކަށް އެކުދިން ހެއްދެވުމަށް، މި މަރުކަޒާ ހަވާލުވެ ތިއްބެވި ހުރިހާ ވެރިންނަށާއި ބޭފުޅުންނަށް އަޅުގަނޑު އިލްތިމާސް ކުރަން،" މައުމޫން ވިދާޅުވެފައިވެ އެވެ.\nހިޔާގެ އަނދިރި މާޒީ\nކުޑަކުދިންގެ ހިޔާގައި ފެށުނީއްސުރެ މައްސަލަ ޖެހެން ފެށި އެވެ. އެގޮތުން މީގެ އަށް އަހަރު ކުރިން 2013 ވަނަ އަހަރު ޖެހުނު މައްސަލައެއްގައި ހިޔާގައި އުޅުނު 15 އަހަރާއި 16 އަހަރުގެ ދެ އަންހެން ކުދިން ބޮޑެތި މީހުން ހައްޔަރު ކުރާ މާފުށީ ޖަލުގައި ބަންދުކޮށްގެން ގެންގުޅެވެ. އެކަން ސިއްރުކޮށްގެން ތިއްބާ ފަަޅާއެރީ އެވެ.\nމިފަހުން އެތަނުގައި ހިނގި ހާދިސާތަކަށް ބަލާއިރު، 2017 އާއި 2018 ވަނަ އަހަރުގެ ތެރޭގައ ހިޔާގައި ދިރިއުޅުނު އުމުރުން އެންމެ ދެ އަހަރުގެ ތުއްތު ކުދިންތަކަކަށް ބިރު ދައްކައި، އެކި ކަހަލަ ގޯނާކޮށްފައިވެ އެވެ. އެކަމުގައި ބައިވެރިވެފައި ވަނީ ހިޔާގެ ހަ ފިރިހެން މުވައްޒަފުންނަނެވެ. އެމީހުންގެ މައްޗަށް ޕްރޮސެކިއުޓާ ޖެނެރަލް ހުސެއިން ޝަމީމް ޖިނާއީ ދައުވާ ވެސް އުފުލި އެވެ.\nހަމަ 2017 ވަނަ އަހަރުގެ ތެރޭގައި ކުޑަކުދިންގެ ހިޔާގައި ހިނގި ހަމަނުޖެހުމަކަށް ދިޔަ ފުލުހުން ކުޑަކުދިންތަކެއް އެމީހުންގެ ބެލުމުގެ ދަށަށް ގެނެސް، ކަނޑުމަތީގައި ބިޑި އަޅުވައިގެން ގަދަކަމުން ދަތުރުކުރުވާފައިވެ އެވެ. ކަނޑުމަތީގައި ސަލާމަތްނުވެވޭނެ ގޮތަށް ބިޑިއެޅުވުމަކީ ގާނޫނީ ގޮތުން މަނާ ކަމެކެވެ. އެ މައްސަލައިގައި 13 ފުލުހެއްގެ މައްޗަށް ދައުވާކޮށްދިނުމަށް ހިއުމަން ރައިޓްސް ކޮމިޝަނުން ވަނީ އެދިފަ އެވެ. އޭގެ ތެރެއިން ބައެއް މީހުންގެ މައްޗަށް ދައުވާކޮށް ކްރިމިނަލް ކޯޓަށް މައްސަލަ ހުށަހެޅިފައި ވެއެވެ.\nއޭގެ ފަހުން ޖޫން، 2019 ގައި ކުޑަކުދިންގެ ހިޔާ ބަލަހައްޓާ މީހުންގެ އިހުމާލުން އެތަނުގައި ދިރިއުޅުނު އުމުރުން 14 އަހަރުގެ ކުޑަ ފިރިހެން ކުއްޖަކު ގެއްލުނެވެ. އެ ކުއްޖާ ފެނިފައިވަނީ އޭނާގެ ރައްޓެއްސެއްގެ ގެއިންނެވެ.\nކުޑަކުދިންގެ ހިޔާގައި އެކި ކަހަލަ ޓޯޗާގެ އަމަލުތައް އެތަނުގެ މުވައްޒަފުންނާއި ކުޑަކުދިންގެ މައްޗަށް ބާރުފޯރުވާ އެހެން އޮފީސްތަކުގެ މީހުން ހިންގަމުންދިޔަ ކަމަށް ހިއުމަން ރައިޓްސް ކޮމިޝަނުން 2019 ވަނަ އަހަރު ނެރުނު ރިޕޯޓެއްގައި ބުނެފައިވެ އެވެ. އޭގެ ތެރޭގައި އާންމުންގެ ކުރިމަތީގައި ގަދަކަމުން އޮރިޔާން ކުރުން ހިމެނެ އެވެ.\nމިދިޔަ 2021 ވަނަ އަހަރުގެ ތެރޭގައި ހިޔާއިން ފިލައިގެން އުޅުނު ކުޑަކުއްޖަކަށް ޖިންސީ ގޯނާކޮށްގެން ވެސް މީހަކރު ހައްޔަރު ކުރި އެވެ.\nހުޅުމާލޭ ދެ ވަނަ ފޭސްގައި އިމާރާތްކޮށްފައިވާ ހިޔާ ފްލެޓްތަކަށް ކަރަންޓު ދިނުމަށް އަޅާފައިވާ ކޭބަލެއް ބުރިވެ ހުރިހާ ފްލެޓްތަކަކުން ކަރަންޓު ކެނޑުނީ އިއްޔެ އެވެ. ސްޓެލްކޯއިން ކުރި މަސައްކަތަކުން އަލުން ކަރަންޓު ދެވުނީ ގާތްގަނޑަކަށް ހަތަރު ގަޑިއިރު ފަހުންނެވެ.\nބ، ކުޑަރިކިލުގައި ހުމާއި ރޯގާ ފެތުރޭއިރު އެރަށު ސިއްހީ މަރުކަޒުގައި ޑޮކްޓަރަކު ނެތުމުން ރައްޔިތުން ނިކުމެ މުޒާހަރާކޮށްފި އެވެ. އެ ރަށު ރައްޔިތުން މިހާރު ޑޮކްޓަރަށް ދައްކަނީ މާލޭގައި ހުންނަ ހޮސްޕިޓަލަކަށް ގުޅައިގެންނެވެ.\nރައީސުލްޖުމްހޫރިއްޔާގެ މައްޗަށް އަނިޔާވެރިވުމަށް ގޮވައިލި ޕީޕީއެމްގެ ކައުންސިލް މެމްބަރު ޒާހިދު ރަމީޒްގެ މައްސަލަ ފުލުހުން ބަލަން ފަށައިފި އެވެ. އޭނާއަކީ ކުރިން ވެސް ވަރަށް ގިނަ މީހުންނަށް މަރުގެ އިންޒާރު ދީފައިވާ މީހެކެވެ. ނަމަވެސް މިހާތަނަށް ފިޔަވަޅު އަޅާފައެއް ނުވެ އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް އަނިޔާވެރިވުމަށް ޕީޕީއެމްގެ ކައުންސިލް މެމްބަރު ޒާހިދު ރަމީޒް ސޯޝަލް މީޑިއާގައި ގޮވާލުމުން، އެކަމާ ގުޅޭ ގޮތުން މި ނޫހާ ވާހަކަ ދައްކަވަމުން ޕޮލިސް ކޮމިޝަނަރު މުހައްމަދު ހަމީދު ވިދާޅުވީ:\n"އެ މައްސަލަ [ޒާހިދުގެ މައްސަލަ] ތަހުގީގު ކުރުމުގެ މަސައްކަތް މިހާރު ފަށައިގެން ކުރިއަށްދަނީ. އެއްވެސް މީހެއްގެ ފުރާނައަށް ގެއްލުންވާ ގޮތަށް ނުވަތަ ވަޔަލަންސް އިންސައިޓް ކުރުމަށް ގޮވުމަކީ ވަރަށް ސީރިއަސްކޮށް ނަގާނެ މައްސަލައެއް. ކިހާވަރަކަށްތޯ ރާއްޖޭގެ ގާނޫނުގެ ދަށުން، މީހަކު އެގޮތަށް އެކްސްޕްރެސް ކުރާ އޮޕީނިއަނަކަށް ނުވަތަ ބުނާ ބުނުމަކަށް ފިޔަވަޅު އެޅެން އޮންނަނީ [ބަލާނަން]. ދައުވާ ކުރުމަށް ކިހާ ޖާގައެއްތޯ އޮތީ އަދި ދައުވާ ނުކުރެވުނަސް ގާނޫނީ ގޮތުން ފިޔަވަޅެއް އެޅިދާނެތޯ ވެސް ބަލާނަން."\nގްރީން ސްޓްރީޓްގެ ކޯޓު އަލީ ނިސްތާރު އިއްޔެ ޓީމާއެކު ޕްރެކްޓިސްގައި: އެ ޓީމުން މާޒިޔާ ސްޕޯޓްސް ބަލިކުރުމުން މުބާރާތުގެ ފޯރި މިހާރު އޮތީ އިތުވެފައި -- ފޮޓޯ: މުހައްމަދު ޝާބިން/އަދަދު\n"އެން އައުޓްލައިން އޮފް ދި ހިސްޓްރީ އޮފް މޯލްޑިވިއަން ރައިޓިން"\nއެއީ ޖަރުމަނުވިލާތުގެ ޕްރޮފެސަރެއް ކަމަށް ޖޮސްޓް ޖިޕޭޓް ކުރެއްވި ދިރާސާއެކެވެ. އެ ދިރާސާ ޝާއިއުކޮށްފައި ވަނީ 2013 ވަނަ އަހަރެވެ.\nއެ ދިރާސާގައި ވަރަށް ތަފްސީލުކޮށް ތާނަ އަކުރާ ބެހޭ ގޮތުން ލިޔެފައިވެ އެވެ. ދިވެސް އަކުރަށް، 17 ވަނަ ގަރުނުގައި ބަދަލުވި ގޮތާއި އޭގެ ކުރިން ލިޔަމުން އައި ގޮތް ވަރަށް ތަފްސީލުކޮށް އެ ދިރާސާގައި ބުނެދީފައިވެ އެވެ. އަދި ދިވެހިން ބުދަށް އަޅުކަން ކުރި ޒަމާނުގައި ލިޔުމުގެ ވައްޓަފާޅި ހުރި ގޮތް ވެސް އެ ދިރާސާގައި ބަލާފައިވެ އެވެ.\nހުލާސާކޮށް އިއްޔެ: ދައުލަތުގެ ހަރަދުތައް ކުޑަކުރަން ނިންމުން


މި އިޢުލާންވަނީ 09 ޖުލައި 2019 0711 ގައި ބާތިލް ކުރެވިފައެވެ.\nމަޤާމުގެ ނަން: އެޑްމިނިސްޓްރޭޓިވް އޮފިސަރ\nމަޤާމުގެ ނަންބަރު: J-131723\nވަޒީފާ އޮތް އޮފީސް: ނަރުދޫ ސްކޫލް\nވަޒީފާ އަދާކުރަން ޖެހޭ ތަން: ނަރުދޫ ސްކޫލް،ށ.ނަރުދޫ\nމުސާރަ: -/4465 ރުފިޔާ (ހަތަރުހާސް ހަތަރުސަތޭކަ ފަސްދޮޅަސް ފަސްރުފިޔާ)\nސަރވިސް އެލަވަންސް: 1500.00 ރުފިޔާ (އެއްހާސް ފަސްސަތޭކަ ރުފިޔާ)\nސަޕޯޓިންގ ކޯ އެލަވަންސް: -/700 ރުފިޔާ (ހަތްސަތޭކަ ރުފިޔާ)\n1- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާޞިލްކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n2- ސާނަވީ އިމްތިހާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން ސެކެންޑަރީ ސްކޫލް ސެޓިފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މި ސްކޫލުން ލިބެންހުންނާނެއެވެ.)\nވަޒީފާއަށް އެންމެ ޤާބިލް ފަރާތެއް ހޮވުމަށް ބެލެވޭނޭ ކަންތައްތައް\nވަޒީފާއަށް އެދޭ ފޯމު ތުރާކުނު ސްކޫލުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 17 ވާ ބުދަ ދުވަހުގެ މެންދުރު 12:00 ގެ ކުރިން، ނަރުދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6540577 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 18 އާއި 24 އާ ދެމެދު، ނަރުދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ތިރީސް) އިންސައްތައަށްވުރެ މަތިވާންޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540577 ނަންބަރު ފޯނާއެވެ. ފެކްސް ނަންބަރަކީ، 6540577 އެވެ. އީ-މެއިލް ކުރާނީ [email protected] އަށެވެ.\nސުންގަޑި: 17 ޖުލައި 2019 1200


ވީމޭ އިންތިޒާރުގައި 28 ވަނަ ބައި – Esfiya\nލޯބި October 31, 2013\nވީމޭ އިންތިޒާރުގައި 28 ވަނަ ބައި\n“ޑެޑީ. އައި އޭމް އިން ލަވް.” އަރީނާ ގޮޑިން ތެދުވެ ބުނެލިއެވެ. “ޑެޑީ، ގަބޫލު ކުރެވޭތަ؟” އަރީނާ އާޔަންއާއި ދިމާއަށް އެނބުރިލަމުން ބުންޏެވެ.\n“ވަޓް؟” އާޔަން އިނީ ގަބޫލު ނުކުރެވިފައެވެ. އާޔަންގެ ދަރިފުޅު އެހާބޮޑު ވެއްޖެ ހެއްޔެވެ. “ޑެޑީ އަށް ގަބޫލެއް ނުކުރެވޭ.” އާޔަން ލެޕްޓޮޕް ނަގާ ކުރިމަތީ އިން ކުޑަ މޭޒުމަތީ ބައިންދަމުން ބުންޏެވެ.\n“އާތު ތަ އެ ލަކީ ކުއްޖަކީ؟” އާޔަން އަހާލީ ހިސާބަކަށް އިނގިގެންނެވެ.\n“އާން. އާން ޑެޑީ. އައި ލަވް ހިމް.” އަރީ އާޔަން އާއި ކުރިމަތި ލައިގެން ސޯފާގައި އިށީނެވެ.\n“އާތުއަށް އިނގޭތަ ތިކަން؟” އާޔަން އެހިއެވެ.\n“ނޯ. އެއީ އޭ މައްސަލައަކީ. ކިހިނެއްތަ އަރީ ބުނާނީ އާތު ކައިރީ؟” އަރީނާ އާޔަން ކައިރީ އެހިއެވެ.\nއާޔަން އަރީނާއަށް ބަލަހައްޓައިގެން އިނީ އެވެ. އާނއެކެވެ. އާޔަންގެ ދަރިފުޅު ބޮޑުވެއްޖެއެވެ. މިހާރު ސޯޅަ އަހަރުވަނީ އެވެ. އެކަމަކު އާޔަންއަށް އަދިވެސް ހީވަނީ އެއީ ދިހަވަރަކަށް އަހަރުގެ ކުޑަކުއްޖެއް ހެނެވެ. މައިންބަފައިންނަކަށް ދުވަހަކުވެސް ދަރިން ބޮޑެތި ނުވާނެޔޭ ބުނަނީ އެހެން ވެގެން ތާއެވެ.\n“އަރީ. ޑެޑީ އާތުއާ ވާހަކަ ދައްކާލަންތަ؟ މިބުނީ އަދި ޑެޑީ އަކަށް އާތުގެ ގޮތެއް ނޭގޭނު. އާތު ދަސްކުރަން ޑެޑީވެސް ޖެހޭނެނު.” އާޔަން އަރީނާ އާއި ދިމާއަށް ބަލައިލަމުން ބުންޏެވެ.\n“ޑެޑީ.” އަރީނާ ހިސާބަކަށް ޖެހިލުންވެފައި އާޔަންއަށް ގޮވާލެވުނެވެ. “އަރީ މިއަދު ދިޔައީ އާތުމެންގެ ގެއަށް. އާތުގެ މަންމަ ވަރަށް ރަގަޅު. އާތުގެ އަންހެން ކޮއްކޮއަކާ ބޭބެއެއް ހުންނަނީ. އެންމެންވެސް ވަރަށް ހެޔޮ. އެހެންވެ ޑެޑީއަށްވެސް ކަމުދާނެ އާތު.” އަރީނާ ބުންޏެވެ.\nއާޔަން ހުރީ ހައިރާން ވެފައެވެ. އާޔަންވެސް އެންމެކުރިން ނޫރާމެންގެއަށް ދިޔަދުވަސް ހަދާނަށް އައެވެ. އާޔަންއާ ދޭތެރޭ އެދުވަހު ނޫރާ މަންމަވެސް ކަންތައް ކުރީ ނުލާހިކު ހެޔޮކޮންނެވެ. އެހާ އެކުވެރިކޮންނެވެ.\n“ޑެޑީ. އަރީގެ ބާރތްޑޭގަ މިގެއަށް އެންމެން ގެންނަން އިންވައިޓް ކުރަންތަ. ޕްލީސް.” އަރީނާ އެދުނެވެ.\n“ކުޑަ ހަފްލާއެއް ބާއްވާލާނީ ދޯ ގޭގަ. މޫސަބޭމެން ފެމިލީއާ ލައިދައްތަ ފެމިލީވެސް ގެންނަން ވާނެނު.” އާޔަން ބުންޏެވެ. އެވަގުތު ކޮޓަރިން ލަމްހާ ނިކުތެވެ. ލަމްހާގެ ލޯމަތިން ފެންނަންހުރީ ވަރަށް އިރު ރޮއެފަ ހުރިކަމުގެ ކުލަވަރެވެ. އަރީނާ ލަމްހާއަށް ފުންކޮން ބަލައިލިއެވެ. ލަމްހާއާ ޑެޑީއާ ކޮންމެސް މައްސަލައެއް ޖެހިއްޖެ ކަމުގެ އިހުސާސް އަރީނާއަށްވީ ލަމްހާ ފެނުމުން އާޔަންއަށް ވީގޮތުންނެވެ. ނަމަވެސް އެއްޗެއް ނުބުނެ އަރީނާވެސް ވަނީ ކޮޓަރިއަށެވެ.\n“އައި އޭމް ސޮރީ އާޔަން” އަރީނާ ކޮޓަރިއަށް ވަނުމުން ލަމްހާއައިސް އާޔަންގެ އެއްފަރާތުގައި ހުރި އެކަކަށް އިނދެވޭ ސޯފާގައި އިށީންނަމުން ބުންޏެވެ. “އައި ވިލް ނެވަރ ޑޫ އިޓް އަގެއިން.” ލަމްހާ ބުންޏެވެ. އާޔަން އަގައިންވެސް ނުބުނެ ލަމްހާއަށް ފުން ނަޒަރެއް ދެމުން ލެޕްޓޮޕް ހިފައިގެން ގޮސް ކޮޓަރިއަށް ވަނެވެ.\nއެދުވަހު ހިގާދިޔަ ކަންތަކާމެދު ފިކުރުކޮށްލަން އާޔަން އެނދުގައި އިށީންދެގެން އިނެވެ. އެދުވަހު މެންދުރު އާޔަން ހުކުރުން އައިސް މޫސަމެންބަޔަށް ކާން ދިޔައީ ލަމްހާވެސް ގޮވައިގެނެވެ. ކައި ނިމިގެން އައިސް އާޔަން ޖައްސާލީ އިތުރު ކަމެއް ނެތީމަޔާއެކު އަރާމު ކޮށްލާށެވެ. އާޔަންއަށް ނިދިފައި އޮއްވާ އާޔަންއަށް ފެންނަމުން ދިޔައީ ރީތި ހުވަފެނެކެވެ. ނޫރާއާއި އެކު އުފާވެރި ވަގުތުކޮޅެއް ކޮޓަރީގައި ދެމީހުން އެކަނި ހޭދަކުރަމުން ދަނިކޮންނެވެ. އާޔަންއަށް ސިއްސައިގެން ގޮސް ހޭލެވުނީ އާޔަންގެ އެންމެ ވަރުގަދަ ހިއްސުގައި މީހަކު ހިފާލިހެން ހީވުމުންނެވެ. އާނއެކެވެ. ހުސްގަޔާ ހެއްދެވިގޮތަށް އޮތް އަންހެން ކުއްޖަކު އާޔަންގެ ފަޔާދިމާލުން ގައިމަތީ އޮށޯވެލައިގެން މާ އަސަރުގަދަ ގޮތަކަށް އޮތެވެ. އެހާރީތި ދޮން ހަށިގަނޑެއްގެ ވަނާތަށް ހާމަކޮށްލައިގެން އޮތުމުން ހިސާބަކަށް އާޔަން މަގުން ކައްސާލައިގެން ދާން އުޅުނެވެ. ވާނީވެސް އެހެންނޫން ހެއްޔެވެ. އާޔަންއަކީ ހިއްސުތަށް ހަމައަށްހުރި ޒުވާންކަމުގެ ޖޯށުވަރުގަދަ ވެފައިވާ ޒުވާނެކެވެ. ނަމަވެސް އާޔަން ހިއްސުތައް ކޮންޓްރޯލު ކުރިއެވެ. މާތްރަސްކަލާނގެ މަތިން ހަދުމަ ކުރަމުން ފުންމައިގެން ތެދުވިފަހުން އެއީ ލަމްހާކަން އިނގުނެވެ. އާޔަންގެ ބުމަ ގޮށްޖެހިގެން ދިޔައެވެ. އަދި ހަމަ އެވަގުތު އަވަހަށް އެނދުގައި އޮތް ބޯ ކަވަރު ނަގާ ލަމްހާ ގަޔާދިމާއަށް އެއްލުމަށްފަހު ލަމްހާގެ ކޯމަތީ އެތިފަހަރެއް ޖެހިއެވެ. ލަމްހާއަށް ވީތަދުން ހަޅޭއްވެސް ލަވައި ގަނެވުނެވެ. އާޔަން ކޮޓަރިން ނިކުމެގެން އައިސް އިސްމާޙްއަށް އެވާހަކަ ކިޔައިދީފަ ގޯހެއް ހެދުމުގެ ކުރިން ލަމްހާ އަވަހަށް ގެންދިއުމަށް ބުންޏެވެ. އަރީނާ އައި އިރުވެސް އެއިންގޮތަށް ލެޕްޓޮޕް ނަގައިގެން ސޯފާކައިރީ އާޔަން އިނީއެވެ.\nއޭގެ ދެދުވަސްފަހުން މޫސަގެ ދަރިފުޅު މާބޮޑަށް ރޯތީވެ ޑޮކްޓަރަށް ދައްކަން މޫސައާއި ލައި ތިބީ އޭޑީކޭ ހޮސްޕިޓަލުގައެވެ. ނަންބަރާ ޖެހެން ވަރަށް ކައިރިވެފައި ވުމުން ދެމީހުންވެސް ތިބީ ޑޮކްޓަރު ކޮޓަރިއާ ދާދި ގާތުގައެވެ. ލައިގެ އުނގުގައި ރަޖާގަނޑުތެރޭ ފޮރުވިގެން އޮތް ކުޑަކުޑަ ދޮންދޮން ފުށްގުޅައެއްފަދަ ނަބާ އޮވެގެން އިރުކޮޅަކާ ކުކުރާލައެވެ. މޫސައަށް ދުރުން ފެނުނު އަންހެން ކުއްޖާ ހުރީ ކަޅުރަތް ކުލައިގެ އަބާޔާއަކާއެކު ހުދާ ކަޅުރަތާ ހުރި ޝޯލްއެއް އަޅާލާފައެވެ. ކައިރީގައި އުމުރުން އަށް އަހަރަކަށްދާ ފިރިހެންކުއްޖެއް ހުއްޓެވެ. އެ އަންހެން ކުއްޖާ ފެނުމުން މޫސައަށް ބަލައިލެވިފައި އަނެއްކާވެސް ބަލައިލެވުނީ ދަންނަ ކުއްޖެއްހެން ހީވެގެންނެވެ. މޫސައަށް ގޮނޑިންވެސް ތެދުވެވުނީ އިހުތިޔާރަކާ ނުލައެވެ. ލައިވެސް މޫސައަށް ވީގޮތުން މޫސަ ބަލަން ހުރި ދިމާއަށް ބަލައިލެވުނެވެ. ލައިއަށްވެސް ތެދުވެވުނީ އެކުއްޖާގެ މޫނު ފެނުމުންނެވެ. އެއީ ދެވަނަ އެހެން މީހެއް ނޫނެވެ. އެއީ ނޫރާއެވެ. ނޫރާ ގޮނޑީގައި އިށީނދެގެން ހަމަޖެހިލައިގެން އިންއިރު ކައިރީގައި އިން ކުޑަ ފިރިހެން ކުއްޖާގެ ބޮލުގައި އިރުކޮޅަކާ ފިރުމާލައެވެ. މޫސަ އަވަހަށް އެދިމާއަށް ހިގައިގަތް ވަގުތު ޓޯކަން ނަންބަރު ޖެހިއްޖެއެވެ. މޫސައާއި ލައިއަށް ޖެހުނީ އެވަގުތު އަވަހަށް ޑޮކްޓަރު ކޮޓަރިއަށް ވަންނާށެވެ.\nޑޮކްޓަރު ކޮޓަރިން ނިކުތްއިރު ނޫރާއެއް ނެތެވެ. އޭޑީކޭ ހޮސްޕިޓަލުގެ އެތަން މިތަނަށް މޫސަ ދުވިއެވެ. ނަމަވެސް ނޫރާ ފެންނަގޮތެއް ނުވިއެވެ. އެންމެ ފަހުން މޫސައާއި ލައި ގެއަށްދާން ކާރަށް އެރިއެވެ.\n“މާލޭގަ އުޅޭކަން އިގިއްޖެނު. ދެން ހޯދާކަށް މާ އުނދަގުލެއް ނުވާނެ.” މޫސަ ކާރު އިސްޓާޓު ކޮށްލަމުން ބުންޏެވެ.\n“އެކަމަކު މޫސާ. ނޫރާ ކައިރީ އިން ކުޑަ ކުއްޖާ…. އެއީ އަނެއްކާ ނޫރާގެ ދަރިއެއްނޫންބާ؟” ލައި ވިސްނަމުން ދިޔައީ އެކުއްޖާ ނޫރާގެ ދަރިއަކަށް ވެދާނެތީއެވެ.\nމޫސަ ލައިއާ ދިމާއަށް ބަލައިލިއެވެ. އަދި މޫސައަށްވެސް އެކަމާ ވިސްނާލެވުނެވެ.\n“ނޫރާ އާޔަންއާއި ދުރަށް ދިއައިރު ނޫރާ ބަނޑުބޮޑު ވެދާނެނު. އެކަމަކު ނޫރާ އާޔަންއާ ދުރަށް ދާނެތަ އެފަދަ ހާލަތެއްގަ އިންދާ؟ ދިޔަފަހުން ނޫރާއަށް އިނގުނީ ކަމަށްވެސް ވެދާނެދޯ.” މޫސަ ބުންޏޭވެ.\n“ވެދާނެ. އާޔަން ކައިރީ މިވާހަކަ ބުނަން ވާނެނު.” ލައި ބުންޏެވެ.\n“އާޔަން ކައިރީ ބުނަން ޖެހޭނެ ނޫރާގެ ކުއްޖަކުވެސް ހުރިވާހަކަ އޭރުން ފަހަރެއްގައި އަމިއްލައަށްވެސް ނޫރާ ހޯދަން އުޅެން ފަށާފާނެ ކަންނޭގެ.” މޫސަ ބުންޏެވެ.\nއެދުވަހު ގެއަށްއައިސް މޫސަ އަވަސްވެގަތީ އާޔަންކައިރީ އެވާހަކަ ބުނާށެވެ. މޫސަ އާޔަންގެ ބަޔަށް ވަންނަން ދިޔައިރު އިސްމާޙް ލަމްހާގެ ފޮށި ހިފައިގެން ނިކުންނަނީއެވެ. އިސްމާޙް ފަހަތުން ލަމްހާވެސް މަޑުމަޑުން ނިކުތެވެ. ލަމްހާގެ މޫނުމަތިން ވަރަކަށް ރޮއެފަ ހުރިވައްތަރު ޖަހައެވެ. ދެމީހުނާ ސަލާމްކޮށްލުމަށްފަހު އެދެމީހުން ލިފްޓަށް އަރަންދެން ހައިރާން ވެފައި މޫސަ ބަލަން ހުއްޓެވެ. އެމީހުން ދިއުމުން މޫސަ އާޔަންމެންގެ އެޕާރޓްމެންޓަށް ވަނެވެ. އޭރު އަރީނާއާއި އާޔަން ސޯފާގައި ބޮޑު ވާހަކައެއް ދައްކަން ތިއްބެވެ.\n“ކިހިނެއްވީ އާޔަން. ލަމްހާ އެދަނީ ކޮންތާކަށް؟ ލަމްހާ ހާދަ ރޮއެފަ ހުރިހެން ހީވެޔޭ.” މޫސަ އަހާލިއެވެ. އާޔަން އަރީނާއަށް ބަލައިލިއެވެ. ލަމްހާ އާއި އާޔަންއާ ޖެހިގެން އުޅޭ މައްސަލައެއް އަރީނާއަކަށް ނޭގެއެވެ. ނަމަވެސް ކޮންމެސް މައްސަލައެއް ޖެހިއްޖެކަން އަރީނާއަށް އިނގެއެވެ. އެކަމާ އަރީނާގެ ހިތް އުފަލުން ނަށާވެސް މެއެވެ. ކޮންމެ މައްސަލައަކަސް އަރީނާއަށް ހެވެވެ. ލަމްހާ އާއި އާޔަން ދުރުވެއްޖެއްޔާ އަރީނާާއަށް އެނިމުނީއެވެ.\n“މޫސަބޭ. ނެކްސްޓް ސަޓަޑޭއަކީ އަރީގެ އުފަންދުވަސް. ޑެޑީ އެއުޅެނީ މިގޭގަ ކުޑަ ޕާރޓީއެއް ދޭންވެގެން. ހެލްޕްކޮށްދޭން އަންނަން ވާނެ.” އަރީނާ ސޯފާއިން ތެދުވިއެވެ. “އަރީ މިއަދު ބޭރަށްދާން ވެގެން މިއުޅެނީ. އެހެންވެ ރެޑީވެލަން މިދަނީ ކޮޓަރިއަށް.”\nއަރީނާ ކޮޓަރިއަށް ދިޔައީ އާޔަން މޫސައާއި ވާހަކަ ދައްކާލަން ބޭނުންވެފައި ވާހެން އަރީނާއަށް ހީވެގެންނެވެ.\n“ކިހިނެއްތަވީ؟” އަރީނާ ކޮޓަރިއަށް ދިޔަތަން ބަލަން އާޔަންއާއި މޫސަ ތިބެފައި މޫސަ އަހާލިއެވެ.\nއާޔަން ލަމްހާގެ ހުތުރު އަމަލުގެ ވާހަކަ މޫސައަށް ކިޔައިދިނެވެ. އަދި އެފަދަ އަންހެނަކާ އިންނަން ބޭނުންނޫން ކަމަށްވެސް މޫސަ ކައިރީ އާޔަން ބުންޏެވެ.\n“ހަލްމޮނީ ކައިރީވެސް މިހާރު ބުނެފިން އާޔަން ލަމްހާއާ މެރީކުރަން ބޭނުން ނޫން ވާހަކަ. ހަލްމޮނީވެސް ވަރަށް ފަސޭހައިން ގަބޫލުކޮށްފި. ނޭގެ ކީއްވެކަމެއްވެސް އެހާ ފަސޭހައިން ހަލްމޮނީ ގަބޫލުކުރީ. ދެން މިއަދު ޑެޑް އައިމަ އިގުނީ ހަލްމޮނީއާ ލަމްހާ ފެމިލީއާވެސް މައްސަލަ ޖެހިގެން އުޅޭކަން.” އާޔަން ސޯފާގައި ހަމަޖެހިލިއެވެ. “އެހެންވެ ބުނަނީ ކޮންމެ ކަމެއްވެސް މާތްﷲ މިންވަރު ކުރަށްވާނީ ކޮންމެވެސް ރަގަޅު ރީޒަންއެއް އޮތީމައޭ.”\n“ތިބުނީ ތެދެއް އާޔަން. މިއަދު މޫސައާއި ލައި ނަބާ ގޮވައިގެން ޑޮކްޓަރަށް ދައްކަން ގޮސް ތިއްބާ ފެނުނީ ކާކުކަން އިނގޭތަ؟” ގޮނޑީގައި ލެނގިލައިގެން އިން މޫސަ ކުޑަކޮން ތެދުވެލިއެވެ. “ވީ ސޯ ނޫރާ. އާޔަން، ނޫރާ ފެނުނީ. ނޫރާ މާލޭގަ އެބައުޅޭ.” މޫސަ ބުންޏެވެ. އާޔަން މޫސަގެ ވާހަކަ އަޑުއިވިފައި ހިންދެމިލެވުނެވެ. އަދި މޫސައާއި ދިމާއަށް ބަލަން އިނދެވުނީ މޫސަ ދައްކާ ވާހަކަ ގަބޫލު ނުކުރެވިފައި އިން މީހެއް ހެނެވެ.\n“އާޔަން، އެކަމަކު ނޫރާ ކައިރީގަ އިން އަށެއްކަ އަހަރަކަށްދާ ފިރިހެން ކުއްޖެއް. ނޫރާ އުޅޭ ގޮތުން ހީވަނީ އަމިއްލަ ދަރިއެއް ހެން. ވެދާނެތަ އަމިއްލަ ދަރިއަކަށް؟” މޫސަ އާޔަންގެ ލޮލަށް ބަލަން އިނދެ ބުންޏެވެ. އާޔަން އިނީ ގަބޫލު ކުރަން ބޭނުން ނުވެފައެވެ. މީގެ ދެ ހަފްތާކުރިން ފާޒިލް އާޔަން ކައިރީ ބުނެފައިވާ ވާހަކަ ހަދާނަށް އައެވެ. ފާޒިލްވެސް ބުނެފައިވާގޮތުން ނޫރާގެ ދަރިއެއް ކަމަށް ގަބޫލު ކުރެވޭ ކުއްޖެއް ނޫރާ ކައިރީ ހުރިވާހަކަ ބުނެފައިވެއެވެ. އާޔަން ފުން ވިސްނުމަކަށް ދިޔައެވެ. އެތާ މޫސަ އިންކަމެއްވެސް އާޔަންއަކަށް ނޭގެއެވެ.\n“އާޔަން…. އާޔަން…” ދެފަހަރަށް މޫސަ ގޮވާލުމުންވެސް އާޔަން ޖަވާބު ނުދިނުމުން އާޔަންގެ ކޮނޑުގައި ހިފާ މޫސަ ތަޅުވައި ގަތެވެ. “އަދި ތިހާ ވަރަށް ވިސްނާކަށް ނުވޭނު. ލެޓްސް ފައިންޑް ހަރ. ހަގީގަތް އިނގޭނީ އެންމެކުރިން ނޫރާ ހޯދާ، ނޫރާއާއި ވާހަކަ ދެއްކީމަނު.” މޫސަ ބުންޏެވެ.\n“ކިހިނެއް ހޯދާނީ؟ ” އާޔަންއަށް އަހާލެވުނެވެ.\n“އާޔަން. މާލެއަކީ ކުޑަކުޑަ ތަނެއް. ގިނަގިނައިން ބޭރަށް ނިކުމެ އުޅެން ފެށުމުން ނޫރާ ފެނިދާނެ. އާޔަން ނޫރާ ހޯދަން އުޅެންޏާ މޫސަ މިހިރީ ތިކަމާ އުޅެދޭން.” މޫސަ ބުންޏެވެ. އާޔަން ބޯޖަހާލިއެވެ. އެވަގުތު އަރީނާ ރީތިވެލައިގެން ކޮޓަރިން ނިކުތެވެ. އަރީނާ ހުރީ ނޫކުލައިގެ ކުރުތާއަކާއި ކަޅު ޖީންސެއް ލައިގެންނެވެ. އިސްތަށިގަނޑު ވަނީ ފަހަތަށް އައްސާލާފައެވެ. އެގޮތަށް ހުންނައިރުވެސް އަރީނާ ފެންނަލެއް ވަރަށް ރީއްޗެވެ. އެހާމެ ނަލައެވެ.\n“އަރީ. އެކަނިތަ ދަނީ؟” އާޔަން އަހާލިއެވެ.\n“އާތު އެބަހުރި ތިރީގަ. ބާއި މޫސަބޭ. މިދަނީ ހަމައެކަނި އާރޓިފިޝަލް ބީޗް ޑައިނަމޯރއަށް ސަބްމެރިން ކާލަންވެގެން. ސީޔޫ ޑެޑީ.” އަރީނާ ދޮރުން ނިކުންނަން ދަމުން ބުންޏެވެ.\n“އާޔަން . ޔުއަރ ކިޑް ހޭޒް ގްރޯން އަޕް.” އަރީނާ ނިކުތުމުން މޫސަ އެދިމާ ބަލަން އިނދެފައި ބުންޏެވެ.\n“އަސްލުވެސް މޫސާ. ދެން ދުވަސްކޮޅަކުން ފެންނާނި ކާފަ ކިޔާތަން.” އާޔަންވެސް މޫސައާއި ބައިވެރި ވެލިއެވެ.\nއަރީނާ އަތޫފްއާ އެއްކޮން ހިގާލާފައި ދިޔައީ ހެދިގޮނޑުދޮށު ސަރަހައްދަށެވެ. ދެމީހުން ޑައިނަމޯރ ރެސްޓޯރެންޓައް ވަދެ ސަބްމެރިންއަށް އޯޑަރު ދިނެވެ. ޖެހިގެން ހުރި މޭޒުކައިރީ ތިބީ ޖިލާއާއި އޭނަގެ ގުރޫޕެކެވެ. އެކަމެއް އަރީނާއަކަށް އަދި އަތޫފްއަކަށްވެސް ނޭގެއެވެ. އެމޭޒުގައި ތިބި ކުދިން ދައްކާ ވާހަކަ ރީތިކޮންވެސް އަރީމެނަށް އަޑު އިވެއެވެ. އަނެއްކާ އެމީހުން ވާހަކަ ދައްކަމުން ދަނީ އެހާ ބާރަށެވެ.\n“އެދުވަހު އަހަރެން ހަމަ ގަސްތުގަ ދޮގުތަކެއް ހެދީ. އެވަރުންވެސް އާތު އެކުއްޖާ ފަހަތުން ދިޔައީ. އަސްލު ރަގަޅު ވީހީ އާތު ކައިރީ އެކުއްޖާއޭ ކިޔައިގެން ކިއުނު ނަމަ. އާތު މާ ގަބޫލު ކުރާނެ އަހަރެން ދައްކާ ވާހަކަ.” އާތުއޭ ކިޔައިގެން ވާހަކަ ދައްކާތީ އަރީނާއާއި އަތޫފް އެދިމާއަށް ބަލައިލިއެވެ. އެތާތިބީ ޖިލާމެންކަން އެވަގުތު އެމީހުނަށް އިނގުނެވެ.\nއަތޫފް އަރީނާއަށް ބަލައިލަމުން އަމިއްލަ ތުންފަތުގައި ޝަހާތަތް އިގިލި ޖައްސާލަމުން އަނގައިން ނުބުނެ އިނުމަށް ބުނީ އެތާ އަތޫފްއާއި އަރީނާއާ ތިބިކަން ޖިލާމެނަށް އެނގިދާނެތީއެވެ.\n“އެކަމަކު ޖިލް. އާތު ޖިލް ދެކެ ލޯބިވާހެނެއް އަހަންނަކަށް ހިޔެއްނުވޭ. ލޯބިނުވާ މީހެއްގެ ލޯބި ހޯދަން އުޅުމަކީ މޮޔަކަމެއް ޖިލް.” ޖިލާ ކައިރީ އިން ކުއްޖަކު ބުނެލިއެވެ.\n“ތީ ނިމޫއަށް ހީވާ ގޮތް. އާތު އަހަރެން ދެކެ ލޯބިވާތީތާ އަހަރެން ބުނާ ކަންތައް ކޮށްދެނީ. އަސްލު އާތުއަށް ނުކެރިގެން އެއުޅެނީ އަހަރެން ދެކެ ލޯބިވާ ވާހަކަ ބުނަން.” ޖިލާ ބުނެލިއެވެ.\n“ޖިލާ ތިބުނާ ކޮރެއާ ލޯކުޑަ މަންޖެއާ އެއްކޮން އުޅޭތަން ގިނައިން ފެންނަނީ. ކުރީދުވަހު އާތު މެންގެއަށްވެސް އެކުއްޖާ ގެންދިޔަކަމަށްވަނީ. އަހަރެން ކައިރީ އަލްޔާ ބުނި.” އެތާ އިން އެހެން ކުއްޖެއް ބުނާއަޑު އިވުނެވެ.\n“އާތު އަރީ ދެކެ ލޯބިވާހެން މަށަށްވެސް ހީވެޔޭ. މަ ޖިލް ކައިރީވެސް ބުނީމެއްނު އެވާހަކަ. އެކަމު ޖިލް ގަބޫލު ނުކުރަންވެގެން އެއުޅެނީ.” ހަޝްމާ އިނދެފަ ބުންޏެވެ.\n“އަހަރެން އެދުވަހު ހެދި ދޮގުތަށް އަރީ ގަބޫލު ކުރިޔޭ. އެހެންވީމަތާ ރޮމުންރޮމުން އެދިޔައީ. އޭނަ ރޮއްވާލެވުނީމަ އަހަރެން ވަރަށް އުފާވި. މަގޭ އަތުގަ އެބައޮތް އަރީގެ ފޯނު ނަމްބަރު މިހާރު. މަ އަރީއަށް ގުޅައިގެންވެސް އަދި އާތުއޭ ކިޔައިގެން ފާޑުފާޑުގެ ވާހަކަ ދައްކާލާނަން.” ޖިލާ ބުނާއަޑު އިވުނެވެ.\nއަތޫފް ކައިރިއަށް ރުޅިއައިސްގެން މިހާރު އިނދެވެނީކީ ނޫނެވެ. ޖިލާގެ ގޮތް އަތޫފްއަށް އިނގުނަސް ޖިލާއަކީ އެހާ ދަށްފެންވަރެއްގެ ވިސްނުން ގެންގުޅޭ ކުއްޖެއްކަން މިއިނގުނީ އަދިކިރިޔާއެވެ. އަތޫފް ތެދުވަން އުޅުމުން އަރީނާ އެކަން މަނާ ކުރިއެވެ. ލޮލުގެ އިށާރާތުން މަޑުމަޑުން އިނުމަށް ބުންޏެވެ.\n“ޖިލާ އެކަމު އާތުއަށް ޖިލް ތިހެން ހެދިކަން އިނގިއްޖެއްޔާ ޖިލްދެކެ ރުޅިއަންނާނެ ވަރަށް. އޭރުން ލޯބި ކީއްކުރަން މިހާރު ތިއޮންނަ ފްރެންޑްކަންވެސް ފިލައިގެން ދާނެ.” ނަމޫ ބުންޏެވެ.\n“އަމުދަކުން އާތުއަށް އިނގިއްޖެއްޔާތާ. އާތުއަށް ނޭގޭނެ އެކައްޗެއްވެސް. މަ ހަދާނެ ގޮތެއް ހަދާ ނިމެންދެން އާތު ހުންނާނެ ވާނުވާ ނޭގިފަ.” ޖިލާ ހިނިގަޑެއް ޖަހާލިއެވެ.\nއަތޫފްއަށް އިތުރަށް އެތާކު ނީދެވުނެވެ. ފުންމައިގެން ތެދުވެއްޖެއެވެ. އަދި އެދިޔަގޮތަށްގޮސް ޖިލާމެން ތިބި މޭޒުކައިރިއަށްއައިސް މޭޒުމަތީ ބާރަކަށް އަތުން ޖަހައިފިއެވެ. މޭޒުމަތީ ހުރި ތަށިތައް ހިއްލިގެން ދިޔައެވެ. ފެންއަޅާފަ ހުރި ތައްޓެއް ވެއްޓި މުޅި މޭޒަށް ފެން އެޅުނެވެ. ޖިލާއާއި ދެންތިބި ކުދިންނަށް ކުއްލި ސިހުމެއް އައިސް ދެ ކުއްޖަކަށް ތެދުވެވުނެވެ. ޖިލާވެސް ލޯބޮޑުކޮށްލާފައި ހާސްކަމާއެކު އަތޫފްއާއި ދިމާއަށް ބަލައިލެވުނެވެ.\n“އާތު ހީކުރީ ޖިލާއަކީ އާތުގެ ރައްޓިއްސެއްކަމަށް. އެކަމަކު ޖިލާ ތިވީ އާތުގެ އެނިމީ އަކަށްވުރެންވެސް ދަށު ދަރަޖައިގެ މީހަކަށް.” އަތޫފް ޖިލާއާއި ދިމާއަށް ބަލައިލީ ރުޅިވެރި ފާޑަކަށެވެ. ޖިލާ އިނީ ބިރުން ރޫރޫ އަޅައަޅައެވެ. “ޖިލާއާ އެއްވެސް ކަހަލަ ގުޅުމެއް ބާއްވާކަށް އާތު ނެތިން. ޔޫ އާރ ނަތިން. މިހިސާބުން ތީ އާތު ނުވެސް ދަންނަ ކުއްޖެއް. އެކަން ހަދާން ކުރާތި.” އެެހެން ބުނެފަ އާތުއައިސް އަރީނާއިން މޭޒުކައިރީ އިށީނެވެ. އޭރު އޯޑަރުދިން ސަބްމެރިން އައިސްފިއެވެ. އެވަގުތު އަތޫފް އިނީ ކާހިތްވެސް ކެނޑިފައެވެ. އެހެން ކަމުން އަރީނާވެސް އެތާހުރި ވެއިޓަރެއް ކައިރީ އެސަބްމެރިންތައް ޕާރސަލް ކޮށްލަދިނުމަށް އެދުނެވެ.\nއަތޫފް އަގައިން ނުބުނެ އިނުމުން އަތޫފް އޭނީ ހިތްހަމަ ނުޖެހިފަކަން އަރީނާއަށް އިނގުނެވެ. އަރީނާ ބިލަށް ފައިސާދައްކާފައި އައިސް އަތޫފް ކައިރީ އެތަނުން ދާން ހިނގާށޭ ބުނާއިރަށް އަތޫފް ތެދުވިއެވެ. އަދި ޖެހިގެން އިން މޭޒަށް ނަޒަރެއް ދެމުން އަރީނާގެ އަތުގައި ހިފާ އަތޫފްއާ އަރީނާ ކައިރިކޮށްލިއެވެ. އަދި އަރީނާގެ އުނަގަނޑުގައި ހިފާލައިގެން އަރީނާ ގޮވައިގެން އެތަނުން ނިކުމެގެން ދިޔައެވެ. ޖިލާމެން އެންމެން އެމަންޒަރު ބަލަން ތިއްބެވެ.\n“އެދެމީހުން ވަކިކޮށްލަން ހިތައްވެސް ނާރުވާތި ޖިލް. ދޭ ލަވް އީޗް އަދަރ. ” ނަމޫ ބުންޏެވެ. ޖިލާ މޫނަށް ވައްތަރެއް ޖައްސާލައިގެން އިނެވެ.\nއަރީނާއާއި އެކު ރާޅުގަނޑު ސަރަހައްދަށް އައިސް އަތޫފް އާއި އަރީނާ ސަބްމެރިން ކާން ތިއްބެވެ. ކައިނިމިގެން ގާޑިއަލަކުން ފެންފުޅިއެއް ގަނެގެން ފެންބޮއެ ނިމިގެން އެތާ ތިއްބާ އަރީނާއަށް އާޔަންއާއި މޫސަ އެދިމާލު އެހެން ގާޑިއަލެއް ކައިރީ ތިބެގެން ދުފަމުންދާތަން ފެނުނެވެ.\n“ޑެޑީ. ޑެޑީ ކީއްކުރަން މިހިސާބަށް އައިސް އެއުޅެނީ؟” އަރީނާ މަޑުމަޑުން ބުނި ޖުމްލަ އަތޫފްއަށް އަޑުއިވިގެން އަރީނާ ބަލަން ހުރިދިމާއަށް ބަލައިލިއެވެ. އޭރު އާޔަން ގަދަޔައް ދުފާލައިގެން ހުއްޓެވެ. އަތޫފް ހުރީ ގަބޫލު ނުކުރެވިފައެވެ.\n“އަރީ. އަރީގެ ޑެޑީ ދުފާތަ؟” އަރީނާއާ ދިމާއަށް ބަލައިލަމުން އަތޫފް އަހާލިއެވެ.\n“އާން. ވަރަށް ދުފާނެ.” އަރީނާ ބޯޖަހާލަމުން ބުންޏެވެ. “އެކަމު ޑެޑީ ވަރަށް ނާދޭނު އެގޮތަށް ތަންތަނަށް؟ އަރީ މި ހިތަށްއަރަނީ ޑެޑީ އަނެއްކާ މާބޮޑަށް ލަމްހާ މިސްވަނީއޭ. އަރީ އަކަށްނޭގެ ލަމްހާއާ ޑެޑީއާ ޖެހުނު މައްސަލައެއް. އަރީ ނުލާހިކު އުފަލުން މި ހުންނަނީ ޑެޑީ ލަމްހާ ފޮނުވާލީމަ. އެކަމަކު ޑެޑީ އެގޮތަށް ލަމްހާ މިސްވެގެން އުޅެންޏާ އެއީ ކިހާދެރަކަމެއް.” އަރީނާ ބުންޏެވެ. އަރީނާ އޮތީ ލަމްހާގެ ވާހަކަވެސް އަތޫފްއަށް ކިޔައިދީފައެވެ.\n“ލަމްހާ ދިއައީމަ، އެކަމާ ހިތްހަމަ ޖެހިގެން އައީ ކަމަށްވެސް ވެދާނެނު.” އަތޫފް ބުންޏެވެ. “އަރީ ބޭނުންތަ މިވަގުތު ޑެޑީ ކައިރިއަށްދާން؟” އަތޫފް އަހާލިއެވެ.\n“ނޫނޭ. ޑެޑީމެން ބައިތިއްބާ. ހިންގާ އަރީމެން ގެއަށްދާން.” އަރީނާ ހިގައިގަންނަމުން ބުންޏެވެ.\nއާޔަން ގެއަށްއައިއިރު އަރީނާ އިނީ ގޭގައި ޓީވީއިން ކޮންމެސް ފިލްމެއް ބަލާށެވެ. އާޔަންވަދެ އެކަކަށް އިނދެވޭ ސޯފާގައި އިށީނދެ ހަމަޖެހިލިއެވެ.\n“ޑެޑީ. އައި ސޯ ޔޫ ޓުޑޭ.” އަރީނާ އިނދެފައި ބުންޏެވެ.\n“ކޮންތާކުން؟” އާޔަން ފަރުވާ ކުޑަގޮތަަކަށް އަހާލިއެވެ.\n“ޑެޑީ. އާރ ޔޫ ސޭޑް؟” އަރީނާ އަހާލިއެވެ. “ލަމްހާ ދިޔައިމަ ޑެޑީ މާބޮޑަށް ދެރަވަނީތަ؟” އަރީނަ އަހާލިއެވެ. އަދި އާޔަންއާއި ކައިރިއަށް ޖެހިލިއެވެ.\n“ޑެޑީ ލަމްހާ ދިޔައިމަ ސޭޑް އެއްނުވެ. ވަރަށް ހިތްހަމަ ޖެހިފަ މިހިރީ ލަމްހާ ދިޔައިމަ. އެކަމަކު އައި އޭމް މިސިން ސަމްވަން ބޭޑްލީ.” އާޔަން ބުނެލިއެވެ. އަދި އަރީނާއަށް ބަލައިލަމުން ފަނޑު ހިނިތުންވުމެއް މޫނުމައްޗަށް ވެރިކޮށްލިއެވެ.\nއަރީނާއަށް އޭނަގެ ބައްޕަގެ އިހުސާސްތައް އިނގޭކަހަލައެވެ. ބައްޕައަށް ކުރަމުންދާ އަސަރުތައް އޭނައަށް ކުރާކަހަލައެވެ. އާޔަން ނޫރާ މަތިން ހަދާންވެގެން އުޅޭވަރު އެންމެ ރަގަޅަށް އަބަދުވެސް ފެންނަ އެކަކީ އަރީނާއެވެ. އަރީނާވެސް އިނީ ދެރަވެފައެވެ.\n“މޫސަބޭއަށް ނޫރާ ފެނުނީ ހޮސްޕިޓަލުން. ދެން އެހެންވެ ޑެޑީ ގޮވައިގެން އެތަންމިތާ މޫސަބޭ ދުއްވީ. މަގުމަތީ ތަނަކުން ނޫރާ ފެނިދާނެކަމަށް. ނޫރާ މާލޭގަ އުޅޭކަން މިހާރު މިވަނީ ޔަގީންވެފަ. އެކަމަކު އުޅޭތަނެއް އަދި ނޭގެ.” އާޔަން އަރީނާއާއި ދިމާއަށް ބަލަން އިނދެ ބުންޏެވެ. “އަރީ. ނޫރާ ހޯދަން ޑެޑީ އެބަ މަސައްކަތް ކުރަން.” އާޔަން ބުންޏޭވެ.\nއަރީނާ އިނީ ހައިރާން ވެފައެވެ. އަދި އެހާމެ އުފާވެސް ވެފައެވެ. އާޔަންގެ ހިޔާލު ބަދަލުވުމުން އަރީނާ އިނީ ނުހަނު އުފާވެފައެވެ.\n“ޑެޑީ ދެޓްސް ގްރޭޓް. އަރީ ވަރަށް އުފާވެއްޖެ ޑެޑީ.” އަރީނާ ބުންޏެވެ. އަދި އައިސް އާޔަންގައިގައި ބައްދާލީ ކުޑައިރު އަރީނާއައިސް އާޔަންގައިގައި ބައްދާލާފަދަ ގޮތަކަށެވެ. “ލަވް ޔޫ ޑެޑީ.” އަރީނާ ބުނެލިއިރު ލޮލުންވަނީ ކަރުނަވެސް ނިރާލާފައެވެ.\nހެދުނު ހެދުނާ އަރީނާ ތައްޔާރުވެލައިގެން ކޮޓަރިން ނިކުތްއިރު އާޔަން އޮފީހަށްދާން ތިރިއަށް ފައިބަން އުޅެނީއެވެ. އަރީނާ ފެނުމުން ކަމެއް ހަދާންވެގެން އާޔަން މަޑުކޮށްލިއެވެ.\n“އަރީ. އަރީ ބުނީ މިއަދު އަރީއޭ ކައްކާނީ މިގޭގަ. އެކަމަކު ތިދަނީނު ބޭރަށްދާން.” އަރީނާ ރީތިވެގެން ހުރީމަ އާޔަން ބުންޏެވެ.\n“ބޭރަކަށް ނުދަމޭ. މިއަދު އާތު އަންނާނެތީ ރީތިވެލައިގެން މިހިރީ. ޑެޑީ. އަރީ މިއަދު ކައްކަނީ އާތުއަށް ކާންދޭންވެގެން. އަރީ ހަދާ އެއްޗިހި އާތުއަށް މީރުތޯ ބަލަންޖެހޭނެނު.” އަރީނާ ބުންޏެވެ. އާޔަން ކައިރިއަށް ހިނިއަންނަގޮތް ވިއެވެ. ނަމަވެސް ހިނި ހިފަހަށްޓާލައިގެން ހުރީއެވެ.\n“އެހެންވިއްޔާ މިއަދު ޑެޑީ އަކަށް އަރީ ކައްކާއެއްޗިއްސެއްވެސް ނުކެވޭނެދޯ.” އާޔަން ދިމާކޮށްލުމުގެ ގޮތުން ބުންޏޭވެ.\n“ނޫނޭ. ޑެޑީ އާ ދެކުދިންނަށޭ މިއުޅެނީ ތައްޔާރުކުރަން. އެކަމު ޑެޑީ. ލަލީތާ ކައިރީވެސް ބުނެލާތި އަރީއަށް ހެލްޕް ވެލަން އަންނައްޗޭ.” އަރީނާ ބުންޏެވެ. ލަލީތާއަކީ މޫސަމެން ބައިގަ ގެންގުޅޭ ލަންކާ މީހެކެވެ. އާޔަންމެން ބައި ސާފުކޮށްލަދީ ބައެއްފަހަރު ކައްކާލަދީ ހަދާލަން ލަލީތާ އެގެއަށް އާދެއެވެ. ގިނައިން އާޔަން ކަނީ މޫސަމެން ބައިންނެވެ. އަރީނާވެސް ގޭގަ ހުރިއްޔާ ކާނީ އެބައިންނެވެ.\n“އަރީ ލަލީތާއަށް ގުޅާލާފަ ބުނޭ. އާން. އަދި ބުނާތި ލަމްހާ ނިދި ކޮޓަރި ސާފުކޮށްލައްޗޭ އިނގޭ.” އާޔަން ދަމުން ބުންޏެވެ.\nއެދުވަހު މެންދުރު އަތޫފް އަރީނާ މެންގެއަށްއައީ އެކެއް ޖަހަން އުޅެނިކޮންނެވެ. އޭރުވެސް އަރީނާ ބަދިގެ ނުނިމެއެވެ. އަތޫފް ބަދިގެއަށް ވަންނަން އުޅުމުން އަތޫފް ބޭރުކޮށްލިއެވެ. ސޯފާގައި އިނުމަށް ބުންޏެވެ. ބަދިގެ ނުބެލުމަށް ބުންޏެވެ.\n“ހަންޑި ގަނޑުވަރު ދޮންކަމަނަތަ ތީ؟” އަތޫފް ދިމާކޮށްލުމުގެ ގޮތުން ބުންޏެވެ. އަރީނާއަށް ހަންޑި ގަނޑުވަރު ދޮންކަމަނަ އަކީ ކޯޗެއް ކަމެއް ނޭގެއެވެ. އަތޫފްއަށް އެއީ ކޯޗެއްކަން އެވަގުތު ކިޔައިދޭން ޖެހިއްޖެއެވެ. އެހެންކަމުން އަތޫފްއަށް ޖެހުނީ އަރީނާއާއި އެކު ބަދިގެއަށް އެވާހަކަ ކިޔައިދޭން ވަންނާށެވެ. އަރީނާ އެކިއެކި ކަންކަމުގައި އުޅޭއިރު އަތޫފް ވާހަކަ ކިޔައިދެމުން ދިޔައެވެ. ވާހަކަ ނިމުން އިރުވެސް އަރީނާ ކައްކައެއް ނުނިމެއެވެ. ވާހަކަ ނިމުމާއެކު އަތޫފް ބަދިގޭން ބޭރަށް ފޮނުވާލިއެވެ.\nއާޔަންއައި އިރު އަތޫފް ސޯފާގައި އިނެވެ. އާޔަން އަތޫފްއަށް ހީލަމުން ވަދެގެން ދިޔައީ ކޮޓަރިއަށެވެ. އާޔަން ފެންވަރާ ނަމާދުކޮށްލާ ހަދައިގެން އައި އިރުވެސް އަތޫފް ހަމަ އިންގޮތަށް ޓީވީ ބަލަން އިނެވެ.\n“އަދިވެސް ކެއުމެއް ތައްޔާރެއް ނުވޭތަ؟” އާޔަން ކުޑަކޮން އަރިވެލާފައި ބަދިގެއާ ދިމާއަށް ބަލައިލަމުން އަތޫފް ކައިރީ އަހާލިއެވެ.\n“އާން. މާ ވަރުގަދަ ކެއުމެއް ކަންނޭގެ.” އަތޫފް ވެސް ކުޑަކޮން ބަދިގެއަށް ބަލައިލިއެވެ.\n“އަރީ އަކީ ވަރަށް ތަރުތީބުން ކަންތައް ކުރާ ކުއްޖެއް. ކޮންމެ ކަމެއްވެސް ބޭނުންވާނީ ވަރަށް ފުރިހަމައަށް ކުރަން. މީގެކުރިން އަދި ދުވަހަކުވެސް އެގޮތަށް ނުކައްކާތީ ކިހާ އެހާ ގިނައިރު ނަގަނީ.” އާޔަން ސޯފާގައި އިށީދެފައި ބުންޏެވެ. އަތޫފް ބޯޖަހާލިއެވެ.\n” ކައްކަން އިންގޭތަ؟” އާޔަން ކުއްލިއަކަށް އަހާލިއެވެ.\n“ނޫނޭ. އެއްވެސް ވަރަކަށް އެކަމެއް ނޭގެ. އާތު މަންމަ ދުވަހަކުވެސް އެކަހަލަ ކަމެއް ކުރިއަކަ ނުދޭނެ. އެކަމު އިސްތިރިކޮށްލާ ކޮޓަރި ކުނިކަހާލާ ހަދަން.” އަތޫފް ބުންޏެވެ.\n“އަސްލު ފިރިހެން ކުދިންނެއް ކަމަކު ހުރިހާކަމެއްވެސް ޖެހޭނެ ކޮންމެސް ވަރަކަށް އިނގެން. އެހެންނު. އަބަދު އަނބިމީހާއާ ހުރިހާކަމެއް ޖައްސާކަށް ނުވާނެނުދޯ. އެހެންނޫނަސް ކިހިނެއް އިނގެނީ. އެކަނި އުޅެންވެސް ޖެހިދާނެ ކަމަށް ތައްޔާރުވެގެން ހުންނަން ޖެހޭނީ.” އާޔަން ބުންޏެވެ.\nއަތޫފްއާއި އާޔަން އޮލަވާހަކައިގައި ތިއްބާ އަރީނާ ބަދިގެއިން ނިކުމެގެން އެދިމާއަށް އަންނަތަން ފެނުނެވެ.\n“އާދޭ ކާން. ވަރަށް ބަނޑުހައިވެފަދޯ ތިތިބީ.” ރަގަޅު ގެވެހި އަންބެއް ފަދައިން އަރީނާ ބުނެލި ގޮތުން އާޔަން ކައިރިއަށް ހިސާބަކަށް ހިނިވެސް އައެވެ.\n“އާން. ބަންޑުހައި ކޮށްލާފަ ކާންދިނީމަނު ތި ކެއްކި އެއްޗިހި މީރުވާނީވެސް. އެހެން ދޯ ތިހެދީ؟” އާޔަން ސޯފާއިން ތެދުވަމުން ބުންޏެވެ. އަރީނާ އާޔަންއަށް ބަލައިލީ ނުރުހުންވެލާފައެވެ. އާޔަން ސަމާސައަކަށް ބުނި އެއްޗެއްކަން އަރީނާއަށް އިނގެއެވެ.\nކާންމޭޒިކައިރީ އާޔަންއާއި އަތޫފް އިށީނުމުންވެސް އަރީނާ ހުރީ ކޮޅަށެވެ.\n“ޑެޑީ. ރަހަބަލާބަލަ.” އާޔަން އަރީނާ ކައިރީ އިށީނުމަށް ބުނުމުން އަރީނާ ބުންޏެވެ.\nއާޔަން ތައްޓަށް ބަތާ ރިހަކޮޅެއް އެޅުމަށްފަހު އޭގެން ސަމްސަލެއް އަނގައަށް ލިއެވެ. އާޔަން އަގައިން ނުބުނެ އަރީނާއަށް ބަލައިލިއެވެ.\n“ކިހިނެއްވަނީ؟ މީރުތަ؟” އަރީނާ ކެތްމަދުވެފައި ހުރެ އަހާލިއެވެ. އަރީނާ ތައްޔާރު ކުރި ފުރަތަމަ ކެއުން ރަގަޅުވާން އަރީނާ ވަރަށް އެދެއެވެ.\n“އާތު ކާލަބަލަ.” އާޔަން ބުނެލިއެވެ. އަތޫފްވެސް އާޔަންފަދައިން ކުޑަ އެތިކޮޅެއް އަޅާލާފައި ރަހަބަލާލިއެވެ. އަތޫފްވެސް އަނގައިން ނުބުނެ ބޯހޫރާލިއެވެ.\n“ރަގަޅެއްނޫންތަ؟” އަރީނާ ހާސްވެފައި އަހާލިއެވެ. “އަޅެ މިތަނުން މަސްކޮޅަކާއެކު ކާލަބަލަ.” އަތޫފް ތައްޓަށް މަސްކޮޅެއް ލައިދެމުން އަރީނާ ބުންޏޭވެ.\n“ދެން ބަދިގެއަށް ނުވަންނައްޗޭ.” އަތޫފް ބުނެލިއެވެ.\n“ތެދެއް.” އާޔަންވެސް ބުނެލިއެވެ.\nއަރީނާ ފެންކަޅި ވެއްޖެއެވެ. އެހާވަރުން އޭނައަށް ކެއްކޭ އެންމެ ރަގަޅަށް ކެއްކީމަވެސް އެ ކަމުނުދިޔައީއެވެ. ގައިމު ހުރިހާ އެއްޗެއްވެސް އެޅީ އިންމިންގަޑަށް ވިއްޔާއެވެ. އެ ނުބައިވާންވީ ކީއްވެ ހެއްޔެވެ.\n“ޑެޑީމެން ފަލަވެދާނެ މިހާމީރުކޮން ކައްކަންޏާ. އެހެންވެ ބަދިގެއަށް ނުވަންނައްޗޭ އާތު އެބުނީ.” އަރީނާ ފެންކަޅިވެފައި ހުރިތަން ފެނުމުން އާޔަންއަކަށް ކެތެއް ނުކުރެވުނެވެ. ހަގީގަތުގަވެސް އެހުރިހާ އެއްޗެއްވެސް ހަމަ ވަރަށް މީރެވެ. ދެމީހުން ރާވާފައިވަނީ އަރީނާ ރުޅިއަރުވާލަން ކަމުން އެގޮތަށް ދެމީހުންވެސް ބުނީއެވެ.\n“ތެދެއް. އަސްލު ވަރަށް މީރު. މި މަސްކޮޅު އަދި މާމީރު.” އަތޫފް މަސކޮޅު ހަފާލަމުން ބުނެލިއެވެ. އަދި ތައްޓަށް އަޅަން ފެށިއެވެ.\n“ވަރަށް ފޫހިވޭ. ޑެޑީ ޔޫ ޓޫ އާރ…..” އަރީނާ ލޯފޮހެލިއެވެ. އަދި އެމީހުނާއެކު ކާން އިށީނެވެ. ވަރަށް ފޯރީގައި ކައިނިންމާލިއެވެ.\n“މީން ދުވަހަކު މިހާ ގިނައިން ޑެޑީއަކަށް ނުކެވޭ. ހަގީގަތުގަވެސް ވަރަށް މީރު. އަރީއަށް ރަގަޅު އަންބަކަށް ވެވޭނެ މިހާ މީރުކޮން ކައްކަންޏާ.” އާޔަން ބަދިގެއިން ނިކުންނަމުން ބުންޏެވެ. އަރީނާ ލަދުން އިސްޖަހާލިއެވެ. އަތޫފް އިންދާ އެފަދަ ގޮތަކަށް އަރީނާއަށް އާޔަން ތަޢުރީފު ކުރުމުން އަރީނާ ލަދުގަތީއެވެ.\n“ޑެޑީ މިަދަނީ މޫސަބެއާ އެއްކޮން ބޭރަށް. އަރީމެން ބޭރަށް ދަންޏާ ހުރިހާ ކުޑަދޮރުތަކެއްވެސް ލައްޕާފަ ދާތި. ވިއްސާރަގޮތަކަށް މިއަދު އެއޮންނަނީ.” އާޔަން ދޮރާދިމާއަށް ދަމުން ބުންޏެވެ. އަރީނާ ބޯޖަހާލިއެވެ.\nއެދުވަހު އަރީނާއާއި އަތޫފް ބޭރަށްދާން ގަސްތުކުރީ އަސްރުނަމާދު ކޮށްލައިގެން ހަވީރުއެވެ. ނަމަވެސް ވާރޭވެހެން ފެށުމުން ނުގޮސް ގޭގައި މަޑުކޮށްލީއެވެ. ފިލްމެއް ބަލާނިމިގެން އަތޫފްވެސް ގެއަށް ދާން ތެދުވިއެވެ. އަދިވެސް ވާރޭ ވެހެމުންދެއެވެ. އަދި ގަޑިން ފަހެއްޖެހީއެވެ. ނަމަވެސް ދުނިޔެމަތި އޮތީ އަނދިރިކޮންނެވެ. ހީވަނީ އިރުއޮއްސިފައި ވާހެނެވެ. ވިއްސާރަ ކަމުންނެވެ.\nއަތޫފް ކުޑަދޮރުކައިރީ މަޑުކޮށްލައިގެން ހުރީ ބޭރަށް ބަލާށެވެ. ކޮންމެސް އެއްޗެއް ވިސްނަމުން ދެއެވެ. އަރީނާ ދެކޮފީޖޯޑު ހިފައިގެން އައިސް އެއްޖޯޑު އަތޫފްއަށް ދިއްކޮށްލިއެވެ. އަތޫފް ކޮފީޖޯޑު ހިފާ އަރީނާއާއި ދިމާއަށް ފުންކޮން ބަލައިލިއެވެ. އަރީނާ އަތޫފް އަށް ބަލައިލާފައި ހީލިއެވެ. އަތޫފް އަރީނާއާއި ދިމާއަށް ބަލަމުންދާގޮތުން އަރީނާގެ ހިތް ބާރަށް ތެޅެން ފެށިއެވެ. އެހެންކަމުން އަވަހަށް އެތަނުން ދިއުމަށް އަރީނާ އެނބުރެލިވަގުތު އަރީނާގެ އަތުގަ އަތޫފް ހިފިއެވެ.\n“އަރީ. އައި ހޭވް ސަމްތިން ޓު ޓެލް ޔޫ.” އަތޫފް ބުންޏެވެ. އަރީނާ އަތޫފްއާއި ދިމާއަށް އެނބުރުނީ މާބޮޑަށްވެސް ތެޅިތެޅި އޮތް ހިތަކާއެކުއެވެ. އަނެއްކާ އަތޫފް ލޯބި ހުށައަޅަން އުޅެނީ ހެއްޔެވެ. އަރީނާގެ ހިތަށް އުފާވެރިކަމެއް ވަންނަމުން ދިޔައީ އަތޫފް ބުނަން އުޅޭ އެއްޗެއް ނޭގޭ ހާލުގައެވެ.\n“އަރީ….އަރީ ދުވަހަކުވެސް ކުއްޖަކާ ރައްޓެހިވީންތަ؟” އަތޫފް އެހިއެވެ.\n“ނޯ. ކުއްޖެއްދެކެ ލޯބިވެގެންނު ކުއްޖަކާ ރައްޓެހިވެވޭނީ.” އަރީނާ ބުންޏެވެ.\n“އާތު ކުއްޖަކާ ރައްޓެހިވީން. އެކަމަކު އެކަން ދެމިގެން ދިޔައީ ވަރަށް ކުޑަ ދުވަސްކޮޅަކަށް. އާތު ޒައުޝާންއާ ރައްޓެހިވީ ލަންކާގަ އުޅުންއިރު ޒައުޝާން މަންމައާ އެގޭ އެންމެންނާވެސް އެދުވަސްކޮޅު ވަރަށް ގުޅުން ބަދަހިވެގެން ދިޔަ. އާތު ހީކުރީ އެއީ ލޯބިކަމަށް. އެކަމަކު އެހެނެއްނުވި. ލޯބިނަމަ އާތުވެސް ޒައުޝާންވެސް އެކަކު އަނެކަކާއެއްކޮން ވަގުތު ހޭދަކުރަން ބޭނުންވާނެ. އެކަމު އާތު ބޭނުން ވަނީ އާތުގެ ފްރެންޑްސުން ނާއެއްކޮން އުޅެން. ޒައުޝާންވެސް އެގޮތަށް އުޅެނީ. ވީކަކު އެއްފަހަރުވެސް މީޓް ނުވާފަހަރު އަންނާނެ. ޒައުޝާން އެންމެފަހުން ބުނީ ލޯތްބެއްނުވެޔޭ ހިނގާށޭ ބްރޭކްއަޕްވާން. އެއީ ވީގޮތަކީ. އޭގެފަހުން މިހާރު އަހަރެއްމިވަނީ. ޒައުޝާންވެސް ލޮލަށްނުފެނެ.” އަތޫފް އޭނަގެ ހަޔާތުގެ ދުވަސްކޮޅެއް އަރީނާއާއި ހިއްސާކޮށްލިއެވެ.\n“އާތު ކީއްވެ ތިވާހަކަ އަރީއަށް ތި ކޔައިދިނީ.” އަރީނާ ހައިރާންވެފައި ހުރެ އަހާލިއެވެ.\n“އަރީއަށް އެވާހަކަ އިނގުން ވަރަށް މުހިންމޭ. ކީއްވެކަން އިނގޭތަ؟” އަރީނާގެ ކަންފަތާ ދިމާއަށް މޫނު ކައިރި ކޮށްލަމުން އަތޫފް ބުންޏެވެ.\n“ކީއްވެ؟” އަރީނާ ކުޑަކޮން ދުރަށް ޖެހިލަމުން އެހިއެވެ.\n“އަރީ. އަރީ މިހާރު އަބަދު ބޭނުންވަނީ އާތުއާ އެއްކޮން ޓައިމް ސްޕެނޑް ކުރަން. އެއީ ކީއްވެ؟ އާތުވެސް އަބަދު ބޭނުންވަނީ އަރީ ފެންނަ ހިސާބުގަ ހުންނަން. އެއީ ކީއްވެ؟ އަރީ. އައި ތިންކް ވީ އާރ އިން ލަވް.” އަތޫފް އަރީނާގެ މޫނަށް ބަލައިލިއެވެ. އަރީނާގެ މޫނުވަނީ ރަތްވެފައެވެ. ނެފަތާ ކަންފަތާދިމާއިން ކޯތާފަތްމަތީގެ ރަތްކަން ގަދައެވެ. ވަރަށް ލަދުގަނެފައި ހުރެ އިސްޖަހާލައިގެން އަރީނާ ހުއްޓެވެ. އަތޫފް އަރީނާއާއި ކައިރިވެލާފައި އަތީނާގެ ނިތްކުރިއަށް ބޮސްދިނެވެ. އަރީނާގެ ހިތް އަވަސްވަމުން ދިޔައެވެ. އަތޫފް އަދިވެސް އަރީނާއާއި ކައިރި ވެލުމަށްފަހު އަރީނާގެ ތުންފަތަށް ބޮސްދޭން އުޅުންވަގުތު އަރީނާ ތެލިގަނެފައި އަވަހަށް ދުރަށްދިޔައެވެ. ލަދުން މީހާ ހަލާކުވެފައިވެއެވެ. އަތޫފް އަނެއްކާވެސް އައިސް އަރީނާ އަތުގައި ހިފާއަތޫފް ކައިރިއަށް ދަމާލިއެވެ. އަތޫފްގެ ހޫނުނޭވާ އަރީނާގެ މޫނަށް އެޅެމުން ދިޔައެވެ. އަރީނާއަށް ލޯމަރާލެވުނީ ބޭއިހުތިޔާރުގައެވެ. އަތޫފްއަށް އަރީނާގެ މޫނާ ކައިރިވެވެމުން ދިޔައީވެސް ބޭ އިހުތިޔާރުގައެވެ.\nvarah reethi aneh bai avhah upload kuraane kamah unmeedhukura\naasiii hurihaa baeh efahara upload nuko 1 day2 part upload kuryma ragalhu vaane..eey huriha baeh efahara kyma anekaves vany kiahi…ehenvyma komeduvahaka 1noony2part liunyma shalhivane,,,,,,,,,,mivaahakavarah rythi……..aasi mikomentu balalaze……see you next part…..very very very very soon\n………thigotugai kuria dheveytho balananthanks hurihakudhinge komentutaka\nyas ebuny thedhe asiiiiiiiiiiiiiiiiiiiiiiiiiiiiiiii\nދީފާ އުފާ 6\nދިރިއުޅުން އަލިކޮށްދިން 4\nހިތާމަ އެހެނިހެން މަޖާ ދީނީ ލޯބި September 9, 2020\nލޯބިން ހިނިތުންވެލާށޭ 14\nހިތާމަ ލޯބި October 9, 2017\nކުރުވާހަކަ ލޯބި January 17, 2018\nދީނީ ލޯބި August 12, 2020\nބިރުވެރި ލޯބި May 9, 2017


ސީނިއަރ އޮފިސަރ، އެޑްމިން\nމި އިޢުލާންވަނީ 20 އޮކްޓޫބަރު 2019 1550 ގައި ބާތިލް ކުރެވިފައެވެ.\n13,600 - 10,900 ރުފިޔާއާ ދެމެދު\nބިޒްނަސް، އެޑްމިނިސްޓްރޭޝަން ނުވަތަ ގުޅުންހުރި ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ޙާޞިލުކޮށްފައިވުން، ނުވަތަ\nމަތީ ސާނަވީ އިމްތިޙާނަކުން3މާއްދާއިން ދަށްވެގެން 'ސީ' ގްރޭޑް ލިބިފައި ވުމާއެކު މަސައްކަތުގެ ދާއިރާއިން މަދުވެގެން4(ހަތަރު) އަހަރުގެ ތަޖުރިބާ ލިބިފައިވުން.\nމައިކްރޮސޮފްޓް ޕެކޭޖް ބޭނުން ކުރަން އެނގުން.\nއީގަވަރމަންޓް މެދުވެރިކޮށް ލިބޭ ސިޓީތަކާއި އަމިއްލަ ފަރާތްތަކުން ފޮނުވާ ސިޓީތައް ޗެކުކުރުމާއި، ރޫޓުކުރުމަށް މުވައްޒަފުންނާއި ހަވާލުކުރުމާއި، ކޯޕަރޭޝަންއަށް ލިބޭ ސިޓީތަކަށް ޤަވާއިދުން ޖަވާބު ތައްޔާރުކޮށް ފޮނުވުން.\nކަސްޓަމަރ ރިލޭޝަންސްގެ އެންމެހައި ކަންކަން ބެލެހެއްޓުން.\nކޯޕަރޭޝަންގެ މެމްބަރުންގެ ގޮތުގައި ރަޖިސްޓްރީވުމަށް އަންނަ ފަރާތްތަކުގެ ފޯމް ޗެކްކުރުމާއި ފޯމް ބަލައިގަނެ ސިސްޓަމަށް އެންޓަރކުރުން.\nކޯޕަރޭޝަންގައި ރަޖިސްޓްރީވާ މެމްބަރުންގެ ލިޔެކިޔުންތައް ފައިލްކޮށް ބެލެހެއްޓުން.\nމެނޭޖިންގ ޑިރެކްޓަރގެ އެޕޮއިންޓްމެންޓްތައް ހެދުމާއި އިދާރީގޮތުން މެނޭޖިންގ ޑިރެކްޓަރ ބޭނުންވާ ލިޔުންތައް ތައްޔާރުކުރުން.\nޙައްޖާއި ޢުމްރާއާއި ގުޅޭ ގޮތުން ޢާއްމު ފަރާތްތަކަށް މަޢުލޫމާތު ދިނުމާއި އަދި ހަމަޖައްސަންޖެހޭ އެހެނިހެން އިދާރީ ކަންކަމުގައި އެހީތެރިވުން.\nކޯޕަރޭޝަންގެ މެނޭޖިންގ ޑިރެކްޓަރގެ އެޕޮއިންޓްމަންޓްތައް އަންގަވާގޮތެއްގެ މަތިން އިންތިޒާމްކޮށް ބެލެހެއްޓުމާއި އިދާރީގޮތުން މެނޭޖިންގ ޑިރެކްޓަރ ބޭނުންވާ ލިޔުންތައް ތައްޔާރުކުރުން.\nކޯޕަރޭޝަންގެ ލަނޑުދަނޑިތައް ހާސިލްކުރުމަށް ކުރެވޭ މަސައްކަތްތަކުގައި ބައިވެރިވެ އެއްބާރުލުން ދިނުމާއިއެކު، އޮފީހުގެ މަސައްކަތުގެ ދާއިރާއިން ހަވާލުކުރެވޭ އެހެނިހެން ކަންތައްތައް ކުރުން.\nވަޒީފާއަށް އެދި ހުށަހަޅުއްވާ އެޕްލިކޭޝަން ފޯމު 14 އޮކްޓޯބަރ 2019 ވާ ހޯމަ ދުވަހުގެ 15:00 ގެ ކުރިން މޯލްޑިވްސް ޙައްޖު ކޯޕަރޭޝަން ލިމިޓެޑަށް ހުށައެޅުއްވުން އެދެމެވެ. އީމެއިލް މެދުވެރިކޮށް އެޕްލިކޭޝަން ފޯމް ހުށަހަޅުއްވާނަމަ، ފުރިހަމަ ކުރެވިފައިވާ އެޕްލިކޭޝަން ފޯމާއި އެހެނިހެން ލި ލިޔެކިޔުންތަށް ކަނޑައެޅިފައިވާ ސުންގަޑީގެ ކުރިން [email protected] އަށް ފޮނުއްވުން އެދެމެވެ.\nސުންގަޑި: 14 އޮކްޓޫބަރު 2019 1500


SunOnline: India aa nulai Rajje ah noolheveyne: Saud\nއިންޑިއާ ނުލައި ރާއްޖެއަށް ނޫޅެވޭނެ: ސައުދު\nމުޙައްމަދު ނާއިލް ހަފީޒް 24 Oct 2021, 20:24\nދައުރުން ބޭރުގައި ބާއްވާ ޙާއްޞަ ޖަލްސާ-- ފޮޓޯ / މަޖިލިސް އިދާރާ\nބޮޑު ގައުމެއްގެ ގޮތުގައި ރާއްޖެ ކައިރީ އިންޑިއާ އޮތް އިރު ބޮޑު ގައުމެއް ކައިރީ އޮންނަ ކުޑަ ގައުމަކަށް އެ ގައުމުގެ އެހީއާ ނުލާ ނޫޅެވޭނެހެން ރާއްޖެއަށް ވެސް އިންޑިއާއާ ނުލައި ނޫޅެވޭނެކަމަށް ރައްޔިތުންގެ މަޖިލީހުގެ ވިލިނިގިލީ ދާއިރާގެ މެމްބަރު ސައުދު ހުސައިން ވިދާޅުވެއްޖެއެވެ.\nއުތުރު ތިލަފަޅު އެއްބަސްވުމާ ގުޅިގެން ވާހަކަދައްކަވަމުން ސައުދު "ސަން"އަށް ވިދާޅުވީ އެއްވެސް ގައުމަކަށް އެކަނި ނޫޅެވޭނެކަމަށެވެ. އަދި ގައުމީ ސަލާމަތަށް ނުރައްކާ ނުވާނެހެން އެއްބަސްވުންތައް ހެދޭނެކަމަށް އޭނާ ވިދާޅުވިއެވެ.\n"މިހާރު ޗައިނާ ސަރަހައްދުގައި ވެސް އެ ސަރަހައްދުގައި ހިމެނޭ ކުދި ގައުމުތަކަށް ޗައިނާއާ ނުލައި އުޅެވޭނެތޯ؟ ނޫޅެވޭނެ. ޔޫއެސް ސަރަހައްދުގައި ޔޫއެސް ނުލައި ކުދި ގައުމުތަކަށް އުޅެވޭނެތޯ؟ ނޫޅެވޭނެ. އެހެންވީމާ އިންޑިއާ ނުލައި އިންޑިއާ ކައިރީ ތިބ ކުދި ކުދި ގައުމުތަކަކަށް ނޫޅެވޭނެ މާ ދުރު ގައުމުތަކެއްގެ އެހީ ހޯދައިގެން،" ސައުދު ވިދާޅުވިއެވެ.\nއޭނާ ވިދާޅުވީ ރާއްޖެއާއި އިންޑިއާ ދެމެދު ގިނަ ކަންކަމުގައި މަސައްކަތް ކުރުމަށް ފަސޭހަވަނީ ވެސް އެ ސަބަބަށް ޓަކައިކަމަށެވެ. އަދި ކޮންމެ ސަރުކާރަކުން ވެސް އަސްކަރ އެއްބަސްވުންތައް އިންޑިއާއާއެކު ހަދާ އެންމެ ބޮޑު ސަބަބަކީ ވެސް އެއީކަމަށް އޭނާ ވިދާޅުވިއެވެ.\n"ރައީސް ޔާމީން ސަރުކާރުގައި ވަރަށް ގާތްކޮށްލާފައި އޮތީ ޗައިނާ. ހުރިހާ ކަމެއްގައި ވެސް. ތަރައްގީއާއި އިގްތިސާދީ ބައިވެރިއެއް. އެެހެންނަމަވެސް އަސްކަރީ އެއްބަސްވުމެއް ހަދާފައި އޮތީ އިންޑިއާއާއެކު. ޗައިނާއާ ގުޅުން ރަނގަޅު ނަމަވެސް އެފަދަ ކަމެއް ނުކުރައްވާ. ކޮންމެ ސަރުކާރަކުން ވެސް ދަނީ އިންޑިއާ ކައިރިއަށް" ސައުދު ވިދާޅުވިއެވެ.\nއޭނާ ވިދާޅުވީ އެއީ ދުނިޔެ ވެސް ހިފަހައްޓާ މިންގަނޑެއްކަމަށެވެ. އަދި ރާއްޖެއާއި އިންޑިއާ ދޭތެރޭ ޒަމާނުއްސުރެ ވެސް އަސްކަރީ ގޮތުން ގުޅުން ބަދަހިކުރަމުން އައިކަމަށް ސައުދު ވިދާޅުވިއެވެ.\nއިތުރަށް ވާހަކަދައްކަވަމުން ސައުދު ވިދާޅުވީ އިންޑިއާ ކަނޑުގެ ސަލާމަތް ރާއްޖެއަށް ވެސް އަދި އިންޑިއާއަށް ވެސް އެކަނި ނުބެލެހެއްޓޭނެކަމަށެވެ. އެހެންކަމުން ދެ ގައުމު އެކުގައި މަސައްކަތްކުރުމަކީ މުހިންމު ކަމެއްގެ ގޮތުގައި އޭނާ ސިފަކުރެއްވިއެެވެ. އަދި އޭގެ ސަބަބުން ރާއްޖެއަށް ވެސް ލިބޭ ގިނަ ފައިދާތަކެއްް ހުންނާނެކަމަށް ވިދާޅުވިއެވެ.\n"ސާޗް އެންޑް ރެސްކިއުއާ، ޑްރަގް އޮޕަރޭޝަންތަކާއި، ދެން ވެސް ހުރި ކަނޑުގެ އެހެނިހެން އޮޕަރޭޝަންތަކުން ރާއްޖެއަށް ގިނަ ފައިދާތަކެއް ލިބޭނެ،" ސައުދު ވިދާޅުވިއެވެ.\nއޭނާ ވިދާޅުވީ ކޮންމެ ސަރުކާރަކުން ވެސް މިނިވަންކަމަށް ގެއްލުން ވާނެހެން ކަމެއް ކުރާނަމަ އެއީ ވަރަށް ބޮޑު ކަންބޮޑުވުމެއްކަމަށެވެ. އަދި އެކަމާ ދެކޮޅަށް ނިކުންނަވާނެކަމަށް ވެސް ވިދާޅުވިއެވެ.\nއެއާއެކު ސައުދު ވަނީ އިންޑިއާއާއި ރާއްޖެއާ ދެމެދު އޮތް ގުޅުން ހީނަރުވާނެހެން ކުރާ މަސައްކަތްތަކަކީ ސިޔާސީ ބޭނުމެއްގައި ކުރާ ކަންތައްތަކެއްގެ ގޮތުގައި ސިފަކުރައްވާފައެވެ.\nއުތުރު ތިލަފަޅު އެއްބަސްވުމުގައި މައްސަލައެއް ނެތް\nއިންޑިއާގެ އާ ސަފީރުގެ ސަފީރުކަމުގެ ފަތްކޮޅު ރައީސަށް


Fahu season: Sujan uhmeedhugai | Mihaaru\nފަހު ސީޒަން: ސުޖަން އުއްމީދުގައި\n20 މާޗް 2019 - 12:07 1 comment\nފާއިތުވި ހަތަރު އަހަރު ކްލަބް އީގަލްސްގެ ގޯލު ބެލެހެއްޓި ސްރީލަންކާގެ ގައުމީ ޓީމުގެ ގޯލްކީޕަރު ސުޖަން ޕެރޭރާ އަކީ ރާއްޖޭގައި މި ވަގުތު ކުޅެމުން އަންނަ އެންމެ މޮޅު އެއް ކީޕަރެވެ. ސުޖަން ވަނީ ރާއްޖޭގެ އެންމެ މޮޅު ކީޕަރުގެ މަގާމު ވެސް ހޯދައިފަ އެވެ. ކުރިއަށް އޮތް ސީޒަނުގައި ވެސް އީގަލްސްއާ އެކު ކުރިއަށްދާން ނިންމާއިރު، ސުޖަންގެ އަމާޒަކީ މިއީ ވަރަށް ފުރިހަމަ އަހަރަކަށް ހެދުމެވެ.\nރާއްޖޭގެ ކީޕަރުންނަށް ފުރުސަތު އިތުރުކުރުމުގެ ގޮތުން އެފްއޭއެމުން ވަނީ 2020 ވަނަ އަހަރުން ފެށިގެން ބިދޭސީ ކީޕަރުން ނުގެނެވޭ ގޮތަށް ހަދަން ނިންމައި މިދިޔަ އަހަރު އޮކްޓޫބަރު މަހު އެކަން އިއުލާނުކޮށްފަ އެވެ. އެ ގޮތުން ބަލާއިރު މި ސީޒަނަކީ ބިދޭސީ ގޯލްކީޕަރުން ލައިގެން ކުޅެވޭނެ ފަހު އަހަރެވެ.\nސުޖަން ވަނީ 2017 ވަނަ އަހަރު އީގަލްސްއާ އެކު ހަދާފައިވާ އެއްބަސްވުން އިތުރު ދެ އަހަރަށް އާ ކޮށްފަ އެވެ. އުމުރުން 26 އަހަރުގެ ސުޖަން "މިހާރަ"ށް ބުނީ އީގަލްސްގައި މިއީ ކާމިޔާބު އަހަރަކަށް ހަދަން ކުރެވެން ހުރި ހުރިހާ މަސައްކަތެއް ކުރާނެ ކަމަށް ބުނެފަ އެވެ.\n"ބިދޭސީ ކީޕަރު ނުކުޅެވޭ ގަވާއިދު އޮތީމާ މިއީ އަހަރެންގެ ފަހު ސީޒަން. އެހެންވެ އަހަރެން ބޭނުން ކްލަބް އީގަލްސް އަށް އަހަރެންގެ ފަރާތުން ކުރެވެން ހުރި ހުރިހާ ކަމެއް ކޮށްދޭން. އަހަރެން މި ހިސާބަށް ގެނެސްދިނީ އީގަލްސް އިން. އެ ޓީމަށް މި އަހަރު ކާމިޔާބު ހޯދައިދޭން ވަރަށް މަސައްކަތްކުރާނަން،" ސުޖަން ބުންޏެވެ.\nއީގަލްސްއާ 2015 ވަނަ އަހަރު ގުޅުނު ސުޖަން ވަނީ 2016 ވަނަ އަހަރު ދިވެހި ލީގުގައި ތަފާތު މޮޅު ކުޅުމެއް ދައްކައި މުބާރާތުގެ މޮޅު ކީޕަރުގެ މަގާމް ހޯދައިފަ އެވެ. އަދި އީގަލްސް އިން 2016 ވަނަ އަހަރުގެ ގައުމީ މުބާރާތް ކާމިޔާބުކުރިއިރު ވެސް އޭނާ ތަފާތު ދެއްކި އެވެ.\nއީގަލްސްގައި ދެއްކި މޮޅު ކުޅުމުގެ ސަބަބުން ސުޖަން އަށް ވަނީ ލަންކާގެ ސީނިއާ ޓީމުގެ ކެޕްޓަންކަން ވެސް ދީފަ އެވެ. އޭނާ ވަނީ އޭގެ ކުރިން 23 އަހަރުން ދަށުގެ ޓީމުގެ ކެޕްޓަންކަންކޮށްފަ އެވެ.\nމިދިޔަ އަހަރު ބަންގްލަދޭޝްގައި އޮތް ސާފް ސުޒުކީ ކަޕްގައި ރާއްޖޭގެ ގައުމީ ފުޓްބޯޅަ ޓީމާއި ސްރީލަންކާ ލަނޑެއް ނުޖެހި އެއްވަރުވި މެޗުގައި ސުޖަން ވަނީ މޮޅު ކުޅުމެއް ދައްކައިފަ އެވެ.\nގައުމީ ޓީމުގެ ފޯވާޑް އަހުމަދު ރިޒުވާން (ރިޒޭ) ވެސް ވަނީ އީގަލްސްގައި މަޑުކުރަން ނިންމައިފަ އެވެ. މިިދިޔަ އަހަރު މާލޭ ލީގުގެ ދެ ވަނަ ހޯދައި ޕްރިމިއާ ލީގުގެ ތިން ވަނަ ހޯދި އީގަލްސް އިން ވަނީ ކުރިން އެ ޓީމުގެ ކެޕްޓަންކަން ކުރި އިމްރާން ނަޝީދު (އިންމަ) އެ ޓީމަށް އަލުން ގެނެސްފަ އެވެ. އަދި އިންމައާ އެކު މިދިޔަ އަހަރު ނިއު އަށް ކުޅުނު ވެލެންސިއާގެ ކުރީގެ ފުލްބެކް ހިސާމް ސަލީމް (ކޮކީ) ވެސް ވަނީ އީގަލްސް އަށް ސޮއިކޮށްފަ އެވެ.


މިފަހަރުގެ ވޯލްޑްކަޕަކީ، ސެނެގާލްގެ ދެ ވަނަ ވޯލްޑްކަޕެވެ. އެ ޓީމުގެ ފުރަތަމަ ވޯލްޑްކަޕަކީ ދެކުނު ކޮރެއާ އާއި ޖަޕާންގައި 2002 ގެ ބޭއްވި ވޯލްޑަކަޕެވެ. އޭގެ ކުރިގެ ޗެމްޕިއަން، މަޝްހޫރު ޒައިނުއްދީން ޒިދާން ހިމެނުނު ފްރާންސްގެ ޓީމު ވޯލްޑްކަޕު ގުރޫޕް ސްޓޭޖުން ކަޓުވާލައި ސެނެގާލުން އެފަހަރު މުބާރާތުގައި ދުނިޔޭގެ ސަމާލުކަން ހޯދި އެވެ. އެ މުބާރާތުގެ ކްއާޓާ ފައިނަލާ ހަމަޔަށް ސެނެގާލް ދަތުރު ކުރި އެވެ.\nއެފްރީކާ ޒޯން ކޮލިފައިންގައި، ސެނެގާލް ހިމެނުނީ، ބުރުކީނާ ފާސޯ އާއި ކޭޕް ވާޑޭ އައިލެންޑާއި ދެކުނު އެފްރީކާ ހިމެނޭ ވަރުގަދަ ގުރޫޕް "ޑީ" ގަ އެވެ. ނަމަވެސް ގުރޫޕްގެ އެއްވެސް މެޗަކުން ބަލި ނުވެ އެ ޓީމުން ނިންމާލި އެވެ. ކުޅުނު ހަ މެޗުގެ ތެރެއިން ހަތަރު މެޗުން މޮޅުވި އެވެ. ދެ ވަނަ ހޯދި ބުރުކީނާ ފާސޯއަށް ވުރެ ފަސް ޕޮއިންޓް އިތުރަށް ހޯދި އެވެ.\nލިވަޕޫލްގެ ސެޑިއޯ މާނޭ އަކީ ހުޅަނގު އެފްރިކާއަށް ނިސްބަތްވާ ޓީމުގެ ހުރި އެންމެ ތަޖުރިބާކާރު ކުޅުންތެރިޔާ އެވެ. ސީނިއާ ގައުމީ ޓީމަށް އޭނާ ކުޅެން ފެށީ 2012 ވަނަ އަހަރު އެވެ. އޭނާ ވަނީ ގައުމީ ޓީމަށް 48 މެޗަށް ވުރެ ގިނައިން ކުޅެފަ އެވެ. ގައުމީ ޓީމަށް 14 ގޯލް ޖެހި އެވެ. މާނޭ އަކީ ޕްރިމިއާ ލީގްގެ ތާރީހްގައި އެންމެ އަވަސް ހެޓްރިކު ހެދި ކުޅުންތެރިޔާ އެވެ. ސައުތު ހެމްޓަން އަށް އޭނާ ކުޅުނުއިރު، 2015 ވަނަ އަހަރު އެސްޓަން ވިލާ އާ ދެކޮޅަށް 6-1 ސައުތު ހެމްޓަން މޮޅުވި މެޗުގައި އޭނާ ވަނީ 176 ސިކުތު ތެރޭގައި ތިން ލަނޑު ޖަހައި ހެޓްރިކު ހަދާފަ އެވެ.\nސައުތު ހެމްޓަން ދޫކޮށް އޭނާ ބަދަލުވީ 2016 ވަނަ އަހަރު އެވެ. އޭނާގެ ޓްރާންސްފާއަށް ހުށަހެޅި 34 މިލިއަން ޕައުންޑަކީ، އެހާތަނަށް އެފްރިކާއަށް ނިސްބަތްވާ ކުޅުންތެރިޔަކު ހެދި އެންމެ އަގުބޮޑު ޓްރާންސްފާ އެވެ. ސެނާގާލްގެ ހަމަލާތަކުގައި މާނޭ އާއެކު ދެން އެންމެ މުހިންމު ހިއްސާއެއްވާ އަނެއް ދެ ކުޅުންތެރިންނަކީ ކުޅުންތެރިޔަކީ މޮނަކޯގެ ފޯވަޑް ކެއިޓާ ބަލްޑޭ ޑިއާއޯ އާއި އިޓަލީގެ ޓޮރިނޯގެ އެމްބޭ ނިއަންގް އެވެ. ފްރާންސަށް އުފަން ނިއަންގް ވަނީ ފްރާންސްގެ އުމުރުފުރާތަކުގެ ގައުމީ ޓީމުތަކަށްވެސް ކުޅެފަ އެވެ.\nސެނަގާލްގެ ފުރަތަމަ ވޯލްޑްކަޕުގައި، ވަރުގަދަ ފްރާންސް ކަޓުވާލައި ދެ ވަނަ ބުރަށް ދަތުރުކޮށް، ދެ ވަނަ ބުރުން ކްއްޓާފައިނަލަށް އެ ޓީމު ގެންގޮސްދިނުމުގައި އެންމެ މުހިންމު ހިއްސާއެއްވި ކުޅުންތެރިޔަކީ، ގައުމީ ޓީމުގެ އޭރުގެ ކެޕްޓަން އަލިއު ސީސް އެވެ. ގައުމީ ޓީމުގެ މިހާރުގެ ހެޑްކޯޗެވެ. އޭނާ އާއެކު ސެނެގާލް އެ ހަނދާންތައް އާ ކުރާނެ އެވެ. އެއީ ސެނަގާލްގެ ހަޔާތުގައި ފުޓްބޯޅައިގެ ރަން ޖީލެވެ. ގައުމީ ޓީމުގޮވައިގެން އަލިއު ސީސް ނިކުންނަނީ،\nއޭރުގެ ކޯޗު ބުރުނޯ މެޓްސޫއާއެކު ހޯދި ކާމިޔާބުން ކަންކަން ދަސްކޮށްގެންނެވެ. އަލިއު ސީސް ގައުމީ ކޯޗުކަމާ ހަވާލުވީ ސެނެގާލްގެ ކޯޗުކަމުގައި ހުރި އެ ގައުމުގެ އަމާރާ ޓްރައޯރޭ 2012 ވަނަ އަހަރު ކޯޗު ކަމުން ވަކިކުރުމުން ވަގުތީ ވަޒީފާއެއްގެ ގޮތުގަ އެވެ. އޭރު އޭނާ މަސައްކަތް ކުރަނީ ސެނެގާލްގެ 23 އަހަރުން ދަށުގެ ޓީމުގަ އެވެ. ގައުމީ ޓީމުގެ ހެޑްކޯޗުކަން ރަސްމީކޮށް އޭނާ އާ ހަވާލު ކުރީ 2015 ވަނަ އަހަރު އެވެ. އޭނާ ޓީމާ ހަވާލުވެ ޓީމުގެ ކުޅުމުގެ ސްޓައިލް 4-3-3 އަށް ބަދަލު ކުރި އެވެ. އެ ސިސްޓަމުގައި ސެޑިއޯ މާނޭ އާއި ކެއިޓާ ބަލްޑޭ ޑިއާއޯ އަދި އެމްބޭ ނިއަންގް ދައުރު ފުޅާ ކުރި އެވެ.


SunOnline: COLUMN - Bridge aai Highway Hiley vegen nuvaane!\nކޮލަމް ފޮޅުވަތް - ބުރިޖާއި ހައިވޭ ހިލޭވެގެން ނުވާނެ!\nއަހުމަދު ނާއިފު 11 Jan 2021, 13:34\nމާލޭގެ އިރުމަތީކޮޅުގައި އެ އޮތް "ޗައިނާ-ރާއްޖެ ރަހުމަތްތެރިކަމު"ގެ ފާލަމުން ދުއްވާލާފައި ގޮސް ހުޅުމާލެއަށް ޖައްސާލުން އެއީ ދެން މިހާރު ވަރަށް ވެސް ފަސޭހަކަމެކެވެ. އެއީ އަޑި ގުޑަންތަކެއް ނެތް ވަރަށް ފަސޭހަ ފެންވަރު ރަނގަޅު އޮމާން ފާލަމަކާއި މަގެކެވެ. އެ ފާލަމުން ދުއްވާފައި ދާއިރު އާންމު ރައްޔިތު މީހާ ކުރާން ޖެހޭ ފިކުރެއް ދައްކާން ޖެހޭ އަގެއް ނެތަސް، އެ ފާލަމަށް އެޅި ކޮންމެ ކޮންކުރީޓްކޮޅަކާއި އެއާ ގުޅިފައިވާ މަގުގައި އެޅި ކޮންމެ ތާރުކޮޅަކީ ހިލޭ އަހަރުމެންނަށް ލިބުނު ކަންކަމެއް ނޫނެވެ. އެއީ އަގު ދައްކައިގެން ރާއްޖެއިން ލބިގަތް ހަރު މުދަލެކެވެ.\nފިނޭންސް މިނިސްޓްރީގެ ތަފާސްހިސާބުތަކުން ދައްކާ ގޮތުގައި، ބުރިޖާއި ހައިވޭ އެޅުމަށް 76.12 މިލިއަން ޑޮލަރު (1.17 ބިލިއަން ރުފިޔާ) ޗައިނާގެ އެކްސްޕޯޓް އެންޑް އިމްޕޯޓް ބޭންކުން ރާއްޖެ ވަނީ ދަރަންޏަށް ނަގައިފަ އެވެ. އެ ފައިސާ އަކީ އަދުނޫން މާދަމައަކު ރާއްޖެއިން ޗައިނާއަށް އަނބުރާ ދައްކާން ޖެހިފައިވާ ފައިސާއެކެވެ. އެއީ ރާއްޖޭގެ ދަރަނި ފޮތުން ފެންނާން އޮތް ރެކެވެން ނެތް ހަގީގީ ނަމްބަރެވެ.\nއާންމު ރައްޔިތު މީހާގެ ކަންބޮޑުވުމެއް ނެތަސް މި ގައުމު ކުރާން ޖެހިފައިވާ ބޮޑު ފިކުރަކީ އެ ފައިސާ ޗައިނާއަށް އަނބުރާނެ ދައްކާނެ ގޮތެއް ހޯދުމެވެ. ސަބަބަކަށް ވަނީ އެ ފާލަމަކީ މިހާރު އާމްދަނީއެއް ނުލިބޭ ކޮންކުރީޓުގަނޑަކަށް ވެފައިވާތީ އެވެ.\nދަރައި ވިކިގެންވެސް ރައީސް އަބްދުﷲ ޔާމީންގެ ސަރުކާރުން އެ ފާލަން އަޅައި ގުޅިލާމެހިގެން ދާނެ ގޮތަށް ތާރު މަގެއް ހަދައި ނިންމީ އެތަނުން އާމްދަނީ ހޯދައިގެން، އެ ތަން ހެދުމަށް ނެގި ބޮޑު ދަރަނި އަނބުރާ ދެއްކުމުގެ ވިސްނުން ބާއްވައިގެންނެވެ. އެއީ "ނުފޯރާ ފޮތިން ފޫގެޅުން" ކަމަށް ބުނެ އެ މަޝްރޫއަށް އަމާޒުވި ފާޑުކިޔުންތަކަށް އޭރުގެ ސަރުކާރުން ދިން ރައްދަކީ ވެސް އެ ފާލަމުން ދަތުރުކުރާ އުޅަނދުތަކުން ފީއެއް ނޫނީ "ޓޯލް"އެއް ނަގައިގެން އާމްދަނީ ހޯދައި ނެގި ލޯނު ފަސޭހަކަމާ އެކު ހަލާސްކުރެވޭނެ ކަމެވެ. އެ އަމާޒަށް ދާން އޭރުގެ ސަރުކާރުން 2018 ވަނަ އަހަރު ހުށަހެޅި ބަޖެޓުގައި ބުރިޖް ފީ ނެގުމުގެ ނިޒާމު ގާއިމް ކުރަން 56.8 މިލިއަން ރުފިޔާ ބަޖެޓުގައި ހިމެނި އެވެ. ނަމަވެސް އެ ބަޖެޓު ތަންފީޒު ކުރަން އައި މި ސަރުކާރުގެ ސިޔާސަތު މުޅީން ބަދަލުވެ ބުރިޖު ރައްޔިތުންނަށް "ހިލޭ" ކުރީ އެވެ. ރައްޔިތުންނަށް އޯގާތެރިކަމުގެ ހަދިޔާއެއް ދިއްކޮށްލީ އެވެ.\nއެ ހަދިޔާގެ އަގު ދައުލަތުން އުފުލަން ޖެހިފައި ވިޔަސް ބިލިއަނެއްހާ ރުފިޔާގެ އެ ބޮޑު ބުރަ އުފުލާނެ ގޮތެއް ސަރުކާރަކަށް އަދިވެސް ބުނެއެއް ނުދެވެ އެވެ. އަދި އެ ފާލަމާއި މަގުގެ މަރާމާތަށް ދުވަހުން ދުވަހަށް ކުރަން ޖެހޭ ހަރަދު ދެމެހެއްޓެނިވި ގޮތެއްގައި ފޫބެއްދިދާނެ މަގެއް ވެސް އޮތީ އަދި ނޭނގުމެއްގެ ތެރޭގަ އެވެ. މިހާރު ކުރިމަތީ މި އޮތް ސުވާލަކީ، ފާލަމުން ފީއެއް ނުނަގަން ނިންމި ނިންމުމާ އެކު އުފުލާން ޖެހޭ ބޮޑު ބުރަ އާއި ދަތި ރައްޔިތުންގެ މާލިއްޔާއަށް ނެގޭނެ ހެއްޔެވެ؟ އެވަރުގެ މުއްސަނދިކަމެއް ދިވެހީންގެ މާލިއްޔާގައި އެބަ ހުރި ހެއްޔެވެ؟\nދަރަނީގެ ތަފާސްހިސާބު ފޮތް ހުޅުވާލާއިރު ފެންނަނީ ސިއްސައިގެން ދާވަރު ބޮޑު ނަމްބަރެކެވެ. ރާއްޖޭގެ ޖުމްލަ ދަރަނި 79 ބިލިއަން ރުފިޔާއަށް މިހާރު އަރާފައިވާ އިރު އެއީ ގައުމީ އުފެއްދުންތެރިކަން ނުވަތަ ޖީޑީޕީގެ ނިސްބަތުން 138 ޕަސެންޓެވެ. މިއީ އިގްތިސާދީ މިންގަނޑުތަކުން ބަލާއިރު މިހާރުވެސް ވަރަށް ބޮޑަށް ރަތް ރޮގު ހުރަސްކުރުމެކެވެ. އަދި މިހާރުވެސް ކޮންމެ އަހަރަކު ދަރަނި އަނބުރާ ދައްކަން އެއް ބިލިއަނަށް ވުރެ ގިނަ ރުފިޔާ މާލިއްޔާއިން ހަރަދުކުރަން ޖެހެ އެވެ. މިހާ ބޮޑަށް ރާއްޖެ ދަރާފައިވާ އިރު، ލޯނު ނަގައިގެން ހަދާފައިވާ ތަނަކުން އާމްދަނީއެއް ލިބެން އޮތް ނަމަ، އެ ދިމާލުން ފައިސާ ހޯދައިގެން ލޯނު ދައްކަން އުޅުމަކީ އެއީ މިވަގުތަށް އިސްކުރަން ޖެހޭ ބުއްދިވެރި ވިސްނުމެކެވެ. އެއީ އިގްތިސާދީ ނަޒަރިއްޔާއެއްގައިވެސް ކަންކުރަން ޖެހޭ ގޮތެވެ. ރައްޔިތުންނަށް އޯގާތެރިވާކަން ދައްކަން ޖެހެނީ ދެކޮޅު ނުޖެހޭ ސިޔާސަތުތަކަކުން ނޫނެވެ. ރައްޔިތުންނަށް ހަގީގަތުގައި އޯގާތެރިވުމަކީ ބުރިޖު ފީ ނަގަން ޖެހޭ ސަބަބު ރައްޔިތުންނަށް ސާފު ސީދަލަށް ބުނެދީގެންނެވެ.\nމިއަހަރުވެސް، ބަޖެޓުގައި މުޅިން އަލަށް އާމްދަނީ ހޯދާނެ ގޮތަކަށް ކޮންޖެޝަން ފީއެއް ނޫނީ ތޮއްޖެހުމުގެ ފީއެއް ރައްޔިތުން އަތުން ނަގަން ހިމަނާފައިވާއިރު، އެ ފީ ނަގާ މަގުސަދަށް ބަލާއިރު ބުރިޖާއި ހައިވޭން ފީއެއް ނެގުން މާ އައުލާކަން ބޮޑެވެ. ސަބަބަކީ، ބުރިޖާއި ހައިވޭއަކީ އަޑިގުޑަންތައް ނެތް ފެންވަރު ރަނގަޅަށް ހަދާފައިވާ މަގަކަށް ވުމެވެ. އަދި ކޮންޖެޝަން ފީ ނުނަގާ ބުރިޖު ފީ ނެގުން ރަނގަޅުވާ އަނެއް ސަބަބަކީ މާލެ ތޮއްޖެހުމަކީ ރައްޔިތުންގެ ސަބަބުން ވެގެން އުޅޭ ކަމަކަށް ނުވާތީ އެވެ. އެއީ އެކި އެކި ޒަމާނުގައި ގައުމާ ހަވާލުވި ސިޔާސީ ވެރިންގެ ސިޔާސަތުތަކުން ގައުމަށް ކުރިމަތިވެފައިވާ ހާލަތަކަށްވާއިރު، އެކަމުގެ އަދަބު އާންމު އެންމެހާ ރައްޔިތުންނަށް ދިނުމަކީ އެއްވެސް އިންސާފެއް ނޫނެވެ. އެހެން އެކަން ކުރާ ނަމަ، އެއީ ވަރަށް ހުތުރު އިންސާފެކެވެ. މާލޭގެ ހާލަތު ދަށްކަމުން ވެހިކަލް ދުއްވަން ހެޔޮނުވާއިރު، އަނެއްކާ ވެސް އިތުރު ފީއެއް ނަގާ އާންމު ރައްޔިތު މީހާ އިތުރަށް ދަރުވާލުމުގެ މާނައެއް ނުވިސްނެ އެވެ.\nމާލޭގެ މަގުތަކުގެ ފެންވަރު ރަނގަޅުކޮށް ތޮއްޖެހުން މަދުކުރަން އެތައް ނަމެއްގައި އެތައް ފީއެއް ނަގައި ރައްޔިތުން މިހާރުވެސް ޖޫރިމަނާކުރުވަ އެވެ. އެކަމަކު ނަތީޖާ ސުމެކެވެ. އެހެން ވީމާ ކޮންޖެޝަން ފީ އަކީ އެއީ ވަށާ ޖެހޭނޭ ސިޔާސަތެއް ނޫންކަން މާލޭގެ ތޮއްޖެހުމަށް ބެލީމާ އެ އޮތީ ވަރަށް ސާފުކޮށް ފެންނާށެވެ. އެކަމަކު އެއާ ހިލާފަށް ބުރިޖުން ފީ ނެގުމަކީ ވަށައި ޖެހޭ ސިޔާސަތެކެވެ.\nދުނިޔެ ތަޖުރިބާ ކުރާ ހަމައަކީ ވެސް ބުރިޖާއި ހައިވޭތައް ހަދާ ފީ ނަގައިގެން އެތަންތަން ދިގު މުއްދަތަކަށް، ރަނގަޅު ފެންވަރަކަށް ބެލެހެއްޓުމެވެ. އެކަން އެގޮތަށް ކުރަނީ އެއީ ދެމެހެއްޓެނިވި ގޮތުގައި އެކަން ކުރަންވޭނޭ އެންމެ ހެޔޮ ގޮތަށް ވާތީ އެވެ. އެހެން ނޫނީ ކުރިއަށް އޮތް މަދު އަހަރުތަކުގެ ތެރޭ މާލޭގެ މަގުތަކުގެ ހާލަތަށް ބުރިޖާއި ހައިވޭޭގެ ހާލަތު ވެއްޓި އެއީވެސް ދުއްވަން ހެޔޮނުވާވަރު ފާލަމަކަށް ވެދާނެ އެވެ.\nއެހެން ވީމާ، މިހާރުން މިހާރަށް ވެސް ކުރަންވީ ކަމަކީ، ބުރިޖާއި ހައިވޭ ބޭނުން ކުރާ ވެހިކަލްތަކުން އެކަށީގެންވާ ފީއެއް ނެގުމެވެ. އެކަމަށް ދެ ފުށްފެންނަ ޒަމާނީ ނިޒާމެއް ގާއިމްކުރުމެވެ. އެއަށް ފަހު އެ އާމްދަނީން ބުރިޖާއި ހައިވޭ ދިގު މުއްދަތަކަށް ބެލެހެއްޓޭނޭ ނިޒާމެއް ގާއިމްކުރަންވީ އެވެ. އަދި އެތަނުން ލިބޭ އާމްދަނީއަކުން އެ ބުރިޖް އަޅަން ދަރަންޏަށް ނެގި ފައިސާ އަނބުރާ ދައްކަން ފަށަންވީ އެވެ. އެއީ ދެމެހެއްޓިނިވި އިގްތިސާދީ ބުއްދިވެރި ވިސްނުމެވެ. ނޫނީ އިރުމަތީކޮޅުގެ އެ އޮތް ފާލަމަކީ ބާ ކޮންކުރީޓަށްވެ ބާ ދަގަނޑަށް އިސާހިތަކު ވެދާނެ އެވެ. ވެހިކަލްތަކުން ކޮންޖެޝަން ފީއެއް ނެގުމަށް ވުރެ ބުރިޖް ފީނެގުން މާ އައުލާކަން ބޮޑެވެ.


Kujja Hoadhan Aanmunge Ehee Ah Neydhi Othumun Shiyam Ge Suvaaleh Fuluhunnah - Vaguthu\nގެއްލިގެން ހޯދަމުން ދަނިކޮށް މަރާލާފައި އޮއްވާ ފެނުނު ކުއްޖާ ހޯދަން ފުލުހުން ކުރިން އާއްމުންގެ އެހީއަށް ނޭދި އޮތުމުން ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމް ފުލުހުންނާއި ސުވާލެއް އަމާޒު ކުރައްވައިފިއެވެ.\nފުލުހުން ރޭ ވިދާޅުވެފައި ވަނީ ރަހީނު ކުރުމަށްފަހު މަރާލާފައި އޮއްވާ ފެނުނީ އާދީއްތަ ދުވަހުން ފެށިގެން ގެއްލިގެން ހޯދަމުން ދިޔަ 13 އަހަރުގެ ފިރިހެން ކުއްޖެއް ކަމަށެވެ. އެކުއްޖާ މަރާލާފައި ވަނީ ރަހީނުކޮށްގެން ގެންގުޅުމަށް ފަހުއެވެ.\nޝިޔާމް ފުލުހުންގެ ކިބައިން ސާފުކުރަން އެދިވަޑައިގެން ކުރެއްވި ސުވާލަކީ އާދީއްތަ ދުވަހުން ފެށިގެން ކުއްޖާ ހޯދާކަން އާއްމުންނަށް ނޭންގީ ކީއްވެހެއްޔެވެ؟ އޭގެ އިތުރުން މިވެށީގައި ރައްކާތެރިކަން އޮތީ ކާކަށްތޯ ވެސް ޝިޔާމް ސުވާލު ކުރެއްވިއެވެ.\nއާއްމުގޮތެއްގައި ގެއްލޭ ކުދިންނާއި މީހުން ހޯދަން ފުލުހުން އާއްމުކޮށް އިއުލާން ކުރެއެވެ. ނަމަވެސް ރޭ މަރާލާފައި އޮއްވާ ފެނުނު ކުއްޖާ ހޯދަން ފުލުހުން އިއުލާން ނުކުރި ސަބަބެއް އަދި ފުލުހުން ހާމަކޮށްފައެއް ނުވެއެވެ.\nބައެއް އާއްމުން މައުލޫމާތުދޭ ގޮތުގައި މަރާލާފައި އޮއްވާ ފެނުނު ކުއްޖާ ގެއްލިގެން ފުލުހުންނަށް މީގެ ކުރިން ވެސް ދޭތެރެެދޭތެރެއިން ރިޕޯޓް ކުރެއެވެ. ނަމަވެސް މީގެ ކުރިން ވެސް ފުލުހުން މިކުއްޖާ ހޯދަން އާއްމުކޮށް އެއްފަހަރު ވެސް އިއުލާން ކޮށްފައިވާ ކަމަކަށް ރެކޯޑް ތަކަކަކުން ނުދައްކައެވެ.\nކުއްޖާ މަރާލާފައި އޮއްވާ ފެނުނީ ހުޅުމާލޭ ހިޔާ ފްލެޓްތަކާއި ދިމާލުން މޫދުންނެވެ. ކުއްޖާގެ ހަށިގަނޑު ފެނުނީ ރޭ 02:30 ކަންހާއިރުއެވެ.\nކުއްޖާގެ މަރާއި ގުޅިގެން މިހާތަނަށް ވަނީ 17 އަހަރުގެ ފިރިހެން ކުއްޖަކާއި 27 އަހަރުގެ ފިރިހެނަކު ހައްޔަރު ކޮށްފައެވެ. މިމައްސަލައިގައި ދެމީހަކު ހައްޔަރުކުރިކަން ހާމަކުރުން ފިޔަވައި އިތުރު މައުލޫމާތެއް ފުލުހުން އަދި ހާމައެއް ނުކުރެއެވެ.\nއިންޑިއާގައި ނިޔާވި ލާންސް ކޯޕްރަލް ޞުލްޠާންގެ ހަށިގަނޑު މިއަދު މާލެ ގެންނާނެ\nކުރީގެ ލަވަކިއުންތެރިޔާ ޝަހުބާން ކުއްލި ގޮތަކަށް ނިޔާވެއްޖެ\nޖޫން 22, 2021 11:23\nޝިޔާމް! ޖަވާބު ވަރައްސާފް ކުއްޖާ އަކީ ސިޔާސީ އެމްޑީޕީ ރޯޔަލް ކުއްޖަކަށް ނުވުން، ކުއްޖާ އަކީ ކުރީގެ ރައީސް ނަޝީދައް ނުވުން، ކުއްޖާ އަކީ ނިކަމެތި ކުއްޖަކަށް ވުން، ބަލަ ނަޝީދު އަށް ދިން ކަމަށް ކިޔާ ހަމަލާގައި ފުލުހުން މޮޔަވެގެން އުޅޭހެން އާންމުންގެ ފަރާތުން އާދޭސް ކުރި މީހުން ހޯދުމަށް، ދެއިރު ދެ ދަޅައަށް ނޫސް ކޮންފަރެސް ބޭއްވި، ހެޔޮނުވާނެ އަހަރެމެން މިހެން ކިޔާލަ ކިޔާލާ ހަމަ ގޭގަ ތިބެން ވީތޯ؟ އަދި ވެސް މުޅި ގައުމު ގޭބަންދުގަ ތިބުންތޯ އޮތީ؟ ކިހާވަރެއް ވީމަތޯ ގޭންނުކުމެ ގައުމު ސަލާމަތް ކުރަން ޝިޔާމް މެން ރައްޔަތުން ގޮވައިގެން ނުކުންނަށް ތި ތިބެނީ؟\nއަނެއްކާމިއީ ޖެނިފާބުނިގޮތަށް ކަންތައްވާންފެށީބާ؟؟؟؟؟؟ މިއީ އެސިލްސިލާގެފެށުންބާ؟؟؟؟؟؟ އެމަރުޙޫމަށް ސުވަރުގޭގެދާއިމީނިޢުމަތްމިންވަރުކުރަށްވާ އާއިލާއަށް ކެއްތެރިކަންދެވާށި! އާމީން!\nޖޫން 22, 2021 13:41\nތިޔަފުލުހުން ބަލަނީ ޖުރުމަނާއެއް ކޮށްލެވޭތޯ..ކައިކައިގެން ކޮންކަމެއްތޯ އިއްޒަތްތެރި ފުލުހުން ކުރަނީ..ދެން ކުރާކަމަކީ ޖޯޑުޖޯޑަށް ސައިކަލުބުރުޖެހުން.\nޖޫން 27, 2021 11:04\nފުލުންވެސް ދަނީ އަމާ ބުނީތީ ފަރަށް\nޖޫން 27, 2021 18:33\nފޫވެއްޓިފަ އޮތް ބޮއްކުރަ އެއް ކޮންޑައްލައިގެން ފުލުހުން ވަކިކީއްކުރަނީ، ފެއިއްވެފަ އޮތްތަނެއްގަ ތިބޭ ފުލުހުންނާ ސިފައިންވެސް ތިބޭނީ ފެއިލްވެފަ،އެމޑޕ އެޖެންޑާ 19 ގަ ބުނި ދިވެހިންގެ މުސާރަ މިނިމަމް ވޭޖު ކަންޑަ އެޅި ޒުވާނުން މަގުމަތިން ނަގާ،ހިލޭ ތަމުރީނު ލިބޭނެ ކު ދި ކޮލެޖުތައްހަދާ އެކު ދިން ރިހިބިލީޓޭޓު ކޮށް މުޖުތަމައު ތެރެއަށްނެރެން ސަރުކާރުން ބަޖެޓުން މިކަންކުރަން، ހުސްއަނގަ ވިޔަފާރިވެރިން ގެ ޖީބަށްވެއްޓިފަ އޮތީ، މިނިމަމްވޭޖު ކަންޑައަޅާ ޓެކުސް ނަގަންނަ ،ވިޔަފާރިވެރިން މަޖިލިސް މެމްބަރ އަތުން ގިނަ ޓެކުސް ދާނީ ، ހުރިހާ މީހުންވެސް ބަލަނީ އެބަޔަކު ހުރިހިސާބަކުން އަތުވި އެއްޗަކުން ޖީބުފުރޭތޯ،


Mi aharuge colors award dhuvuntheriyaa Himna ah | Mihaaru\nހިމްނާ، މިިދިޔަ ސެޕްޓެމްބަރު މަހު ބޭއްވި ގައުމީ އެތްލެޓިކްސް މުބާރާތުގެ އެންމެ މޮޅު އެތްލީޓްގެ ތަށި އުފުލާލަނީ: މިއީ އޭނާ އެއް ވަނަ އެތުލީޓުގެ މަގާމް ހޯދި ފުރަތަމަ ފަހަރު. –ފޮޓޯ: ހުސެއިން ވަހީދު/ މިހާރު\n20 ނޮވެމްބަރ 2019 - 00:113comments\nކުޅިވަރުގައި ފާހަަގަކޮށްލެވޭ ދަރިވަރުންނަށް ދެމުން އަންނަ ކަލާސް އެވޯޑް، ދުވުންތެރިޔާ އައިޝަތު ހިމްނާ ހަސަން މި ފަހަރު ހޯދައިފި އެވެ.\nހުޅުމާލޭގައި ހުންނަ ހުރަވީ ސްކޫލް ގައި މިރޭ ބޭއްވި ރަސްމިއްޔާތުގައި، ހިމްނާ އަށް އެވޯޑު ހަވާލުކޮށްދެއްވީ ސްޕޯޓްސް ކޯޕަރޭޝަންގެ މެނޭޖިން ޑިރެކްޓަރު އަދި ރާއްޖޭގެ ކުރީގެ މަޝްހޫރު ކީޕަރު، ކޯޗު މައުރޫފް އަހުމަދު (މާއްޓޭ) އެވެ.\nހިމްނާ ވަނީ މިދިޔަ ސެޕްޓެމްބަރު މަހު ބޭއްވި ގައުމީ އެތްލެޓިކްސް ގައި އުމުރުން 17 އަހަރުގައި އެންމެ މޮޅު އަންހެން އެތުލީޓުގެ މަގާމް ހޯދައިފަ އެވެ.\nއައްޑޫ ހައި ސްކޫލްގައި ކިޔަވަމުން އަންނަ އެ ދަރިވަރުގެ އިތުރުން އެންމެ ގަދަ އެތްލީޓުންނަށް ދެން ހޮވީ ބެޑްމިންޓަން ކުޅުންތެރިޔާ ނިބާލް އަހުމަދާއި ޓީޓީގެ ތަރި ރަފާ ނާޒިމެވެ.\nރަފާ ވަނީ މީގެ ކުރިން ކަލާސް އެވޯޑް ހާސިލްކޮށްފަ އެވެ.\nވޯލްޑް ޗެމްޕިއަންޝިޕް ގައި ވެސް ރާއްޖެ ތަމްސީލްކުރި ހިމްނާ ވަނީ މިދިޔަ ޖުލައި މަހު ބޭއްވި އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައި އަންހެން އެތްލީޓުންގެ ތެރޭގައި ހިމެނިފަ އެވެ.\nމިރޭގެ ރަސްމިއްޔާތު ޝަރަފުވެރި ކޮށްދެއްވަމުން މައުރޫފް ވިދާޅުވީ، ކުޅިވަރުގެ ތަރިން އުފެއްދުމަށްޓަކައި ޔޫތު ޑިވެލޮޕްމަންޓް ޕްރޮގްރާމް (ވައިޑީޕީ) އަށް ވަރަށް ބޮޑަށް ސަމާލުކަން ދޭންޖެހޭ ކަމަށެވެ. އެ ބައި ބައްޓަންވެގެން އަންނައިރު ކިޔެވުމަށް ވެސް ސަމާލުކަން ދޭންޖެހޭ ކަމަށް ވިދާޅުވި އެވެ.\nކަލާސް އެވޯޑު ހޯދި ހިމްނާ އާއި އެންމެ ގަދަ އެތްލީޓުންގެ ތެރޭގައި ހިމެނުނު ނިބާލް، އެޑިއުކޭޝަން މިނިސްޓަރު ޑރ. އައިޝަތު އަލީ އަދި ސްޕޯޓްސް ކޯޕަރޭޝަންގެ މެނޭޖިން ޑިރެކްޓަރު މައުރޫފާއެކު ފޮޓޯއަކަށް ހުއްޓިލައިގެން\nއޭނާ ވިދާޅުވި ގޮތުގައި، މުޖުތަމައުގެ ތެރެއިން ރީތި އާދަތައް ނެތިގެންދާއިރު، އެއީ ކުޅިވަރުން ގެނެވޭނެ ކަންކަމެވެ. އެހެންވެ، އެފަދަ ޕްރޮގްރާމްތައް ކުރިއަށް ގެންދާ ފަރާތްތަކުން އެ ކަންކަމަށް ސަމާލުކަން ދޭންޖެހޭ ކަމަށް މައުރޫފް ވިދާޅުވި އެވެ.\nވައިޑީޕީގެ ވާހަކަދައްކާއިރު ސްކޫލުތަކުގައި މިހާރަށް ވުރެ ރަނގަޅަށް ފިޒިކަލް އެޑިއުކޭޝަން (ޕީއީ) މާއްދާ ކުރިއަށް ގެންދަން ޖެހޭ ކަމަށް ވެސް އޭނާ ވިދާޅުވި އެވެ.\n"ފިޒިކަލް އެޑިއުކޭޝަނަކީ ވަރަށް މުހިއްމު މާއްދާއެއް. އޭގެއިން އެބަ ދަސްކޮށްދޭ ގިނަ ހުނަރުތަކެއް. ކުޅިވަރަށް ފަރިތަ ވެގެންދާއިރު، ފިޒިކަލް އެޑިއުކޭޝަނުން ދަސްކޮށްދޭޭ ހުނަރުތައް ވަރަށް ފަންޑަމެންޓަލް ބޭސިކް ޓެކްނިކްސްތަކެއް ދަސްކޮށްދޭ، ގިނަ ކުޅިވަރުތަކުގައި ބޭނުން ކުރެވޭ،" މައުރޫފް ވިދާޅުވި އެވެ.\nއޭނާ ވިދާޅުވި ގޮތުގައި، ސްކޫލުތަކުގައި ވަރަށް ވާދަވެރިކަމާ އެކު، ކުޅިވަރު ކުޅެމުން އަންނަ ކަމަށެވެ. އަދި ވިދާޅުވީ ކުޅިވަރު ތައާރަފްވެގެން އަންނަ އުމުރު ކަމުގައިވާ 4-10 އަހަރާ ދޭތެރޭ އެންމެ ރަނގަޅީ މަޖާ، އުފާވެރި ރޫހެއްގައި ވީހާ ވެސް ގިނަ ކުޅިވަރުތަކުގައި ބައިވެރިވުމުގެ ފުރުސަތު ހޯދައިދިނުން ކަމަށެވެ. އެހެންވެ ވާދަވެރި ރޫހެއްގައި ކުޅުމަށް ވުރެ، ގިނަ ކުޅިވަރުތައް ކުޅެން ފުރުސަތު ދިނުމަށް ސްކޫލުގައި ހުޅުވައިލުމަށް އޭނާ އެދިވަޑައިގަތެވެ.\nތަފާތު 14 ކުޅިވަރަކުން 224 ދަރިވަރުން ވަނީ މިރޭ ކަލާސް އެވޯޑް ހޯދައިފަ އެވެ. މީގެ ކުރިން ކަލާސް އެވޯޑު ދިނީ 13 ކެޓަގަރީއަކުންނެވެ. މި އަހަރު އަލަށް ތައާރަފްކުރީ ބައިސްކަލް ދުއްވުމެވެ.


Neymar ge futsal mubaaraathah Dhivehin thayyaaru tha?\nނޭމާގެ ފުޓްސަލް މުބާރާތަށް ދިވެހިން ތައްޔާރުތަ؟\n11 މަސް, 1 ހަފްތާ, 21 ގަޑި, 12 މިނެޓް, 44 ސިކުންތު ކުރިން 6470އަހުމަދު ތޯޢިލް\nދުނިޔޭގެ މަޝްހޫރުކަން ހޯދާފައިވާ ނޭމާގެ ފުޓްސަލް މުބާރާތުގައި ވާދަކުރުމުގެ ފުރުސަތު ދިވެހިންނަށް ހުޅުވާލައިފި އެވެ.\nނޭމާ އަކީ ކާކުކަން ފުޓްބޯޅަ އަށް ލޯބިކުރާ އެންމެހާ ފަރާތްތަކަށްވެސް އެނގޭނެ އެވެ. ކްރިސްޓިއާނޯ ރޮނާލްޑޯ އާއި ލިއޮނަލް މެސީ ފިޔަވައި ދެން ދުނިޔޭގައި ހުރި އެންމެ މޮޅު ކުޅުންތެރިއަކީ ކޮބައިތޯ ސުވާލުކުރުމުން ގިނަ ފަރާތްތަކުން ދޭނެ ޖަވާބަކީ ނޭމާ ކަމީ ޝައްކެއްވެސް އޮތް ކަމެއް ނޫނެވެ. އަދި ބްރެޒިލް އަށް އުފަން ތަރީގެ ނަމުގައި ދުނިޔޭގެ އެކިއެކި ކަންކޮޅުތަކުގެ ޓީމުތަކަށް ބައިވެރިވެވޭ ގޮތަށް ރެޑްބުލް އިން ބާއްވާ ފުޓްސަލް މުބާރާތަކީ މިހާރު ގިނަ ދިވެހިންނަށްވެސް އެނގިފައިވާ މުބާރާތެއްކަން ޔަގީނެވެ. އެގޮތުން މިދިޔަ އަހަރުވެސް ރާއްޖޭގައި ކޮލިފައިން ބުރުތަކެއް ކުޅުނު އިރު، ރާއްޖޭގެ ހަ ސަރަހައްދަކުން ދުވިސައްތަ ފަސްދޮޅަސް ހަތް ޓީމެއް ވާދަކޮށް އެއް ހާހަށް ވުރެ ގިނަ ކުޅުންތެރިން މުބާރާތުގައި ކުޅެފައިވުމީ މި މުބާރާތަށް ދިވެހިންގެ މެދުގައި އޮތް މަގްބޫލުކަން ދައްކުވައިދޭ ކަމެކެވެ. އަދި މިއަހަރުވެސް އެ މުބާރާތުގައި ވާދަކުރުމުގެ ފުރުސަތު ރާއްޖެއަށް މިވަނީ ލިބިފައެވެ.\nރާއްޖެ އަށް ނޭމާ ޖޫނިއާސް ފައިވްގެ ތިންވަނަ އެޑިޝަން އައިސްފައިވާ އިރު، މިއަހަރުގެ މުބާރާތް އޮތީ ކުރީގެ އެޑިޝަންތަކާ ހިލާފަށް ވަރަށް ކުލަގަދަކޮށެވެ. މިދިޔަ އަހަރު ފަންސާސް ތިން ގައުމަކުން އެއް ލައްކަ އަށްވުރެ ގިނަ ކުޅުންތެރިން ބައިވެރިވި އިރު، މިއަހަރުގެ މުބާރާތުގައި ފަސްދޮޅަސް ގައުމެއްގެ ޓީމުތައް ވާދަކުރާނެ އެވެ. އަދި ރެޑްބުލް އިން މައުލޫމާތު ދޭ ގޮތުގައި، އެ މުބާރާތުގައި ވާދަކުރާ ކޮންމެ ގައުމެއްގެ ޗެމްޕިއަން ޓީމް، ކުރިއަށް އޮތް ޖުލައި މަހުގެ ތެރޭ ބްރެޒިލް އަށް ދަތުރުކޮށް ދުނިޔޭގެ ޗެމްޕިއަން ޓީމްތަކާ ވާދަކުރާނެ އެވެ.\nނޭމާ ޖޫނިއާގެ ފުޓްސަލް މުބާރާތް ރާއްޖެއަށް އަނެއްކާވެސް އައިސްފައިވާ އިރު، މިއަހަރުގެ މުބާރާތުގެ ރާއްޖޭގެ ކޮލިފައިން އަށް އަތޮޅެއްގައި ބާއްވާނެ އެވެ. ކުރީ އަހަރާ އެއްގޮތަށް މިއަހަރުވެސް މާލެ، ގދ. ތިނަދޫ، ގއ. ވިލިނގިލި، ފުވައްމުލައް އަދި އައްޑޫ ސިޓީގައި ކޮލިފައިން ބުރުތައް ބައްވާ އިރު، މުޅިން އަލަށް، ހދ. ކުޅުދުއްފުއްޓާއި ލ. ގަން އަދި ރީތިރަށް ރިސޯޓުގައިވެސް ކޮލިފައިން ބުރުތައް ކުރިއަށް ދާނެ އެވެ. ރެޑްބުލް އިން މައުލޫމާތު ދޭ ގޮތުގައި ކޮލިފައިން ބުރުތައް މިފަހަރު ބާއްވާނީ ކުރިއަށް އޮތް މާޗު މަހުގެ ތިންވަނަ ދުވަހުން ފެށިގެން އެޕްރީލް މަހުގެ އެކާވީހާ ހަމަޔަށެވެ. އަދި ގައުމީ ކޮލިފައިންގެ ފައިނަލް ބާއްވާނީ އެޕްރީލް މަހުގެ އަށާވީސް ވަނަ ދުވަހު މާލޭގައެވެ.\nނޭމާ ޖޫނިއާސް ފައިވް އަކީ އާންމުކޮށް ކުޅޭ ފުޓްސަލް މުބާރާތްތަކާ އަޅާކިޔާލާއިރު ވަރަށް ތަފާތު މުބާރާތަކަށް ވާއިރު، މެޗު ކުޅޭއިރު ދަނޑުމަތީގައި ހަރަކާތްތެރިވާނީ ފަސް ކުޅުންތެރިންކަން ފާހަގަކޮށްލެވެ އެވެ. އަދި ގޯލްކީޕަރަކާ ނުލައި މެޗުތައް ކުޅޭ އިރު މުބާރާތުގެ އެންމެ ތަފާތު ކަމަކީ އިދިކޮޅު ޓީމަކުން ލަނޑެއް ޖެހުމުން ގޯލް ވަތް ކޮޅުގެ ކުޅުންތެރިއަކު ވަގުތުން ބާލަން ޖެހުމެވެ. އަދި ކޮންމެ މެޗަކަށް ދިހަ މިނެޓު ކަނޑައަޅާފައިވާ އިރު ވަގުތު ހަމަވުމުގެ ކުރިން ޓީމެއްގެ ކުޅުންތެރިން ހުސްވެއްޖެނަމަ، ނަތީޖާ ނެރެވުނީ ކަމަށް ބަލައި މެޗު ވަގުތުން ނިންމާލަން ޖެހޭނެ އެވެ. ދެ ޓީމުންވެސް އެއްވަރުވެގެން ނިމިއްޖެ ނަމަ ދެން ނަތީޖާ ނެރޭނީ ކޮންމެ ޓީމަކުން އެއް ކުޅުންތެރިއަކު އަރުވައި ދެ ޓީމުގެ ކުޅުންތެރިންގެ މެދުގައި މެޗެއް ކުޅެގެންނެވެ.\nމި މުބާރާތުގައި ރެޖިސްޓްރީވުމަށް ހުޅުވާލާފައިވާ އިރު، ރަޖިސްޓްރީވާން ބޭނުންވާ ޓީމްތަކުން ނޭމާ ޖޫނިއާސް ފައިވް ވެބްސައިޓުން ރަޖިސްޓްރީ ކުރެވޭނެ ކަމަށް ރެޑްބުލް އިން މައުލޫމާތު ދެ އެވެ.\nފުޓްސަލް ނޭމާ ރެޑްބުލް


Fengandehgge Thereah Gellunu Kaiveneege Agoti2Mas Fahun Fenijje - Vaguthu\nފެންގަނޑެއްގެ ތެރެއަށް ގެއްލުނު ކައިވެނީގެ އަގޮޓީ ދެ މަސް ފަހުން ފެނިއްޖެ\nކައިވެނީގެ އަގޮޓި އެއީ ހާއްސަ އަގޮޓިއެވެ. އެ އަގޮޓި ފޮރުވައިގެން ގިނަ ބަޔަކު އުޅޭއިރު، ބައެއް ފަހަރު އަގޮޓި ގެއްލޭ ފަދަ ކަންތައްވެސް ދިމާވެއެވެ. އެގޮތުން އިނގިރޭސިވިލާތަށް ނިސްބަތްތާ މި މީހާވެސް އުޅުނީ އޭނާގެ ކައިވެނީގެ އަގޮޓި ގެއްލިގެންނެވެ.\nއެ އަގޮޓި ގެއްލިގެން އޭނާ ވަރަށް ހޯދިއެވެ. އެ ކައިވެނީގެ އަގޮޓި ވެއްޓުނީ ކްލެވްޑޮންގެ މެރިން ލޭކްއަށެވެ. އެތަނަށް އޭތި ވެއްޓުނު ފަހުން ނުފެނި އޮންނަތާ ދެ މަހަށް ވުރެ ގިނަ ދުވަސް ފަހުން އެ ގޮޓި ފެނުނީ ކުދިންތަކަކަށެވެ.\nކޮންމެ އަހަރަކު އެއްފަހަރު އެ ފެންގަނޑު އެއްކޮށް ހިންދާލުމަށްފަހު އެ ފެންގަނޑު ސާފް ކުރާއިރު، އެ އަގޮޓި ފެނިފައި ވަނީ އެ ފަންގަނޑު ސާފް ކުރަން އެރި އުޅުނު ބަޔަކަށެވެ. އެ އަގޮޓި އޮތީ އެ ފެންގަނޑު ތެރޭގައި ހުރި ޗަކައިގެ ތެރޭގައި ފޮރުވިފައެވެ.\nމިގޮތަށް އާއްމުކޮށް އެ ފެންގަނޑު ތެރެއަށް ވެއްޓޭ އެއްޗެހި ނުފެންނައިރު، އެ އަގޮޓި ފެނިގެން އޭގެ ވެރިފަރާތާއި ވަނީ ހަވާލުކޮށްފައެވެ.\nއޭގެ ވެރިފަރާތުން ބުނީ، އެއްވެސް ވަރަކަށް އެ އަގޮޓި ފެނިދާނެކަމަށް އުއްމީދެއް ނުކުރާ ކަމަށެވެ.\nއެ އަގޮޓި ހިފައިގެން އޭނާ ކައިރިއަށް އައި ކުދިން އޭނާގެ އަތަށް އެ އަގޮޓީ ދީފައި ދިޔައީ ކަމަށެވެ. އެހެން ނަމަވެސް އެ ކުދިންނަށް އޭނާ ކޮންމެވެސް އެއްޗެއް ދޭން ބޭނުންވާކަމަށް އޭނާ ބުންޏެވެ. ނަމަވެސް ފަހުން އެ ކުދިން އެއްވެސްވަރަކަށް އޭނާއަށް ފެނިފައެއް ނުވެއެވެ.\nޖޫން 25, 2018 02:02\nކައޭ އެއްޗެއް ދޭން ބޭނުންވާނަމަ ވަގުތުން ދޭނީ..


America Ge Miskithehga Bon Gohvi Meehaku 53 Aharah Jalah - Vaguthu\nއެމެރިކާގެ މިސްކިތެއްގައި ބޮން ގޮއްވި މީހަކު 53 އަހަރަށް ޖަލަށް\nއެމެރިކާގެ މިނެސޯޓާގެ މިސްކިތެއްގައި 2017 ވަނަ އަހަރުގެ އޮގަސްޓްމަހުގެ ފަސް ވަނަ ދުވަހު ބޮން ގޮއްވާލި ކަމުގެ ކުށް ސާބިތުވިމީހާ 53 އަހަރަށް ޖަލަށްލުމަށް ހުކުމް ކޮށްފިއެވެެ.\nމިސްކިތުގައި ބޮން ގޮއްވާލުމުގެ ކުށް ސާބިތުވެ ޖަލަށްލުމަށް މިދިޔަ ހޯމަ ދުވަހު ހުކުމް ކޮށްފައިވަނީ، މިނެސޯޓާގައި ހަރަކާތްތެރިވާ ހަތިޔާރުއެޅި ޖަމާއަތެއްގެ ލީޑަރެއްކަމަށްވާ އުމުރުން 50 އަހަރުގެ އެމިލީ ކްލަޔަރ ހަރީ ނަމަކަށް ކިޔާ މީހެއްގެ މައްޗަށެވެ.\nއޭނާގެ މައްޗަށް ދައުވާ ކޮށްފައިވަނީ މިނެސޯޓާގެ ބްލޫމިންޓަންގައި ހުންނަ ދާރުލް ފާރޫގް އިސްލާމިކް ސެންޓަރުގައި 2017ވަނަ އަހަރު ބޮން ގޮއްވާލި ކަމަށް ބުނެއެވެ. އަދި އެ ދައުވާ އޭނާގެ މައްޗަށް ސާބިތުވެފައިވާއިރު، ބޮން ގޮއްވާލާފައި ވަނީ މުސްލިމުން ފަތިސް ނަމާދަށް ތިއްބަައި ކަމަށާއި، މި ހާދިސާގައި އެއްވެސް މީހަކަށް ގެއްލުން ވެފައިނުވާ ކަމަށް މީޑިއާ ރިޕޯޓުތައް ބުނެއެވެ.\nމި މައްސަލައިގެ ހުކުމް އިއްޔެ އިއްވާފައިވީ ކަމުގައި ވިޔަސް، ޝަރީއަތްތަކަށް ފަހު އޭނާ ކުށްވެރި ވެފައިވާ ކަމަށް ނިންމާފައިވަނީ މިދިޔަ އަަރުގެ ޑިސެމްބަރު މަހުއެވެ. މިލީ ކްލަޔަރ ހަރީ ރާވައި ހިންގި މި އަމަލަކީ ނިރުބަވެރިކަމުގެ އަމަލެއް ކަމަށް ހުކުމް އިއްވަމުން ކޯޓުގެ ފަނޑިޔާރު ވިދާޅުވިއެވެ. އަދި މިއީ ނިރުބަވެރި އަމަލަކަށް ވުމާއެކުއެ ފަނޑިޔާރު އިއްވީ 53 އަހަރުގެ ޖަލު ހުކުމެކެވެ.\nރޮސިކިއުޓަރުން ކޯޓުގައި ބުނެފައިވަނީ، މިސްކިތުގައި ބޮން ގޮއްވާލާފައިވަނީ "ދަ ވައިޓް ރެބިޓްސް" ނަމަކަށްކިޔާ ހަތިޔާރުއެޅި ގްރޫޕަކުން ކަމަށާއި، އެ ގްރޫޕްގެ ލީޑަރަކީ އެމިލީ ކްލަޔަރ ހަރީ ކަމަށެވެ. އަދި މި ޖަރީމާގައި އިލިނޮއިސްއަށް ނިސްބަތްވާ މީހުން ކަމަށާއި، އެމީހުން މިނެސޯޓާގެ މިސްކިތަށް ހަމަލާދޭން ގޮސްފައިވަނީ ޕިކަޕެއް ކުއްޔަށް ހިފައިގެން ކަމަށް ބުނެފައިވެއެވެ.\nމި މައްސަލައާއި ގުޅިގެން އެފްބީއައިއިން މީހުން ހައްޔަރު ކޮށްފައިވަނީ 2018 ވަނަ އަހަރުއެވެ. އަދި މި ޖަރީމާގައި އަމަލީގޮތުން ބައިވެރިވި ކަމަށް ބުނާ އިތުރު ދެމީހެއްގެ މައްޗަށް 2019ވަނަ އަހަރު ހުކުމް އިއްވާފައިވެއެވެ.\nއެމެރިކާއިން އެވެންޖާ ޑްރޯން ހަގީގަތަކަށް ހަދަނީ\nސެޕްޓެމްބަރު 15, 2021 06:51\nޙުސް ދޮގު.ނަސާރާއިން ހެވެއް ނޭދޭނެ ކަމަށް އެ އޮތީ\nސެޕްޓެމްބަރު 15, 2021 12:06\nމީނާ ހީވަނީ އިސްލާމްވާނެހެން